יום שלישי, 25.9

**אימפריות נופלות? לאט**

מרצה: ד"ר יעל עבאדי-רייס

אימפריית הרדש של אן לקי מלאה ניגודים. יש בה כיבוש חסר רחמים, שבסופו הנכבשים מקבלים זכויות אזרח; יש בה גרעין מרכזי קיצוני ומסתגר, ושוליים שמתפשטים אל עולמות חדשים; היא עתיקה ומקובעת, ובו בזמן סופגת אליה אמונות והרגלים. חלק מהתכונות הללו מאפיינות גם את האימפריות של העת העתיקה. בהרצאה נעבור בין כמה מהאימפריות הקדומות, ונבחן אותן בהתאם לדילמות שעומדות בפני אימפריה לאורך זמן. נטייל במצרים, רומא, מונגוליה, סין ועוד – ולא נשכח לעבור גם ברדש.

**על המרצה:** ארכיאולוגית של אנשים במדבר ומרצה חובבת בכנסי מדע בדיוני.

**הרצאה | סינמטק 2 | 12:00**

**שיקויי אהבה בפולקלור ובמעבדה**

מרצה: איילת דקל

שיקויי אהבה הציתו את הדמיון מאז ומתמיד. אגדות נכתבו עליהם, ותרבויות רבות בכל רחבי העולם רקחו שיקויי אהבה ומעוררי תשוקה מחומרים שונים ובעיקר משונים. בהרצאה נתבונן בחלק מאותם מתכונים מסורתיים לאהבה, ונבדוק מה המדע המודרני יודע להגיד לנו בנושא – מההורמונים שמשתתפים בתהליך ההתאהבות ועד לסודות הרומנטיים של הנוירופסיכולוגיה. האם אפשר לרקוח שיקוי אהבה אמיתי?

מגיל 16 ומעלה.

**על המרצה:** הייטקיסטית וזמרת. בוגרת תואר שני בביולוגיה חישובית וחברת ועד עמותת [מדעת](http://midaat.org.il).

**הרצאה | סינמטק 5 | 12:00**

**סיפור אהבה טוב יותר: על דמדומים ופמיניזם**

מרצים: איריס מזור וגלעד רוזנבאום

לפעמים נדמה שעל "דמדומים" כבר אמרו הכל – בעיקר מי שמעולם לא קראו את הספר. ועם זאת, נהוג להתעלם מהיסודות הפמיניסטיים שמסתתרים בו. בהרצאה נשווה את בלה סוואן, גיבורת הסאגה, לדמויות נשיות מפאנדומים אחרים, ונסביר איך משולש אהבה יכול לשלב דיכוי והעצמה נשית גם יחד. נבדוק מה תרמה היצירה לגל הגיבורות החזקות שצמחו בעקבותיה, נגלה מיהן "אמהות דמדומים" ונשמע על עוד מושגים מעניינים בפאנדום. וגם: האם ייתכן שבלה יותר פמיניסטית מבאפי?

**איריס מזור**: מרצה ותיקה, בעלת תואר ראשון בספרות אנגלית והיסטוריה, טרקית, חובבת שייקספיר, וידון ודמדומים ופמיניסטית.

גלעד רוזנבאום: מחנך, מורה לספרות ולרובוטיקה, משחק ומנחה משחקי תפקידים ופמיניסט.

**הרצאה | אשכול 1 | 12:00**

**מוחכוורת, עזור לי!**

מרצה: הדס סלוין

רעיון המוח-כוורת, מוח-על שמורכב משילוב של כמה תודעות, מופיע ביצירות ז'אנריות רבות: מהבורג בסדרות "מסע בין כוכבים" והבאגים ב"משחק של אנדר" ועד לספינות ב"יושרה שניונית" של אן לקי ואפילו יוניטי מ"ריק ומורטי". בהרצאה נסקור דוגמאות למוח-כוורת במדע הבדיוני וננסה להבין איך הוא פועל, מה הוא מייצג, באילו נסיבות הוא נוצר ומה היחס בינו לבין הפרטים המרכיבים אותו. את הדוגמאות נשווה לעולם מדעי המוח, ונשאל אם מוח-כוורת יכול להתקיים במציאות.

**על המרצה:** דוקטורנטית למדעי המוח באוניברסיטת תל אביב, מרצה במגוון מסגרות וחובבת מדע בדיוני מושבעת.

**הרצאה | אשכול 2 | 12:00**

**העוגה אינה שקר**

מרצה: הדר רייזמן-גרייף

לפני שהם הולכים להציל את העולם, גם הגיבורים של כולנו הם בסופו של דבר אנשים שצריכים לאכול. לפעמים האוכל הוא תקווה, לפעמים הוא בית, לפעמים מחליפים אותו באלכוהול. בהרצאה נדון בכמה דוגמאות למוטיבים של מזון ושתייה בסדרות מהז'אנר: דימוי הארוחה המשפחתית האידילית, סעודות ניצחון, מנהגי אירוח בתרבות ובמיתולוגיה ועוד. נתמקד בסדרות "המעניש", "גות'האם", "משחקי הכס", "אלכימאי המתכת" ועוד. אל תבואו רעבים.

**על המרצה:** בעלת תואר שני במדיניות ותיאוריה של האמנויות מבצלאל ומפעילת עמוד הפייסבוק "[הדר צורכת טראש](https://www.facebook.com/HdrQwrtTrs/)".

**הרצאה | אשכול 3 | 12:00**

**חידון דיסני הגדול**

מנחה: ליעד לרנר

בת כמה רפונזל? באיזו מדינה מתרחשת עלילת "לשבור את הקרח"? איך קוראים לסבתא של מיגל מהסרט "קוקו"? בואו לבדוק את הידע שלכם בחידון דיסני הגדול ולגלות כמה אתם באמת יודעים על הסרטים שכולנו גדלנו עליהם.

**על המנחה:** מורה ומנחה משחקי תפקידים.

**שעשועון | אשכול 4 | 12:00**

**שוברים משחקים**

מרצה: עמית נתנאל

כולנו שיחקנו בקלאסיקות – סופר מריו, פוקימון, טטריס, סטארקראפט, אתם יודעים. אבל בשלב כלשהו זה נמאס. מה היה קורה אילו יכולנו להפוך את מריו לדמות אחרת? ואולי להתחיל את פוקימון אחרי שתפסנו את כולם? וכמה מהר אפשר לסיים את טטריס, אם בכלל? הרצאה על שלל הדרכים לשבור את המשחקים האהובים עלינו – גליצ'ים, מודים, רומים, Speedruns ועוד.

**על המרצה:** מכור למקלדות ולדברים שעושים איתן: גיימינג, פיתוח וכל מה שביניהם.

**הרצאה | אשכול 5 | 12:00**

**טיפים לתאנוס: המוות אצל מארוול ו-DC**

מרצה: אודי בקר

בארגז הכלים של היוצרים, מוות אמור להיות נשק כבד – שלא משתמשים בו בקלות ראש. אבל בקומיקס זה עובד אחרת. תולדות המדיום רצופות מקרי מוות מפורסמים, מסופרמן ועד כל השאר. מה מניע את השימוש במוות ככלי ספרותי, מהן ההשלכות המסחריות של הריגת דמות ואיך הקהל מגיב כשהמתים קמים לתחייה?

מגיל 13 ומעלה. ההרצאה תכלול תכנים אלימים.

**על המרצה:** משפטן וחוקר מדיניות. חובב מדע בדיוני, פנטזיה ומשחקי תפקידים.

**הרצאה | אשכול 6 | 12:00**

**דפיק דפוק דפיק, מי שם בשקיק?**

מנחה: תמר קיס-פפו

כל הרפתקן זקוק לתיק שילווה אותו במסעו וישמור על אוצרותיו היקרים ביותר, וכל שחקן זקוק לשקיק לאחסן בו את קוביותיו. בסדנה נתפור ונעצב בעצמנו שקיק מגניב לקוביות. אין צורך בניסיון בתפירה, אך דרוש ניסיון בעבודות יצירה ומספריים.

מגיל 9 ומעלה. ילדים צעירים יותר בליווי הורים.

**על המנחה:** חוקרת אבולוציה, גיקית מושבעת, מרצה בכנסים, אם ויוצרת.

**סדנה | סדנאות 1 | 12:00**

**אמנות הפופ-אפ למתקדמים**

מנחה: שקד פלגי

סדנת כרטיסי הברכה המתרוממים חוזרת לסיבוב נוסף – צבעוני ומתוחכם יותר. הפעם נתמקד בצורות שדורשות תכנון מראש ומדידה קפדנית, וניצור בעזרתן כרטיסי ברכה עם אפקטים מפתיעים, שנוכל להעניק לאהובים, לחברים או פשוט לעצמנו. הסדנה מיועדת למי שהתנסה בסדנאות קודמות, ולאנשים שאוחזים היטב בסרגל ומספריים.

מגיל 10 ומעלה או בליווי מבוגר.

**על המנחה:** חובב מדע בדיוני, פנטזיה ויצירה, ומנחה סדנאות ותיק.

**סדנה | סדנאות 2 | 12:00**

**מיה ואני – העולם המופלא של סנטופיה**

מנחה: חגית וינר

בואו להכיר את העולם המופלא של "מיה ואני", סדרת אנימציה קסומה שבה חדי קרן מעופפים לצד אלפים. בסדנה נצפה בקטעים מהסדרה, נכין בובות של חדי קרן ונציג בעזרתן הצגה.

מגיל 7 ומעלה. מגיל 4 בליווי הורים.

חגית וינר: אמא לשלושה ילדים, מרצה ותיקה בכנסים ומפיקת כנס בדיון בשנים 2017 ו-2018.

**סדנה | חדר ילדים | 12:00**

**רולינג קוטלת הדרקונים**

מרצה: נועה פורת

סדרת "הארי פוטר" מתכתבת עם מגוון סיפורים מיתולוגיים. חלקם עוברים שינוי מהותי, עדכון או אפילו היפוך מוחלט. מודל מיתולוגי כזה הוא חלוקת התפקידים של הפנטזיה הקלאסית: הדרקון האכזר, הנסיך האמיץ והנסיכה היפהפייה. בהרצאה נעקוב אחרי דרקונים שמופיעים בסדרה, ונגלה שהדרקונים, האבירים והנסיכות הם לא בדיוק מי שציפינו.

**נועה פורת:** חובבת פנטזיה ומורה לאנגלית ולתרגום. מנהלת בקהילת ["הצב נוע ינוע"](https://www.facebook.com/groups/1578983272355836/) – חובבי טרי פראצ'ט בישראל.

**הרצאה | אשכול 2 | 13:00**

**האהבה היוונית של ש.י.ל.ד**

מרצה: דניאל רז-רוטשילד

אחרי חמש עונות מוצלחות הגיעה השעה לקחת צעד אחורה ולבחון את מערכות היחסים שנבנו, נהרסו, חזרו לחיים ומצאו את עצמן בחלל במהלכן. במבט מקרוב נגלה שיש להן מכנה משותף בולט: כולן, בלי יוצאת מן הכלל, נכשלו. מדוע זה קורה? בהרצאה נבחן את מערכות היחסים המרכזיות של הסדרה ונראה איך הכרת מאפייני הטרגדיה היוונית תוכל לעזור לנו להתכונן לשברונות הלב הקשים ביותר של הסדרה.

**על המרצה:** איש סגל ואיש תוכן בכנסים.

**הרצאה | אשכול 3 | 13:00**

**למה לצפות ב-Fate/Stay Night ואיך?**

מרצה: אורי ליפשיץ

Fate/stay night התחיל כמשחק מחשב אינטראקטיבי שבו הגיבור מפתח מערכת יחסים עם אחת משלוש בנות זוג ובוחר איך תמשיך העלילה. איך אפשר להפוך משחק כזה לסדרת אנימה? פשוט מאוד: יוצרים כמה סדרות שמתרחשות בו-זמנית ביקומים מקבילים. בהרצאה נסקור את האדפטציות הטלוויזיוניות הרבות של המשחק, ונראה איך התמודדו יוצריהן עם ריבוי עלילות מקבילות ואילו קשיים המגוון הזה מציב בפני הצופים.

**על המרצה:** מאלתר באנסמבל למאבאטי, איש טכנולוגיה, ממגישי [על כתפי גמדים](http://www.dwarves.org.il/), מנחה סדנאות ומרצה.

**הרצאה | אשכול 4 | 13:00**

**האהבה, היא תציל אותך**

מרצה: אהוד מימון

קברניט ספינת חלל מציל את כל נוסעיה מתוך אהבתו לאישה יחידה. אציל צעיר, מפונק ומנוון מציל את כדור הארץ. זוג אוהבים שוקע בחלומות טלפתיים, ומציל בתוך כך את האנושות. כמעט בכל סיפור שכתב קורדוויינר סמית' אפשר למצוא אהבה מסוג כלשהו. וכמעט תמיד האהבה מצילה מישהו – החל ביחידים וכלה באנושות כולה. בהרצאה אדבר על חלק מאותם אוהבים, אוהבות והצלות.

**על המרצה:** עורך אתר האגודה הישראלית למדע בדיוני ולפנטסיה ואסופת הסיפורים השנתית "היה יהיה". מרצה ו[בלוגר](https://my2centssf.blogspot.co.il/).

**הרצאה | אשכול 6 | 13:00**

**השקה: טבעות העורבים**

השקת טרילוגיית הפנטזיה "טבעות העורבים" מאת הסופרת הנורבגית סירי פטרסן, בתרגומו של יונתן בר. הוצאת סיאל תארח את נדב אלמוג – דוקטורנט לספרות אנגלית ומנהל אתר [הספרייה הפנטסטית](http://www.fantastic-library.com/).

**השקה | חדר מפגשים | 13:00**

**רבנות מורדור, חב"ד הוגסמיד**

מרצים: מתן שלנגר ויצחק נוחימובסקי

מה עושים כשיש רכיב טָרֵף בשיקוי שלי? האם מותר לקדש בטבעת האחת? ומה דין סוכה שגדולה יותר מבפנים? יהודי טוב חייב לשמור על ההלכה גם כאשר הוא לומד בהוגוורטס, מסייר בארץ התיכונה או נוסע במרחבי הזמן בטארדיס. בהרצאה נשמע על בעיות הלכתיות ייחודיות שעלולות להתעורר במצבים האלה, וננסה במידת האפשר להציע להן מענה הלכתי הולם.

על המרצים: סטודנטים לתואר שני וגיקים דתיים.

**הרצאה | סינמטק 1 | 14:00**

**מגדר בעברית: לתרגם את אן לקי (באנגלית)**

אן לקי וד"ר עמנואל לוטם

אורחת הכבוד של אייקון, הסופרת אן לקי, תשוחח עם מתרגם ספריה עמנואל לוטם על תרגום טרילוגיית הרדש האימפרי לעברית. נשמע על האתגרים בתרגום ספרים שבהם המגדר של כל הדמויות נשי, או ספר שבו המגדר של רבות מהדמויות הוא נייטרלי – וגם על הפתרונות האפשריים לאתגרים כאלה.

**האירוע יתקיים באנגלית.**

[**אן לקי**](http://2018.iconfestival.org.il/guest/)**:** אורחת הכבוד של פסטיבל אייקון 2018. מחברת טרילוגיית הרדש האימפרי והספר "תיעוד מקור", שיושק בעברית במהלך הפסטיבל.

ד"ר עמנואל לוטם: מוותיקי המתרגמים בישראל וממייסדי האגודה הישראלית למדע בדיוני ולפנטזיה. בין תרגומיו: חולית, יושרה שניונית ועוד.

**פאנל | סינמטק 2 | 14:00**

**אהבה התלויה בדבר: רעיונות שאהבנו ועזבנו**

מרצה: אדוה לוטן

היכולת שהעניק לנו המדע לחקור ולספק תשובות מבוססות הניבה שלל תיאוריות שאפשרו לנו להסביר סוף סוף את התופעות המדהימות של הטבע. חוקרים השתמשו כך בכלים מדעיים כדי להבין את השפע העצום של החיים סביבנו, להציע טיפולים רפואיים מהפכניים ואפילו להסביר את המסתורין של "מה נשים רוצות". בהרצאה נפגוש כמה מהתיאוריות והסיפורים היותר מוזרים בהיסטוריה של המדע, ונגלה אילו מביניהם עמדו במבחן הזמן והבדיקה המדוקדקת.

**על המרצה:** מנכ"לית עמותת [מדעת](http://midaat.org.il), המקדמת הפצת מידע אמין בנושאי בריאות הציבור.

**הרצאה | סינמטק 5 | 14:00**

**אין אהבה בעולם כמו האהבה של אמא?**

מרצה: בני פלקוביץ'

לידה, הטלת ביצה או הנצה של תאום גנטי הן רק ההתחלה. כעת יש לדאוג לקטן למזון, חינוך, ולשים לב שזאבים לא יאכלו אותו. בהרצאה נדגום כמה משלל הפתרונות השונים – ולעיתים משונים – שמצאה האבולוציה לשאלת הדאגה לצאצאים, ונראה איך הם נולדים מתוך "הסיפור האבולוציוני" של היצור. וגם: למה יכולה להוביל התחרות בין הזכר לנקבה, והתחרות המעודנת יותר בין ההורה לצאצא?

**מגיל 13 ומעלה.**

**על המרצה:** כימאי וחובב מדע אזוטרי.

**הרצאה | אשכול 1 | 14:00**

**מספרי האגדות**

מרצה: תום בייקין-אוחיון

הרבה לפני שמישהו כתב ספרי פנטזיה, הייתה סוגה קלאסית שעסקה במופלא על כל צדדיו – אגדות. מהאחים גרים הידועים ועד למספרים בני זמננו, לא מעט סופרים בחרו להביא את סיפוריהם בעזרת ליקוט אגדות או המצאתן. בהרצאה נפגוש את מספרי האגדות האלה, ולא נשכח כמובן לספר כמה אגדות מוכרות ומוכרות פחות.

**על המרצה:** סופר, מבקר תרבות ומרצה ותיק. ספרו הראשון, "אגדות אמתיות", ראה אור לקראת פסטיבל אייקון 2018.

**הרצאה | אשכול 2 | 14:00**

עזר כנגדה: הגברים בסרטי מיאזאקי

מרצה: ד"ר רז גרינברג

האקו ב"המסע המופלא", אשיטאקה ב"הנסיכה מונונוקי", לופן ב"טירתו של קליוסטרו". הגברים בסרטיו של הבמאי זוכה האוסקר הייאו מיאזאקי, גדול האנימטורים של יפן, הם ג'נלטמנים מושלמים, אציליים, טובי לב ותמיד יעשו את הדבר הנכון – אבל לרוב תפקידם הוא לתמוך בדמויות הנשיות, שהן מוקד העניין האמיתי של הסרט. בחינה היסטורית וקולנועית של עבודותיו של מיאזאקי תנסה לגלות מדוע הדמויות הגבריות ביצירתו מעניינות פחות מהדמויות הנשיות.

**על המרצה:** חוקר אנימציה, מרצה באוניברסיטה העברית ובאוניברסיטת תל אביב. ספרו "The Early Miyazaki" ראה אור השנה.

**הרצאה | אשכול 3 | 14:00**

**להתאהב מחדש בפילורי**

מרצה: עמרי גרופר

טרילוגיית "הקוסמים" של לב גרוסמן מציגה תהליך התבגרות שרבים יוכלו להזדהות איתו, בעיקר בקהילה הגיקית. קוונטין, ג'נט, אליס וחבריהם הופכים ממתבגרים שעורגים לעולמות פנטזיה ספרותיים, למבוגרים שחיים בעולם פנטזיה כזה, שמתגלה לעיתים כמקום אפור, שרירותי ומתסכל. הם מתמודדים עם השבר הזה בדרכים מגוונות: זעם הרסני, הסתגרות אפתית, התמכרות מאלחשת, דיכאון חובק-כל... האם בכל זאת יש דרך להתאהב מחדש בפילורי?

**על המרצה:** סטודנט להנדסה ביו-רפואית ולמדעי הרוח, סייע בחטיבת ביניים ומפיק בפסטיבל אייקון.

**הרצאה | אשכול 4 | 14:00**

**התרחישים הסבירים לסוף העולם**

**מרצה: אודי בקר**

המדע הבדיוני מרבה לעסוק בתרחישים אפוקליפטיים, אבל כמה מהם באמת מדירים שינה מעיניהם של מקבלי ההחלטות? בהרצאה נדבר על האופן שבו מדינות מתכוננות לאיומים עם פוטנציאל חובק עולם, כמו מגפות, אסונות טבע אדירים ופיגועים גרעיניים. נענה גם לשאלות מטרידות לא פחות, כמו מה עושים באו"ם לקראת מרד הרובוטים הגדול, האם לפנטגון באמת יש תוכנית להתמודדות עם אפוקליפסת זומבים – ואיך נאס"א תכננו להילחם באסטרואידים שמאיימים על עולמנו בעזרת רובוט ענקי?

**על המרצה:** משפטן, חוקר מדיניות, חובב מדע בדיוני, פנטזיה ומשחקי תפקידים.

**הרצאה | אשכול 5 | 14:00**

**הנבל הפילוסוף של מארוול**

מרצה: רפאל שריה-צרפתי

נבל טוב הוא נבל מאיים. יש נבלים חזקים, יש הרסניים, אך המאיימים ביותר הם הנבלים החכמים. אחרי הכל, מה מפחיד יותר מדמות שחושבת בכוחות עצמה? לוקי אומר לבני האדם שייגאלו רק אם יוותרו על החופש שלהם; אולטרון ניסה לפרק את הנוקמים כי חשב שיעשה עבודה טובה יותר מהם; תאנוס גרם למיליוני מעריצים לחשוב למה הוא רוצה "לאזן את היקום". מה עמד מאחורי ההחלטות שייצגו כל נבל? האם מישהו מהם מקדים את זמנו? והאם הגיע להם לנצח?

**על המרצה:** לומד פילוסופיה כתחביב ומשתמש בה כדי להבין לעומק ספרים, סרטים, סדרות ומשחקי מחשב.

**הרצאה | אשכול 6 | 14:00**

**סדנת מפלצות**

מנחים: אורי רותם וגל רם

ברוכים הבאים לסדנת מפלצות! בסדנה נלמד להכין מפלצות דו-ממדיות מחומרים שאפשר למצוא בכל בית. תוכלו לעצב אותן בחופשיות בסגנון החביב עליכם.

משתתפי הסדנה יוכלו לקחת חלק גם בצילומי קליפ lip sync עם התוצרים שלהם. אירוע הצילום יתקיים ביום חמישי, ויש להירשם אליו מראש. **צילום הקליפ מותנה בהרשמתם של חמישה משתתפים לפחות.**

מגיל 7 ומעלה. מתחת לגיל 14 בליווי מבוגר.

אורי רותם: יוצרת בובות וצעצועים מזה כחמש שנים. פירות יצירתה משמשים אמנים כגון Tape Face ולין מנואל מירנדה.

גל רם: בעל תואר בחינוך ובוגר המכללה הישראלית לאנימציה. מחנך, מדריך חברתי ומורה לאמנות.

**סדנה | סדנאות 1 | 14:00**

**בתככי הכוורת**

מנחים: חגי קובטש והראל אזרזר

במעמקי עיר הכוורת הגדולה מצאו את עצמם חברי כנופיות שונות מבודדים בשטח זר. בלית ברירה הם מניחים בצד את האיבות הישנות ונאלצים לעבוד ביחד, אחרת ימצאו את עצמם טרף קל לאויב משותף, שאורב להם בין צללי ערימות האשפה ובמנהרות האיוורור החלודות.

האירוע משלב סדנת צביעה עם משחק תפקידים. בשעתיים הראשונות תצבעו את המיניאטורה של הדמות שלכם ובשעתיים הבאות תשחקו בה בהרפתקה קצרה בעולם של וורהאמר 40,000. לא נדרשת היכרות מוקדמת עם העולם או עם צביעת מיניאטורות.

סדנה ומשחק תפקידים שולחני | סדנאות 2 | 18:00-14:00

**ראשית קריאה: המצפן הזהוב**

מנחה: ד"ר דפנה קירש

בעולמה של ליירה, גיבורת "המצפן הזהוב" מאת פיליפ פולמן, יש דמונים – מלווים דמויי חיה שהם חלק מנשמתו של האדם. באירוע נקרא קטע מהספר ונערוך סדנה, שבה ננסה לגלות: אילו היו דמונים בעולמנו, איזו צורה היה לובש הדמון שלי ומה היו תכונותיו? נדמיין, נכתוב, וגם נמחיש בציור או בפיסול.

האירוע הוא חלק מרצועת הקראות פעילות לילדים, משולבות בסדנת יצירה חווייתית. אין צורך בהכרות מוקדמת עם הספר.

לגיל 12-8.

**על המנחה:** חובבת מדע בדיוני ופנטזיה מנעוריה, מדריכת חוגים ומרכזת פרויקט מועדון הקריאה.

**סדנה | חדר ילדים | 14:00**

**רווקים וטוב להם?**

מרצה: נועם נוב

א-רומנטים הם אנשים שלא מרגישים כמעט משיכה רומנטית. למרות המודעות הגוברת לגוונים השונים של הקהילה הגאה, סדרים וסדרות מיינסטרימיים ממשיכים להימנע מדמויות א-רומנטיות במוצהר, אף על פי שדמויות שאין להן עניין מיוחד ברומנטיקה בהחלט קיימות. בהרצאה נבדוק את סיפוריהן של כמה דמויות כאלה, ובתוכן דוקטור הו, איזי לייטווד, הנבלים בסרטי מארוול ועוד. בעזרתם ננסה להבין את ההבניה החברתית של הרומנטיקה והרווקות בתרבות הפופולרית.

מגיל 16 ומעלה.

**על המרצה:** בוגרת בית הספר לקולנוע סם שפיגל, משלימה בימים אלה תואר בתקשורת.

**הרצאה | סינמטק 5 | 15:00**

**אהבה, שנאה וידידות בין תיאוריות מדעיות**

מרצה: פרופ' יורם קירש

עם התקדמות המדע, תיאוריות חדשות תופסות את מקומן של הישנות. התיאוריות חדשות יכולות להשלים את קודמותיהן ולנהל איתן יחסי ידידות או אהבה, אך גם לעורר מאבקים רוויי יצרים ושנאה. בהרצאה נדון בכמה דוגמאות ליחסים בין תיאוריות חדשות וישנות, כמו פיזיקה מודרנית מול פיזיקה קלאסית, תיאוריית "המפץ הגדול" נגד תיאוריית "המצב היציב" באסטרונומיה ומהפכת האבולוציה של דרווין בביולוגיה.

**על המרצה:** פיזיקאי, מחבר הספר "היקום על פי הפיסיקה המודרנית" ומרצה ותיק באייקון.

**הרצאה | אשכול 2 | 15:00**

**ככה לא הורסים טירה**

מרצה: טל סמוכה

איך הורסים טירה? בקולנוע, בטלוויזיה ובספרות קיימים לא מעט דימויים של התקפה על טירות באמצעות כלי מצור. אולם הקשר בין הייצוג הזה של כלי המצור במדיה לבין המציאות הוא לפעמים מקרי בהחלט. במדיה מופיעים לא מעט כלי מצור דמיוניים, ואילו אמצעי ההגנה המתוחכמים שבהם השתמשו בעבר נוטים ללכת לאיבוד בדימוי הפופולרי. אז בואו לשמוע איך בנו טירה, ואיך התקיפו אותה לאורך השנים.

**על המרצה:** חובב פנטזיה הומוריסטית ומשחקים שיתופיים. שחקן ומנחה משחקי תפקידים, בפרט "מבוכים ודרקונים".

**הרצאה | אשכול 4 | 15:00**

**ראשית קריאה: מומו**

מנחה: ד"ר דפנה קירש

מיהי מומו? מאין הגיעה? מה רוצים האדונים האפורים? ומעל הכל – מהו הזמן והיכן הוא שוכן? בסדנה נקרא קטע מספרו הקלאסי של מיכאל אנדה ונכין שעון של פרחי שעות.

האירוע הוא חלק מרצועת הקראות פעילות לילדים, משולבות בסדנת יצירה חווייתית. אין צורך בהכרות מוקדמת עם הספר.

לגיל 12-8.

**על המנחה:** חובבת מדע בדיוני ופנטזיה מנעוריה, מדריכת חוגים ומרכזת פרויקט מועדון הקריאה.

**סדנה | חדר ילדים | 15:00**

**הנסיכה הקסומה – מעבר לקאלט**

מרצה: אביעד שמיר

הנסיכה הקסומה הוא אחד מסרטי הקאלט הגדולים בכל הזמנים. גם עתה, 31 שנים אחרי שהוצג לראשונה, הוא ממשיך לשמש לכולנו מקור לציטוטים ומודל חיקוי עבור סרטי פנטזיה שלא חוששים לשלב הומור ורומנטיקה בעלילה. אבל מעבר לקאלט, הנסיכה הקסומה מחזיק מעמד גם כי הוא באמת סרט טוב. באמצעות בחינה של סצנות נבחרות מתוכו, נראה כיצד הבמאי והתסריטאי השתמשו בפרטים קטנים שיגרמו לכם לאהוב את הסרט אפילו יותר.

**על המרצה:** חידונאי ומבקר סרטים, בעל הבלוג "[בשביל הזהב](https://goldenticketblog.wordpress.com/)" ומגיש שותף בפודקאסט "[שורה שנייה באמצע](https://whopodcasts.podbean.com)".

**הרצאה | סינמטק 1 | 16:00**

**המסע המוזיקלי של גלבאנט**

מנחות: רותם רגב ואור אבן חן

מסע מוזיקלי לכבוד הסדרה שנגמרה בדם חייה: גלבאנט (Galavant), ששודרה במשך שתי עונות קצרות אך משמעותיות. בואו, אבירים ונסיכות מעריצי הסדרה, לחלוק כבוד בשירה משותפת לאביר שתמיד מציל את המצב! בואו לשיר, להכיר ולבכות על ביטולה, להכיר עוד אנשים כמוכם וסתם נוודים שרצו לדעת על מה כל המהומה. אז למה אתם מחכים? חממו את גרונכם וטלי-הו!

הכניסה מותרת גם לפשוטי עם, אורקים, חדי קרן, דרקונים וכמובן טד קופר.

**מופע |** סינמטק 2 | 16:00

**מלחיני החלומות – משחקים**

מרצה: אלכסנדר דשבסקי

עברתם את המשחק הזה עשרות פעמים בכל דרגות הקושי, אבל האם אתם יודעים מי הלחין את הפסקול שכבר צרוב לכם במוח? בהרצאה השלישית והאחרונה (בינתיים) בסדרת "מלחיני החלומות", נסקור את ההיסטוריה של פסקולי המשחקים – מהצפצופים האלקטרוניים הראשונים ועד לסימפוניות המרהיבות של זמננו, ונכיר את המלחינים המשפיעים ביותר בתחום.

**על המרצה:** מתרגם, מרצה, חוקר מוזיקה ומתכנת.

**הרצאה | סינמטק 5 | 16:00**

**עשר על עשור**

הדמיות האהובות מהיקום הקולנועי של מארוול מלוות אותנו כבר עשור. ארבעה דוברים יעלו בזה אחר זה וידברו כל אחד במשך עשר דקות על האופן שבו הדמויות התפתחו והשתנו במשך השנים ולאורך עלילות הסרטים. ארבעה דוברים, ארבע דמויות, עשר דקות, עשר שנים.

האלמנה השחורה:דרור רייף

איירון מן: אבנר שחר-קשתן

קפטן אמריקה: יערה כהן

ת'ור: עדי שיפר

**פאנל | אשכול 1 | 16:00**

**הספינים שלא התקיימו מעולם**

מנחים: חגי אלקיים-שלם ואיתמר קרביאן

איך נראה ספין פוליטי בעולם מומצא? כשאנחנו כותבים ספר, או מריצים משחק תפקידים, אנחנו רוצים לפעמים להכניס פנימה פוליטיקה. הבעיה היא שממש לא פשוט לכתוב פוליטיקה אמינה – קל להישאב לקלישאות אידיאליסטיות מדי או ציניות מדי. בהרצאה נשמע כמה דוגמאות של ספינים פוליטיים ונלמד איך ליצור פוליטיקה בדיונית שנראית ונשמעת אמיתית, וגם איך לאלתר אותה במהירות וביעילות.

**חגי אלקיים-שלם:** פסיכולוג פוליטי, יועץ אסטרטגי ומגיש הפודקאסט "[הספינר](https://haggai.podbean.com)".

**איתמר קרביאן:** מאלתר ומורה לאימפרוביזציה, כותב ומשחק משחקים.

**הרצאה | אשכול 2 | 16:00**

**טובים הארבעה מן האחד**

**מנחה: נועה פז**

בפאנל נדון בייצוגים של ריבוי אהבות במדע הבדיוני ובפנטזיה. אילו משפחות ואהבות לא קונבנציונליות אפשר למצוא בספרות הז'אנר? האם האפשרות היחידה היא זוגיות אקסקלוסיבית של שני אנשים בלבד? תחת אילו תנאים התפתחו גם מבנים אחרים של משפחות ואהבות?

נועה פז:ספרנית, בעלת תואר שני בפילוסופיה וחובבת מדע בדיוני ופנטזיה.

יפתח שילה: שירת כאוקיינוגרף כמשך כעשור. מרצה על מדע בדיוני ופנטזיה בעבר ובהווה.

ג'ניה קוזלוב: עובדת הייטק ומרצה ותיקה בכנסים.

ורד טוכטרמן: סופרת, עורכת ומתרגמת. מייסדת "חלומות באספמיה", זוכת פרסי גפן ומחברת "דם כחול", "אבן ירח" ו"לפעמים זה אחרת".

**פאנל | אשכול 3 | 16:00**

**למה הם לא מצליחים לבחור: ההרמון באנימה**

מרצה: אורי מרקוביץ'

בהרבה סדרות אנימה חוזר המוטיב של הרמון שסובב את הדמות הראשית ומורכב מגברים או נשים שמאוהבים בגיבור/ה. בהרצאה ננסה לסקור את הז'אנר ולשאול מי הדמויות המשתתפות בו, למה יש כל כך הרבה ממנו, ואיך זה שהדמות הראשית כמעט אף פעם לא מסוגלת לבחור.

**מגיל 13 ומעלה.**

**על המרצה:** יו"ר אמא"י, פעיל בקהילת האנימה מתחילת שנות ה-2000 ומרצה בתחום מעל לעשר שנים.

**הרצאה | אשכול 4 | 16:00**

**כל כפר צריך קוסם**

מרצה: גילי בר-הלל

אופה, חייט/ת, כובס/ת, נפח/ית: בעלי המקצוע בכפר פנטזיה שבלוני יודעים את מקומם החיוני, והקהילה מוקירה אותם. אבל מה עם הקוסם? האם גם הוא בעל מקצוע חיוני? במה נבדל קוסם הכפר מקוסם המלך? והקוסם מהמכשפה? נדון בשלל קוסמים – מגנדלף ועד הדרקון ב"עקורה" – ונקדיש תשומת לב מיוחדת לקוסם רב-הפנים מכולם, האול מ"הטירה הנעה". נספר גם על קוסמים בספר "חנות הספרים של המכשף הרשע" מאת דיליה שרמן,שיושק במהלך הפסטיבל.

**על המרצה:** עורכת ראשית בהוצאת [עוץ](https://utz.co.il) ומתרגמת ספרים רבים, בהם "הארי פוטר", "הטירה הנעה", "מרי פופינס" ועוד.

**הרצאה | אשכול 5 | 16:00**

**לשחות במים העמוקים – איך לתרגם רבי מכר?**

מרצים: הגר ינאי ורני גרף

האם אפשר לתרגם ספרות ישראלית לקהלים בחו"ל? האם ספרות זרה שמתורגמת לשוק הישראלי שומרת על קסמה ומצליחה להגיע אל קהל היעד שלה? הסופרת הגר ינאי, מחברת טרילוגיית הלווייתן מבבל, והמו"ל רני גרף שהוציא לאור ספרים של קסנדרה קלייר, הולי בלק, גארת' ניקס ואחרים, יחשפו סודות וכללים לתרגום מוצלח.ּ

הגר ינאי:מחברת טרילוגיית הלווייתן מבבל, זוכת פרס גפן פעמיים וכלת פרס ראש הממשלה לסופרים.

רני גרף: מייסד הוצאת גרף, שמתמחה בספרות ישראלית, מדע בדיוני ופנטזיה. שופט בפרס הפנטזיה הבינלאומי לשנת 2016.

**פאנל | אשכול 6 | 16:00**

**אהבה כמו באגדות**

מנחה: חגית וינר

סדנה ליצירת מעשיות שבה נלמד מהם המרכיבים הדרושים כדי ליצור מעשייה טובה, שתשאיר את השומעים מרותקים מתחילתה ועד סופה. נדבר על סיפורי האהבה באגדות הקלאסיות ונרקח יחד סיפורים חדשים.

מגיל 9 ומעלה או בליווי מבוגר.

**על המנחה:** אמא לשלושה, מרצה ותיקה בכנסים ומפיקת כנס בדיון בשנים 2017 ו-2018.

**סדנה | סדנאות 1 | 16:00**

**ראשית קריאה: הנסיכה הקסומה**

**מנחה: גלעד רוזנבאום**

נראה ש"הנסיכה הקסומה" מאת ויליאם גולדמן לא באמת החליט לאיזה ז'אנר הוא משתייך: תסריט לסרט? אגדה לילדים? ואולי דווקא רומן למבוגרים? נקרא ממנו, נחליט מה הוא בשבילנו, וניצור סיפור משלנו על שכבות של נייר צבעוני.

**לגיל 10-6.**

**על המנחה:** מורה לספרות שמלמד רובוטיקה. חובב מדע בדיוני ופנטזיה. משחק ומנחה משחקי תפקידים. נשוי ואב לשתיים.

**סדנה | חדר ילדים | 16:00**

**השקה: תיעוד מקור**

השקת הספר "תיעוד מקור" מאת אן לקי, אורחת הכבוד של פסטיבל אייקון 2018, במעמד הסופרת ומתרגם הספר, ד"ר עמנואל לוטם. זהו ספרה הרביעי של לקי שרואה אור בהוצאת סיאל.

האירוע באנגלית. הכניסה חופשית.

**השקה | חדר מפגשים | 16:00**

**השטיח האדום**

על השטיח האדום יכולים כל באי הפסטיבל להציג את תלבושותיהם הייחודיות. בואו להשתתף בתצוגת אופנה פתוחה לקהל הרחב, ללא צורך בהרשמה מוקדמת! האירוע יתקיים במרחב הפומבי של הפסטיבל, מאחורי תיכון עירוני א' צמוד לרחוב שפרינצק, ויהיה פתוח לצופים ולמשתתפים בכל הגילאים ומכל הפאנדומים. אל תשכחו להביא את המצלמות!

בחינם.

אירוע חוצות | הרחבה האחורית בעירוני | 16:00

**תואר ראשון מהוגוורטס**

מרצים: דניאל בולטינסקי ואופל מור

כמו יצירות רבות בפנטזיה המודרנית, עלילת "הארי פוטר" ממקמת עלילות פנטזיה קלאסיות בעולם המודרני שבו אנו חיים. אבל לא באמת. בשום מקום לא נידונות לעומק ההשלכות הממשיות של קסם בעולם שלנו, והרי תלמיד פיזיקה בודד בהוגוורטס היה הופך את שני העולמות על ראשם. למי אכפת מקללות מוות כשאפשר ליצור מכונות תנועה מתמדת בלחש פשוט?

דניאל בולטינסקי: סטודנט לתואר ראשון בהנדסת מכונות בטכניון, חובב פנטזיה ומדע בדיוני.

אופל מור:תתחיל בקרוב לימודי ביולוגיה. תולעת ספרים וחובבת מדע בדיוני, פנטזיה ופאנפיקים.

**הרצאה | אשכול 4 | 17:00**

**יום לימודים בהוגוורטס: לחשים**

מנחה: גלעד רוזנבאום

כולכם חיכיתם לינשוף עם המכתב, וכעת הוא סוף סוף הגיע והזמין אתכם ללמוד בבית הספר הוגוורטס לכישוף ולקוסמות. במשיכת קולמוס, שרביט ושיקוי נלמד יחדיו את כל מה שנחוץ. בעבודה משותפת נתרגם לעברית את הלחשים שמופיעים בספרי "הארי פוטר" ונמציא לחשים משלנו.

לגיל 12-8.

**על המנחה:** מורה לספרות שמלמד רובוטיקה. חובב מדע בדיוני ופנטזיה. משחק ומנחה משחקי תפקידים. נשוי ואב לשתיים.

**סדנה | חדר ילדים | 17:00**

**יותר בדיוני ממדע**

**מנחה: ד"ר בועז קרני הראל**

פעם עשירית, יאי! שוב ראינו סרטים גרועים, כדי שאתם לא תצטרכו. שוב ישבנו, התקרצצנו, חתכנו, ערכנו, ונגיש לכם ללא רחמים את הפשלות המדעיות במיטב היצירות הז'אנריות בטלוויזיה ובקולנוע – וגם בכאלה שאינן המיטב.

ד"ר בועז קרני-הראל (מנחה): מתמטיקאי ופיזיקאי. כותב ב"[מדע גדול, בקטנה](https://www.facebook.com/MadaGB)".

ד"ר קרן לנדסמן: רופאה אפידמיולוגית, ממקימות עמותת [מדעת](http://midaat.org.il). מחברת "שמים שבורים" ו"לב המעגל" והבלוג "[סוף העולם – מבט מהיציע](http://www.realitybugs.me/)".

ד"ר עפר מתוקי: קוסמולוג, מרצה בנושאי מדע וחלל ובעל הבלוג "[היקום הנראה](http://obsuniblog.blogspot.com)".

דניאלה קרני-הראל: הייטקיסטית ומטפלת בחיות בר. לשעבר מנהלת כנסי "אבק כוכבים".

**פאנל | סינמטק 1 | 18:00**

**פנטזיה בעברית: התרגומים של אלן קושנר ודיליה שרמן (באנגלית)**

האורחות המיוחדות של פסטיבל אייקון השנה, אלן קושנר ודיליה שרמן, ייקחו חלק בדיון על תרגום ספריהן לעברית, בהשתתפות המתרגמת המשותפת של שתיהן, יעל אכמון. מה דומה ביצירותיהן? מה שונה? מול אילו אתגרים התמודדה אכמון ומה עשתה איתם?

האירוע יתקיים באנגלית.

רני גרף (מנחה): מו"ל ועורך, בעלי הוצאת גרף.

יעל אכמון: מתרגמת חרוצה. תרגמה בין השאר את ההוביט, פרסי ג'קסון וכמובן את ספריהן של אלן קושנר ודיליה שרמן.

אלן קושנר:סופרת מדע בדיוני ופנטזיה ותיקה. ספרה "על חוד הסיף" ראה אור בעברית בהוצאת גרף.

דיליה שרמן:סופרת פנטזיה עטורת פרסים. ספרה "חנות הספרים של המכשף הרשע" ראה אור בהוצאת עוץ ויושק בעברית במהלך הפסטיבל.

**פאנל | סינמטק 2 | 18:00**

**באש ובחרב**

משימתה האחרונה של חבורת הרפתקנים משתבשת כשזרה מסתורית מתנקשת בחיי מושא הצלתם. למרות הפתיחה הצוננת של יחסיהם, מתפתח קשר מפתיע בינה לבין בני החבורה, שייאלצו לבחון מחדש את מידת האמון שלהם בה, בארגון שהם משרתים, בדמויות נשכחות מעברם וזה בזה, והכל על רקע כשפים וצחצוח חרבות.

מחזמר פנטזיה דרמטי-קומי מקורי מאת צוות דרמאג'יק, שהביא לכם את המחזה "עד סוף העולם" בפסטיבל אייקון 2017.

[לעדכונים בעמוד הפייסבוק של דראמג'יק](https://www.facebook.com/DraMagicTales)

שחקנים: אוריאל אלה גרנט, אנה בילצקי-סורוג'ון, גל בינארי, נועה רוזן, נוי קוואז, ניר שרון, שחר צח

מחזאית ומלחינה: רוז קימל

במאית: רוז קימל

במאי משנה: ניר שרון

מפיקה: הילה נעים

מפיקי משנה: ניר שרון, רוז קימל

עוזרות הפקה: נוי קוואז, ענבל רוזנהויז

הפקה מוזיקלית: שי "שינאי" קדוש – The Afterland Studios

כוריאוגרפיה: שיר דניאלי, נתי פלג

רקדנים וניצבים: בר-זיו רוטשטיין, יאן סורקס, רן גיא

**אימון ווקלי:** ענבל רוזנהויז, אפיק קנה

עיצוב גרפי: אריאל בראון

עיצוב תפאורה ותלבושות: דריה הדס

תודות מיוחדות: גילי קימל, מאז"ה 9, דותן צור, אליס קמישן, תומר פיינר, טל ספקטור

מחזמר | אשכול 1 | 18:00

**האם ללוציפר יש קרניים?**

מרצה: עינת סיטרון

בסדרות רבות אנחנו רואים דימויים שלקוחים מעולם המושגים הנוצרי: השטן ואלוהים, שדים וכשפים. בהרצאה נראה חלק מהייצוגים האלה, איך הם השתנו במהלך השנים מה הקשר שלהם אל הנצרות והאם יש באמת כזה בכלל. נראה איך דמותו של השטן השתנתה עם השנים מאויב מרושע לגיבור של סדרה משל עצמו (לוציפר), נציץ במלאכים ובבן האלוהים, ולא נשכח כמובן גם את השדים של "על טבעי".

**על המרצה:** בעלת תואר ראשון בקולנוע וטלוויזיה, עובדת באולפן חדשות, מרצה ותיקה ולשעבר מנהלת התוכן של פסטיבל אייקון.

**הרצאה | אשכול 2 | 18:00**

פסיכופתים: אהבה לא הדדית

מרצה: ד"ר גיא בקר

ההרצאה תעסוק בפסיכופתיה – הפרעת אישיות שמתאפיינת בחוסר רגש, היעדר אמפתיה, אכזריות, ציניות ונצלנות. נבחן מיהו הפסיכופת, נדבר על תיאוריות מודרניות שמסבירות את התופעה, נעקוב אחרי דמויות של פסיכופתים במדע הבדיוני ובפנטזיה וננסה להבין מאין נובעים הקסם של הדמויות האלה והמשיכה שלנו אליהן.

**מגיל 14 ומעלה. כולל עיסוק באלימות ואונס.**

**על המרצה:** קרימינולוג קליני ופסיכותרפיסט. עוסק באבחון ובטיפול בפוגעים סדרתיים ובפרופילאות.

**הרצאה | אשכול 3 | 18:00**

**השקת Zion's Fiction**

האנתולוגיה הראשונה של סיפורי מדע בדיוני ופנטסיה ישראליים מתורגמים לאנגלית, Zion's Fiction: A Treasury of Israeli Speculative Literature, יוצאת לאור. כולם מוזמנים.

**הכניסה בחינם.**

**השקה | אשכול 4 | 18:00**

**מעבר למראה אפלה – עולם המראה במסע בין כוכבים**

**מרצה: דמיאן הופמן**

מעבר להיותה סדרת מדע בדיוני, "מסע בין כוכבים" עוסקת בערכים של שוויון, שלום וסובלנות. חלק מהעיסוק הזה מודגם דרך "עולם המראה" שבו טוב ורע מתחלפים. בהרצאה נתבונן בערכים המקוריים של הסדרה שעיצב ג'ין רודנברי בשנות ה-60, נבחן את התפתחותם עם הסדרה, ונראה כיצד השימוש בעולם המראה בפרק "Mirror Mirror" משקף את הפוליטיקה של שנות ה-60. נדון גם במשמעות של עולם המראה בסדרות המאוחרות יותר, ובאמירה הפוליטית המתבטאת בהופעתו ב"דיסקברי".

**כולל תכנים של אלימות והטרדות מיניות.**

**על המרצה:** מהנדס בתחום ההייטק ומרצה מנוסה בנושאי מדע בדיוני, מדע וחברה.

**הרצאה | אשכול 5 | 18:00**

**מבוא למשחקי תפקידים**

מרצה: ערן ויס

משחקי תפקידים הם תחביב מגוון ומהנה שמזמן שעות רבות של כיף עם חברים. דרקונים, חלליות, דרמה ואקשן מככבים בסיפור שאתם מספרים בעצמכם ובוחרים מה יקרה בו. אילו סוגים של משחקים קיימים ומה ההבדלים ביניהם? הכירו את ההיסטוריה של משחקי התפקידים והתוודעו למושגים הפופולריים בתחום. בסוף ההרצאה תוכלו לקבל המלצות מותאמות אישית למשחקים באייקון.

**על המרצה:** משחק משחקי תפקידים מעל 20 שנה. לשעבר מזכיר [העמותה למשחקי תפקידים בישראל](http://roleplay.org.il/).

**הרצאה | אשכול 6 | 18:00**

**איך לאהוב את הכתיבה שלנו: סדנת כתיבה**

מנחות: רותם ברוכין ומרינה ברלין

כותבות וכותבים רבים מגלים לפעמים שהקושי הגדול ביותר בכתיבת סיפור אינו הדמויות, העלילות או מערכות היחסים, אלא קושי חוץ-סיפורי – המבקר/ת הפנימי/ת הקשוח/ה, שגורמים לנו לסלוד מכל מה שאנחנו כותבים ומבטיחים לנו שכל מילה שכתבנו אי פעם היא נדושה, גרועה ומשעממת. בסדנה נלמד להפסיק לשנוא את כל מה שאנחנו כותבים ולמצוא את היתרונות בכתיבה של כל אחד ואחת מאיתנו. אולי אפילו נגלה מה אנחנו הכי אוהבים לכתוב ואיך להתמקד בו**.**

מגיל 14 ומעלה.

רותם ברוכין: תסריטאית, מחזאית ובמאית.

מרינה ברלין: סופרת, משוררת ומבקרת תרבות.

**סדנה | סדנאות 1 | 18:00**

**גיקים יוצרים**

מנחות: ד"ר אילנה שטיין והיוט אשגרה

סיכה בצורת זומבי, תחתיות קפה בצורת כוכב המוות, עגילים עם חללית, מגנט סופר-מריו, בובות אצבע של הנסיכה ליאה, טארדיס או הארי פוטר. את כל אלה אתם יכולים להכין במו ידיכם בסדנה פשוטה וכיפית לגיקים. יחד נלמד איך לתכנן ולתפור יצירות גיקיות למהדרין מבד לבד צבעוני. אין צורך בידע מוקדם בתפירה.

מגיל 14 ומעלה.

ד"ר אילנה שטיין:אנטומאית צמחים, חובבת רקמה ומדע בדיוני.

היוט אשגרה:ביולוגית מולקולרית, משוגעת על מיאזאקי ומנגה.

**סדנה | סדנאות 2 | 18:00**

**אסיפה כללית – אמא"י**

כבכל שנה, אמא"י תקיים אסיפה כללית באייקון שבה חבריה יתכנסו יחד לקיים בחירות ולסכם את השנה שהייתה בארגון.

**הכניסה בחינם.**

מפגש | חדר מפגשים | 18:00

**מאחורי הקלעים של מארוול**

מרצה: איתי דגן

ניק פיורי אסף גיבורים מכל קצוות תבל כדי להציל את העולם, אבל מאחוריו נמצא אדם אמיתי, שרק מעטים ממיליוני הצופים בסרטי היקום הקולנועי של מארוול מכירים. האיש שהגה את מיזם הקולנוע השאפתני ביותר מאז ומעולם והפיק את 19 הסרטים שבו הוא קווין פייגי – האב הרוחני והגיק הראשי שמאחורי מכונת הכסף וההצלחה חובקת העולם. בואו לשמוע את סיפורו, ועל האתגרים המיוחדים לכתיבת סיפורים שמאוגדים יחד בסרטי אנסמבל רחבי יריעה.

**על המרצה:** מהנדס ומעריץ מארוול מושבע. ממייסדי "[אבודים – הפודקאסט הישראלי](http://avudim.com/)".

**הרצאה | אשכול 2 | 19:00**

**נעלולות פלא**

**מרצה: הדר רייזמן-גרייף**

הן נועלות נעלי עקב לקרב, לא מזהות את מה שנמצא הישר לפניהן, ולא משנה כמה דוקטורטים יש להן – עדיין צריך להסביר להן כל דבר. למה כמעט כל אישה על המסך, מ"דמדומים" ועד לסרטים והסדרות של מארוול ודי-סי, היא כזאת נעל? למה הן כתובות כל כך רע? האם זה עניין מגדרי (ספוילר: כן)? בהרצאה נראה כמה דוגמאות איומות לאובדן אינטליגנציה במעבר למסך, נראה נשים שהאינטיליגנציה שלהן מתפוגגת בנוכחות גברים, ואחרות שדווקא אמורות להיות בסדר אבל מאבדות את הראש ברגע האמת. לקינוח נפגוש גם נשים מוצלחות שנותנות לנו תקווה לעתיד חכם יותר.

**על המרצה:** בעלת תואר שני במדיניות ותיאוריה של האמנויות מבצלאל ומפעילת עמוד הפייסבוק "[הדר צורכת טראש](https://www.facebook.com/HdrQwrtTrs)".

**הרצאה | אשכול 6 | 19:00**

**פאנדום קולנועי חדש!**

מרצות: הדס נבנצל ודרור רייף

בדומה למשחקי הכס והארי פוטר, שטשטשו את הגבול בין המיינסטרים לז'אנר, היקום הקולנועי של מארוול פורץ דרכים חדשות בפופולריות שלו ובהפיכת כל אדם רגיל ל"גיק". אם פעם היה ממש מביך לאהוב גיבורי על, כיום זה היפסטרי לא לאהוב אותם. מתוך זה נוצר פאנדום חדש: פאנדום היקום הקולנועי של מארוול. הוא שונה מהותית מכל הפאנדומים שקדמו לו, אבל בדבר אחד הוא זהה: גם בו יש מעריצים משוגעים. בואו לשמוע על הפאנדום, על המעריצים ואיך כל זה לא קשור בכלל לקומיקס.

מגיל 13 ומעלה.

הדס נבנצל:דוקטורנטית, אחראית רצועת "עשר שנות מארוול" בפסטיבל, לשעבר מנהלת כנס עולמות.

דרור רייף:מנהלת כוח האדם בפסטיבל אייקון, סטודנטית לרפואה ופאנגירל.

**הרצאה | סינמטק 1 | 20:00**

**לקט סרטים ישראלים קצרים**

הקרנת סרטים ישראליים חדשים ושיחה עם יוצריהם.

מענק ההפקה של האגודה הישראלית למדע בדיוני ולפנטסיה מקדם ותומך זו השנה הרביעית ביצירות ישראליות בתחומי הז'אנרים הספקולטיביים, על ידי סיוע כספי ליוצרים צעירים שרוצים להוסיף יצירות בסוגה הזו לנוף התרבות הישראלי. אנו גאים להזמין אתכם לצפות בזוכי המענק לשנים 2016 ו-2017.

פרופיל 120

חבורת גיבורי-על מבאר שבע עוברים טירונות ביחידה סודית של משרד הביטחון, במטרה להציל את מדינת ישראל מחורבן קרב ובא (26:34 דקות).

ישראל, 2018

**במאי:** נאור בלורי

**תסריטאים:** אלמוג אבישר, נאור בלורי

**שחקנים:** דניאל דמידוב-הלפרין, אור בן-מלך, שלי נווה, אייל פריאנטה, איתי שגב, אינה בקלמן

עברית, כתוביות בעברית ובאנגלית

שממה:

שני נוסעים מגיעים לאזור שמחוץ למרחב הגשמי, אך אחד מהם מגלה שאופי המעבר שונה לגמרי ממה שחשב (אורך).

ישראל, 2018

**במאי:** ירין זמר

**מפיק:** רועי ברקת

**שחקנים:** אלון נכטיגל, דניאל בוצר, פולי רשף

עברית עם כתוביות בעברית

**סרט | סינמטק 2 | 20:00**

**מגדר וקוויריות (באנגלית)**

**אן לקי, דיליה שרמן ואלן קושנר**

אן לקי, דיליה שרמן ואלן קושנר, אורחות הכבוד של פסטיבל אייקון 2018, מרבות לעסוק ביצירותיהן בסוגיות של מגדר, נטיות מיניות וקוויריות. בפאנל הן ידברו על הדרכים שבהן הנושאים הללו מתבטאים בספריהן ועל הסיבות לכך שהם תופסים חלק משמעותי כל כך ביצירותיהן, כגון "על חוד הסיף", שמתרחש בעולם פנטזיה שבו הקסם היחיד הוא העובדה שקוויריות היא נורמלית בתקופת הרנסנס.

[**אן לקי**](http://2018.iconfestival.org.il/guest/)**:** אורחת הכבוד של פסטיבל אייקון 2018. מחברת טרילוגיית הרדש האימפרי והספר "תיעוד מקור" שיושק בעברית במהלך הפסטיבל.

אלן קושנר:סופרת מדע בדיוני ופנטזיה ותיקה. ספרה "על חוד הסיף" מציג מציאות פנטזיה שבה קוויריות היא תופעה נורמלית לחלוטין בתקופת הרנסנס.

דיליה שרמן:סופרת פנטזיה עטורת פרסים. ספרה "חנות הספרים של המכשף הרשע" ראה אור בהוצאת עוץ ויושק בעברית במהלך הפסטיבל.

האירוע יתקיים באנגלית.

**פאנל | אשכול 1 | 20:00**

**שירי אלי בר-יהלום**

אלי בר-יהלום

ממלכת הקסמים, משוטט בין עולמות, אורק, הלהקה הצבאית של משמר הזמן – כולם שירים שהקהילה מכירה ואוהבת. קבלו אותם, ועוד שירים חדשים, בתוכניתו החדשה של מי שחיבר אותם.

**מופע | אשכול 2 | 20:00**

**הרצאות מהכובע**

לא קל להרצות, לא פשוט לכתוב הרצאה, ולהגיש הרצאה לכנס זאת בכלל משימה מפרכת. אבל לעשות את כל אלה בלי שום הכנה מראש, על נושא אקראי, ולכסות את הכל בתוך שתי דקות? זה כבר אתגר למקצוענים אמיתיים.

מנחה ורודן: דניאל רז-רוטשילד

ישתתפו וינסו להכניע אותו: עינת סיטרון, רביד אבן לחץ, דמיאן הופמן

**שעשועון | אשכול 3 | 20:00**

**על כנפי מלאכים**

מרצה: אדוה פפו

בראשית ברא צ'אק את קסטיאל, מיכאל, אוריאל, אנה, לוצי ואפילו את ג'ק. בניגוד לתפיסה המקובלת לגבי מלאכים, ב-13 העונות של "על טבעי" (Supernatural) למלאכים יש כוחות מגוונים ולא אכפת להם מבני אדם. בהרצאה נעסוק בדמות המלאך בתנ"ך, בפולקלור היהודי, בברית החדשה וכמובן ב"על טבעי", ונשווה בין הגרסאות השונות שלהם.

**על המרצה:** שחקנית תפקידים, מנחה ופעילה בכנסים.

**הרצאה | אשכול 4 | 20:00**

**הוגוורטס האמיתי: חופשה קסומה בטירה אירופית**

מנחה: אילן אינגלס

רבים מתאכזבים כשביום הולדתם ה-11 לא מגיע מכתב מהוגוורטס, אך לא רבים יודעים שעוד לא מאוחר מדי! כפי שהוכיחו הסרטונים הוויראליים, קיימים גם "בתי ספר" אמיתיים שמאפשרים למעריצים לחוות חוויות קסומות, כמעין משחק תפקידים גדול. נציגים שהשתתפו כשחקנים וכצוות יספרו על מהות האירוע, כיצד מצטרפים וחוויות נוספות.

אילן אינגלס (מנחה): לארפיסט מזה שנים רבות, חבר צוות בכמה אירועים, חבר ועד העמותה למשחקי תפקידים.

הילה גרגורי-מיינרט: מנהלת חברת אספמיה למשחקי תפקידים חיים ובוגרת בית הספר הבינלאומי לכתיבת לארפים.

אורטל טל: מנהלת "קרן השפע", חברת ועד לשעבר בעמותה למשחקי תפקידים בישראל.

אורן בן נתן: לארפיסט מגיל 14, אקטיביסט ובן שירות באיגי.

גיל גטרויר: לארפיסט ותיק, פעיל בארגון בארץ ומשתתף חדש בצוות בית ספר לקוסמות.

**פאנל | אשכול 5 | 20:00**

**המקור הנסתר של ספרי קוטל המלך**

**מרצה: רוני בלכמן**

לכאורה נראה שספרי רשומות קוטל המלך של פטריק רותפס הם לא יותר מפנטזיה תוצרת אמריקה. האומנם? בהרצאה אצביע על שלל מוזרויות, חריגות ואי-התאמות בטקסט – שהתבוננות מדוקדקת בהן עשויה לחשוף את מקורה האמיתי של היצירה. הייתכן שהוא נמצא ממש כאן, במדינת ישראל?

**מגיל 16 ומעלה.**

**על המרצה:** מורה, ביולוג וקורא.

**הרצאה | אשכול 6 | 20:00**

**לבנות דף קומיקס**

מרצה: אור בנדל

המשך להרצאה "תיבת הכלים ליוצרי קומיקס מתחילים".

הרצאה מעשית עם העיפרון על הנייר. לא פשוט להפוך דף ריק לסיפור קומיקס. איך משתמשים במקום שיש לנו כדי לעצב את מה שאנחנו רוצים לספר? ומה עומד מאחורי בניית הדף? בהרצאה נדבר על הדרכים, האפשרויות והעזרים לבניית דף קומיקס, כולל הדגמה של בניית דף צעד אחרי צעד על גבי המחשב.

**אין צורך בידע קודם ביצירת קומיקס.**

**על המרצה:** יוצר וחוקר קומיקס, מקים קבוצת יצירת קומיקס ויוצר הכותרים "נתנאל" ו"נמרת השביט".

**הרצאה | סדנאות 1 | 20:00**

**כתיבת ספרי ילדים**

מנחה: אביעד שר-שלום

אילו סיפורים מדברים לילדים בגיל הרך? בסדנה נתרגל יצירת סיפורים לילדים. יחד ננסה לשוב ולראות את העולם מבעד לעיניים של ילד ולגלות מה הופך סיפור ילדים להיות מרתק ושובה לב. בחלק השני של הסדנה נלמד מה מצפה לנו כשננסה להוציא את הספר לאור. נשמע מהן ציפיות השוק מאיתנו כסופרים, ואיך אפשר להתבלט בין מאות כתבי היד שעל שולחנו של העורך.

**על המנחה:** מחבר הספר "אורן ורקסי", שיראה אור בנובמבר השנה בהוצאת כנרת-זמורה-דביר. בעל הבלוג "[קרוב יותר](http://knocksandwhispers.blogspot.com/)" ומתכנת.

**סדנה | סדנאות 2 | 20:00**

**ג'ו דאם: רוק קלטי**

להקת ג'ו דאם ("ג'ו השור") מגיעה לאייקון לנגן רוק בשילוב מוטיבים מהתרבות הקלטית מבריטניה. הלהקה הוקמה לפני שנה מתוך מחויבות כנה לתת בראש ולעשות לכם כיף.

**הכניסה בחינם.**

מיכאל נוימן: חמת חלילים, חליל אירי וחללית המילוט שלכם

הידד הלפר: צ'לו חשמלי וכוח רצון של ויסקי איכותי

יפתח ביק: צ'לו חשמלי בס, שירה ותובנות עמוקות על גרזנים

רואי סלומון: תופים וסקס אפיל של לוך נס

**מופע | הקולוסיאום | 20:00**

**פאב קוויז אהבות**

מנחים: ד"ר קרן לנדסמן, איריס בוסקו ויואב לנדסמן

כמה פעמים בחיים יצא לך להשוויץ בידע האיזוטרי שלך מול חברים, בני משפחה וחייזרים מרובי מחושים (שאנחנו מקבלים כמו שהם/ן)? בואו לענות על שאלות הזויות, הגיוניות או משועשעות עם כל מי שיזדמן בטעות לסביבתכם, ואולי תזכו בשוט של גרגור נפץ פאן גלקטי על חשבון הפסטיבל.

מגיל 18 ומעלה.

שעשועון | חדר מפגשים | 20:00

**הארי פוטר ויומן הקריאה המקוון**

מרצה: מאיה גרשוביץ

מתי לאחרונה קראתם ספר כשעשרות אנשים מציצים לכם מעבר לכתף? באיחור אופנתי של עשרים שנה התחלתי לקרוא את סדרת הארי פוטר, ובהשראת פרויקטים דומים החלטתי לתעד את רשמיי מהקריאה בדף פייסבוק. בהרצאה אספר מה למדתי מניהול יומן קריאה ציבורי ואדבר על היתרונות, החסרונות ובעיקר ההפתעות הרבות שציפו לי בדרך.

**על המרצה:** תוכניתנית ומרצה בכנסים. כותבת דף הפייסבוק "[מאיה קוראת הארי פוטר](https://www.facebook.com/MayaReadsHarryPotter/)".

**הרצאה | אשכול 3 | 21:00**

**שעשועון ג'וס וידון**

מנחים: יובל פורת ובר שולט

יודעים איזה הצגה העלו באפי, וילו וזאנדר? מה השם שנתן ג'יין לרובה שלו? מיהו הסיידקיק של דוקטור הוריבל? אם כן, החידון הזה הוא בשבילכם! עלו ובחנו את הידע שלכם בשלל הפאנדומים של ג'וס וידון, ותזכו בתהילת עולם וידוניסטית – ואולי גם בפרס.

אין צורך להירשם מראש – המשתתפים ייבחרו מהקהל.

יובל פורת: חידונאי ותיק בכנסים, וידוניסט ומתכנת.

בר שולט: וידוניסטית, ג'ינג'ית מקצועית ופאנגירל ותיקה

**שעשועון | אשכול 4 | 21:00**

**איירון מן**

הלהיט הראשון שבישר את היקום הקולנועי של מארוול מגיע לאייקון, עשר שנים אחרי שעלה לראשונה לאקרנים. המהנדס המיליארדר טוני סטארק נשבה במערה באפגניסטן בידי ארגון טרור מסוכן. כדי להימלט הוא בונה חליפת נשק משוריינת בעלת יכולות יוצאות דופן ויוצא להילחם ברשע.

ארה"ב, 2008

126 דקות

פעולה, מדע בדיוני, גיבורי על

במאי: ג'ון פאברו

שחקנים: רוברט דאוני ג'וניור, גווינת' פאלטרו, טרנד הווארד, ג'ף ברידג'ס

אנגלית עם כתוביות בעברית

**סרט | סינמטק 1 | 22:00**

**סיפורי רוחות**

**Ghost Stories**

פרופסור פיליפ גודמן יוצא לחקור שלושה מקרים בלתי מוסברים של אנשים שטוענים כי רוחות רפאים רודפות אותם.

**הכניסה בחינם בהצגת כרטיס.**

בריטניה, 2017

98 דקות

דרמה, אימה

במאים: ג'רמי דייסון, אנדי ניימן

שחקנים: אנדי ניימן, מרטין פרימן, פול ווייטהאוס

אנגלית בלי כתוביות

**סרט | סינמטק 2 | 22:00**

**הילדה החלולה**

**The Hollow Child**

נערה הולכת לאיבוד ביער, ולאחר חיפושים שבה לחיק משפחתה. אך אט אט מתעורר באחותה החשד שמה שחזר הביתה אינו אנושי, וכוונותיו מרושעות.

**הכניסה בחינם בהצגת כרטיס.**

קנדה, 2017

92 דקות

אימה

במאי: ג'רמי לוטר

שחקנים: ג'סיקה מקלאוד, חנה צ'רמי, ג'ון אמט טרייסי

אנגלית בלי כתוביות

**סרט | סינמטק 5 | 22:00**

**ספיידרמן: השיבה הביתה**

**Spiderman: Homecoming**

פיטר פארקר (ספיידרמן) הצעיר מתחיל לטוות את קורי זהותו החדשה כגיבור על. נרגש מניסיונו עם חבורת הנוקמים, הוא חוזר לבית דודתו מיי, תחת עינו הפקוחה של המנטור החדש שלו טוני סטארק. פיטר מנסה לשוב לחייו התקינים, אך נבל חדש בעיר עלול לגרום לפיטר לאבד את כל היקר לו.

**הכניסה בחינם בהצגת כרטיס.**

ארה"ב, 2017

128 דקות

פעולה, גיבורי על, מדע בדיוני

במאי: ג'ון ווטס

שחקנים: טום הולנד, מייקל קיטון, מריסה טומיי, רוברט דאוני ג'וניור

אנגלית עם כתוביות בעברית

**סרט | אשכול 1 | 22:00**

**פרחים בין הסדינים: שיקויי אהבה מסביב לעולם**

מרצה: אורלב צח

מה תעשי אם מכשפה ימי ביניימית תטיל עלייך כישוף של עקרות? איזה צמח נוי מוכר מככב בטקסי נישואין אבורג'יניים? איך אחד משבעת המינים התגלגל להיות סמל של אלת התשוקה? ומה יודעים צבים על עסקי האהבה? מסע במרחב ובזמן בעקבות הצמחים בעלי הסגולות הנחשקות ביותר: מאירופה הקדומה, דרך אפריקה של המאה ה-20 ועד לטבע הצנוע-אך-עשיר של ישראל.

מגיל 16 ומעלה.

**על המרצה:** סטודנטית לביולוגיה, פעילה סביבתית וחובבת אתנובוטניקה.

**הרצאה | אשכול 2 | 22:00**

**היכולת לאהוב והיכולת לשנוא**

מרצה: יאיר גוטליב

תיאוריות פסיכולוגיות מדברות על אהבה ועל הקשר שלה לשנאה, ושואלות האם אנחנו מצוידים מלידה ביכולת לאהוב, או שמא היכולת הזאת מתפתחת בילדות ומושפעת מחוויותינו. האם יש קשר בין הבחירה של באטמן באשת החתול לרצונו לנקום את מות הוריו? מה בנוגע לקשר בין הבחירה של באפי באנג׳ל למלחמה שלה בערפדים? והאם הרובוטים בווסטוורלד באמת מסוגלים לאהוב?

**על המרצה:** פסיכולוג קליני ומרצה לפסיכולוגיה במכללה האקדמית תל אביב יפו.

**הרצאה | אשכול 3 | 22:00**

לקט סרטים קצרים בינלאומיים 1

שימוש לא הוגן (**Misappropriation**): קוקו לוקחת את סרחיו לחנות האהובה על חברתו לשעבר קרלה. בעקבות ביקורם מתפרץ כישוף רב עוצמה (8.58 דקות, ספרדית עם כתוביות באנגלית).

הריח הזה (**That Smell**): נייט מוצא את עצמו נגרר אל תוך העולם המוזר של הסנפת ספרים, בידי מנהיגת המחתרת טרישה. אנשי צללים מנסים לעצור בעדם (11:29, אנגלית בלי כתוביות).

שעת המוות (**Due Day**):מלאך המוות הולך אל אחד מקורבנותיו, אבל… (7:30, אנגלית בלי כתוביות).

המתת חסד בע"מ (**Euthanas, Inc**): רוצה למות בדיוק כמו האליל הנערץ עליך? לשחזר זירת מוות מפורסמת? המתת חסד בע"מ באה לשירותך (10:00, ספרדית עם כתוביות באנגלית).

צורת גל (**Waveform**): אדם מתכונן להעלות את התודעה שלו למחשב שחולם על שחייה (7.35, אנגלית בלי כתוביות).

הקרנה | אשכול 3 | 23:00

יום רביעי, 26.9

**מבוא רדוד ללמידה עמוקה**

מרצה: ד"ר איל גרוס

למידה עמוקה ורשתות נוירונים עמוקות הפכו בשנים האחרונות לחוד החנית בתחום למידת המכונה והבינה המלאכותית, וביצועיהן אף משתווים לפעמים לאלה של בני האדם. הרצאת מבוא על הגישות החדשות ביותר ליצירת בינה מלאכותית, ומדוע יש מי שמשווים את הלמידה העמוקה להמצאת החשמל. נתמקד במיוחד בסקירה והדגמה של החידושים האחרונים בתחום הראייה הממוחשבת, הבנת שפה ודיבור, אמנות, משחקים ועוד.

**על המרצה:** חוקר למידה חישובית ואמן דיגיטלי.

**הרצאה | סינמטק 5 | 10:00**

**מאתיים או אלף שנה לא יכבו את האהבה**

מנחה: ענבל שגיב-נקדימון

מסע בזמן יכול להיות נקודת מוצא של קשר רומנטי, אבל עלול גם להקשות על הזוגיות. גם תוחלת חיים שונה מאוד של בני הזוג יוצרת בעיות. איך אפשר לבנות מערכת יחסים בריאה כשהפרש הגיל ביניכם הוא מאות שנים, או כשאחד מכם יודע מה יקרה בעתיד? ואיך אפשר לשמר את הסקרנות, התשוקה והאהבה גם אצל הקהל?

מגיל 14 ומעלה. כולל עיסוק במוות ובזוגיות אלימה.

ענבל שגיב-נקדימון: מתרגמת ומרצה, מנהלת דף הפייסבוק ["מה תלבשו למסע בזמן?"](https://www.facebook.com/InbalHistory/).

ורד טוכטרמן: סופרת ומתרגמת.

בר פישביין: סטודנטית לתואר ראשון בספרות אנגלית ובמדעי הרוח באוניברסיטת חיפה.

אסנת קדמי: מעצבת גרפית, חובבת מדע בדיוני ופנטזיה בנשמה.

ד"ר ערגה הלר: חוקרת תרבות ותרגום פנטזיה, ראש ההתמחות באמנות ובספרות במכללת קיי בבאר שבע.

**פאנל | אשכול 1 | 10:00**

**הסיפור שלא קרה באמת**

מנחה: עמרי גרופר

ההיסטוריה מלאה כמעטים ובהזדמנויות שלא קרו, סיפורים שלא סופרו. הרצנו סימולציות ושלחנו את המרצים שלנו למסע במולטי-יקום כדי לחקור ולגלות את היצירות שחמקו מאיתנו כי קו ההיסטוריה בחר בדרך אחת ולא באחרת: איך היו נראות היצירות של טולקין אילו היה גדל בארץ ישראל? איזה מדע בדיוני מטורף יכלה לכתוב האמא של התכנות? האם היינו זוכים לקבל את באפי בעולם ללא נצרות? ומה אם ההפקה של בחזרה לעתיד הייתה הולכת לכיוון... קצת אחר? מסע ספקולטיבי בתולדותיה של הספרות הספקולטיבית.

עמרי גרופר (מנחה): סטודנט להנדסה ביו-רפואית ולמדעי הרוח, חובב היסטוריה וספרות ומפיק תוכן בפסטיבל אייקון.

איגור ארמיאץ': חובב פנטזיה ומדע בדיוני, דוקטורנט לזואולוגיה באוניברסיטה העברית.

יוחאי גורלי:כותב על סדרות באתר "סרט" ומנהל רצועת "הנוער של היום" בחללית טי-וי.

דמיאן הופמן: מהנדס בתחום ההייטק ומרצה מנוסה על מדע בדיוני, מדע וחברה.

שני אוירבך: חובבת תרבות פופולרית ומדע בדיוני, ממייסדי הבלוג "[תת-תרבות](http://subculture.co.il)".

**פאנל | אשכול 2 | 10:00**

**לאהוב בלי מגדר**

מרצה: ג'ניה קוזלוב

מאז "הגל החדש" בשנות ה-60 וה-70, יוצרי המדע הבדיוני השתמשו בז'אנר כדי לחקור נושאים כמו מגדר, אהבה וסוגים שונים של מערכות יחסים. בשנים האחרונות יותר ויותר יצירות מתארות יחסים ללא מגדר, או דמויות שהמגדר שלהן נזיל. בהרצאה נעסוק באחדות מהן, ובכלל זה סדרת הטלוויזיה סטיבן יוניברס, שרוב הדמויות בה שייכות לגזע א-מגדרי, ספריה של אן לקי, המתארים חברה שמכירה במין אך לא במגדר, ועוד.

**על המרצה:** עובדת הייטק ומרצה ותיקה בכנסים. חובבת מדע בדיוני ומכירה לעומק את ההיסטוריה והשינויים בז'אנר.

**הרצאה | אשכול 3 | 10:00**

**למה אנחנו אוהבים את הספרים שאנחנו אוהבים?**

מרצה: טאי דיבון

לכולנו ברור שהארי פוטר הוא ספר מופת, אבל ספרים כמו יוליסס כמעט לא מעוררים הדים בקהילה שלנו. מדוע? הסוציולוגיה של הקריאה מאפשרת להבין מה גורם לספר מסוים להיחשב טוב, בעוד אחרים נחשבים נחותים ממנו או לא טובים כלל. מדוע אנשים שונים אוהבים ספרים שונים, ועד כמה טעם בספרות הוא באמת דבר אישי? באמצעות הוגים מתחום הספרות והסוציולוגיה כמו בורדייה, גדמאר, רולאן בארת וג'ניס רדוואי ננסה לענות על כל השאלות הללו.

**על המרצה:** סטודנט לתואר שני בסוציולוגיה ולתואר ראשון בספרות אנגלית ולימודים אמריקאיים.

**הרצאה | אשכול 4 | 10:00**

**על ספת הפסיכולוג**

מרצות: ירדן ון-בירן וליאת ברגמן

דמויות רבות בז'אנר שלנו עוברות חוויות קשות. פעמים רבות מקור ההתמודדות הוא חיצוני, אבל לפעמים הקשיים באים מהנפש. בהרצאה נדבר על ייצוגים נכונים יותר ונכונים פחות של חרדה, דיכאון ופוסט-טראומה, על דרכי הטיפול שהכותבים רקמו לנו, ובמה הן שונות מדרכי הטיפול בעולם האמיתי. נראה את הטוב, הרע והקסום, ולא נשכח גם את באפי, ג'סיקה ג'ונס ו-In the Flesh.

מגיל 13 ומעלה. ההרצאה עלולה לכלול תכנים קשים, ובכלל זה הפרעות נפשיות ואונס.

ירדן ון בירן: אשת כנסים וחובבת קומיקס נלהבת.

ליאת ברגמן: סטודנטית לפסיכוביולוגיה.

**הרצאה | אשכול 5 | 10:00**

**ואהבת את גופך כמוך**

מרצה: נועה פז

למה אנחנו אף פעם לא מרוצות (ומרוצים) מהגוף שלנו? בהרצאה אדבר על דימוי גוף ועל המנגנון שדוחק בנו לשאוף לצורת גוף מסוימת מאוד, שהיא לכאורה המבנה היפה היחיד. נסתכל על צורות גוף שונות במדע הבדיוני והפנטזיה – מאורסולה בבת הים הקטנה, הברון הארקונן בחולית ועד למיילס בסדרת וורקוסיגן, ונציג את המגוון שהז'אנר מציע לנו כדרך לשבור את התפיסה שיש רק גוף אחד נכון.

ההרצאה כוללת עיסוק בדימוי גוף ורתיעה משומן.

**על המרצה:** ספרנית, בעלת תואר שני בפילוסופיה, חובבת מדע בדיוני ופנטזיה.

**הרצאה | אשכול 6 | 10:00**

**צפרדעי שוקולד**

מנחה: תמר קיס-פפו

זהירות! הפינוק הטעים הזה עלול לקפוץ לכם מהידיים! בואו להכין צפרדע שוקולד, כולל קופסה וקלף של הקוסם או המכשפה החביבים עליכם.

מגיל 7 ומעלה או בליווי הורים. דרוש ידע בסיסי בעבודות יצירה ומספריים.

**בסדנה ייעשה שימוש בחלב, קקאו ועמילן תירס. אלרגים למזון מוזמנים לפנות לצוות נגישות.**

**על המנחה:** חוקרת אבולוציה, גיקית מושבעת, מרצה בכנסים, אם ויוצרת.

**סדנה | סדנאות 1 | 10:00**

**בתככי הכוורת**

מנחים: חגי קובטש והראל אזרזר

במעמקי עיר הכוורת הגדולה מצאו את עצמם חברי כנופיות שונות מבודדים בשטח זר. בלית ברירה הם מניחים בצד את האיבות הישנות ונאלצים לעבוד ביחד, אחרת ימצאו את עצמם טרף קל לאויב משותף, שאורב להם בין צללי ערימות האשפה ובמנהרות האיוורור החלודות.

האירוע משלב סדנת צביעה עם משחק תפקידים. בשעתיים הראשונות תצבעו את המיניאטורה של הדמות שלכם ובשעתיים הבאות תשחקו בה בהרפתקה קצרה בעולם של וורהאמר 40,000. לא נדרשת היכרות מוקדמת עם העולם או עם צביעת מיניאטורות.

סדנה ומשחק תפקידים שולחני | סדנאות 2 | 14:00-10:00

**ראשית קריאה: הדרקון שביקש אבירים לנשנש**

מנחה: דליה אולסיה

הדרקון דארם נשלח לטרוף אביר. האביר ג'יימס נשלח לקטול דרקון. מה יקרה כשהם ייפגשו? נקרא את ספרם של אלי וולארד ובנג'י דיוויס וניצור דרקון משלנו מגלילי נייר טואלט.

האירוע הוא חלק מרצועת הקראות פעילות לילדים, משולבות בסדנת יצירה חווייתית. אין צורך בהכרות מוקדמת עם הספר.

מגיל 6 ומעלה. דרוש ידע בסיסי בעבודות יצירה ומספריים. ייתכן צורך בעזרת ההורים.

**על המנחה:** משתתפת ותיקה בכנסים ומנוסה בהפעלות לילדים. אוהבת חיות פנטסטיות ומציאותיות.

**סדנה | חדר ילדים | 10:00**

**מפגש קהילת HPortal**

מפגש סגור לקהילת HPortal – פורטל הארי פוטר הישראלי. במהלך המפגש נכיר פנים אל פנים את החברים לעט ולמסך, נתעדכן במצב הקהילה ונעמיד במבחן את הידע הפוטריסטי שלכם.

**הכניסה חופשית.**

מפגש | חדר מפגשים | 10:00

**דיבוב ועוד – בעקבות "דרגון בול זי"**

מנחה: שלומי דיין

סדרת האנימה "דרגון בול" התחילה את דרכה בארץ בסוכות 2002 – לפני 16 שנה בדיוק. מאז היא הספיקה לרדת מהמסך ולחזור, ורוב המדבבים המקוריים חזרו אל הדמויות שלה. אורי הר לב (גוהאן) התחיל לדבב את הדמות כילד ובגר יחד איתה. אבי מאיר (גוקו) עשה תהליך משמעותי וחזר בתשובה, אך עדיין ממשיך במלאכה, ואפילו משוכנע שהסדרה מרובת האקשן מעבירה מסרים חינוכיים שמיישרים קו עם היהדות. על זאת הם יבואו לדבר. יהיה מעניין גם להורים.

שלומי דיין (מנחה): איש מדיה, בוגר תואר ראשון בתקשורת.

**אורי הר לב:** שחקן ומדבב. שיחק בגרסה הישראלית של "נשואים פלוס" (2012) ודיבב דמויות רבות, למשל בדיג'ימון, ליגת הצדק, ספיידרמן ועוד.

אבי מאיר וענונו:שחקן, זמר וחזן. מוכר במיוחד בדיבוב דמותו של סון גוקו ב"דרגון בול זי".

**פאנל | סינמטק 2 | 11:00**

**יחסינו לאן? כשיוצרים מאכזבים ומעריצים הופכים לטרולים**

מרצה: שירי ישועה

היחסים בין יוצרים ויוצרות לבין מעריציהם מעולם לא היו קרובים יותר – או טעונים יותר. כל פאנדום מחזר אחרי מעריציו ברשתות החברתיות, וכל מעריץ ומעריצה מרגישים יותר מתמיד שיש להם קשר ישיר ליוצרת או השחקן האהובים. אבל לפעמים מעורבות הקהל יוצאת משליטה ודוחפת את היוצר/ת לרצות לפרוש, או שמתגלה שהיוצר או השחקן האהובים/ות עלינו הם... אנשים נוראים? ואיך כל זה קשור ל-#MeToo?

מגיל 16 ומעלה. ההרצאה עשויה לכלול תכנים על אלימות ואונס.

**על המרצה:** מרצה ותיקה, מיוצרות הפודקאסט "The Random Fandom Podcast" העוסק בתרבות מעריצים, ומתנדבת במרכז סיוע לנפגעות תקיפה מינית.

**הרצאה | אשכול 3 | 11:00**

**אורסולה לה-גווין: סופרת ומהפכנית**

מרצה: מקס עילם

יצירות מדע בדיוני רבות מתארות עתיד אפשרי – עתיד טוב יותר ואוטופי, או עתיד רע יותר ודיסטופי. אבל העתידים שמתארת אורסולה לה-גווין מעלים דרכים אמיתיות ומפורטות לשיפור החברה האנושית, שאת חלקן אפשר לדמיין אפילו בעתיד הנראה לעין. בהרצאה נחקור את ספריה של לה-גווין "המנושל" ו"צד שמאל של החושך", נראה מה הם מערערים בסדר הקיים ונבדוק אם האפשרויות שהם מציעים יכולות לשרת את עתיד האנושות.

**על המרצה:** עוסק במדע בדיוני ופנטזיה, חינוך וכל סוגי האמנות.

**הרצאה | אשכול 5 | 11:00**

חברות ואחווה בספרות (באנגלית)

לא כל עלילה ספרותית מונעת דווקא מרומנטיקה – לא מעט עלילות וסיפורים מופעלים דווקא מכוחן של אהבה חברית ואחווה. אורחות הכבוד של אייקון 2018, הסופרות אן לקי, אלן קושנר ודיליה שרמן, יחשפו את מקומה של החברות בספריהן, ובכתיבה בכלל.

**דידי חנוך (מנחה):** מוציא לאור ועורך מדע בדיוני ופנטזיה.

[**אן לקי**](http://2018.iconfestival.org.il/guest/)**:** אורחת הכבוד של פסטיבל אייקון 2018. מחברת טרילוגיית הרדש האימפרי והספר "תיעוד מקור" שיושק בעברית במהלך הפסטיבל.

אלן קושנר:סופרת מדע בדיוני ופנטזיה ותיקה. ספרה "על חוד הסיף" ראה אור בעברית בהוצאת גרף.

דיליה שרמן:סופרת פנטזיה עטורת פרסים. ספרה "חנות הספרים של המכשף הרשע" ראה אור בהוצאת עוץ והושק בעברית במהלך הפסטיבל.

האירוע יתקיים באנגלית.

**פאנל | סינמטק 1 | 12:00**

**אהבה, מי צריך אותך בכלל?**

מרצה: חגית וינר

אהבה היא סוג של שיגעון. היא גורמת לנו לעשות דברים לא הגיוניים, להוציא מפינו דברים משונים ולהביך את עצמנו. היא פוגעת בכולם – באבירי חלל ובילדים בעולמות מקבילים, בחייזרים בני מאות שנים ובקוסמים צעירים. בהרצאה יובאו דוגמאות מכל תחומי הז'אנר למעשי טירוף של מאוהבים: מבאפי ודוקטור הו ועד מלחמת הכוכבים, מפיליפ פולמן ופטריק נס ועד יואב בלום. האם לא מוטב לנו בלי אהבה?

**על המרצה:** מרצה ותיקה בכנסים ומפיקת כנסי בדיון 2017 ו-2018.

**הרצאה | סינמטק 2 | 12:00**

סופר הפנטזיה האהוב עלי? שייקספיר

מרצה: אורי ליפשיץ

תגיד, מי סופר הפנטזיה האהוב עליך?

שייקספיר.

ברצינות?

ברצינות.

ניתוחים רבים ליצירותיו של שייקספיר מתעלמים מהאלמנטים הפנטסטיים השזורים בהן, או רואים בפנטזיה "כלי נרטיבי" ותו לא. בהרצאה נסקור כמה מיצירותיו הקלאסיות של ויליאם שייקספיר, ביניהן "המלט", "הסערה" ו"חלום ליל קיץ", ונגלה אותו מחדש כסופר פנטזיה.

מגיל 13 ומעלה. ההרצאה תכלול התייחסויות למין ולאלימות.

**על המרצה:** מאלתר באנסמבל למאבאטי, איש טכנולוגיה, ממגישי "[על כתפי גמדים](http://www.dwarves.org.il/)", מנחה סדנאות ומרצה.

**הרצאה | אשכול 1 | 12:00**

**שירה מדוברת פנטסטית**

מה יותר מגניב מחנונים של שירה וחנונים של פנטזיה? חנונים של שניהם! בואו לשמוע משוררים בהרפתקאותיהם בעולם הכנסים, במשחקי תפקידים ובהרהורים על משמעות החיים.

שירה מדוברת היא שילוב של שירה ותיאטרון שבו השיר נכתב במטרה לעלות על הבמה. באירוע יעלו משוררים מעולם הפנטזיה שישתמשו בדמיון, דימויים, רפרנסים, מטפורות ורכיבה על דרקונים.

**מגיל 15 ומעלה.**

מנחים: אביב כהן-אהרונוב ושירה הררי

מלווה מוזיקלי: ירון איטקין

משתתפים: דשה ביצ'נקו, לירי בר, נוי סער, בני פלקוביץ', דניאל רז-רוטשילד, רועי שולמן

מפיק: יובל מילר

**מופע | אשכול 2 | 12:00**

**מי אמר שאנחנו לא אוהבים דיסטופיות?**

מרצה: יפתח שילה

עולם שבו כל תנועה שלנו מתועדת; מציאות שבה כל מזון שאכלנו מנותח למרכיביו; ציוד מעקב בכל כלי רכב. הדיסטופיות של המאה הקודמת התבססו על רעיונות שהפכו מאז לחלק בלתי נפרד מחיינו, אבל מה שהפחיד אותנו פעם כבר לא נראה נורא כל כך: כעת אנחנו בעיקר מבקשים שהממשק יהיה נוח יותר ושציוד המעקב לא יקרוס. איך השתנו השאיפות והתקוות שלנו? ואיך אנחנו מגיבים לשינוי הזה?

**על המרצה:** שירת כאוקיינוגרף במשך למעלה מעשור. מרצה על מדע בדיוני ופנטזיה בעבר ובהווה.

**הרצאה | אשכול 3 | 12:00**

**סייבורגים והמהפכה**

מרצה: אורי שוסטר

סייבורגים הם העתיד שלנו, או ליתר דיוק – הם כבר כאן, ממש בהווה. אבל איך תיראה פוליטיקה סייבורגית? לנקודת המבט המרקסיסטית יש הרבה מה לומר על תפקידה החברתי של הטכנולוגיה ועל תודעה שחורגת מהאנושי והמוכר. מי יודע? אולי השמאל הטרנס-הומניסטי כבר נמצא כאן.

**על המרצה:** סטודנט להיסטוריה של עם ישראל.

**הרצאה | אשכול 4 | 12:00**

**הצילו, אחותי גיבורת על!**

מרצה: מיטל רוזנבוים

מה את עושה כשאת קמה בבוקר ומגלה שאחותך היא סופרגירל? לורל לאנס, טריש ווקר, דון סאמרס, וגם אנה מ"לשבור את הקרח", מוצאות את עצמן במצב הלא פשוט הזה. בהרצאה נדבר על התגובה של האחות בעלת כוחות העל לעומת זאת שאין לה אותם, נראה איך מושפעת מכך מערכת היחסים ביניהן, ונציע כמה אסטרטגיות למקרה שזה יקרה גם לאחותכן.

**על המרצה:** בוגרת החוג לספרות אנגלית, פעילה פמיניסטית, מתרגמת ובאפיסטית

**הרצאה | אשכול 5 | 12:00**

**מסע בזמן במשחקי תפקידים**

מרצה: ערן מולוט

חשבתם להריץ משחק תפקידים עם או על מסע בזמן? נהדר! עכשיו אתם רק צריכים לדעת מה צריך לקחת איתכם לסיבוב ברומא העתיקה, מה עושים עם כרונוסקופ, איך קובעים פגישה עם נוסע בזמן וכמה נוסעים בזמן היו על הגבעה ההיא בדאלאס. כמה מילים על משחקי תפקידים ומסע בזמן. הקהל מתבקש להימנע מלירות בסבא שלו.

לידיעתכם: ההרצאה תועבר בשנית ב-28 בינואר 2014. כולכם מוזמנים.

**על המרצה:** שחקן תפקידים בעל ותק של כשלושה עשורים, עם חיבה מוזרה למשחקי מסע בזמן.

**הרצאה | אשכול 6 | 12:00**

**על ראש שמחתנו – בקטנה**

מנחות: ענבל שגיב-נקדימון ואסנת נאור

סדנה לקישוט, שיפור ושפצור של מיני-כובעים. נשמע הסבר קצר על ההיסטוריה של כיסויי הראש, מהמטפחת הפשוטה ועד לפסנייטורים המטורפים של משפחת המלוכה הבריטית, ואחריו נכין לעצמנו יצירת ראווה קטנה לעיטור הראש.

מגיל 12 ומעלה.

ענבל שגיב-נקדימון:מתרגמת ומרצה, מנהלת דף הפייסבוק "[מה תלבשו למסע בזמן?](https://www.facebook.com/InbalHistory/)".

אסנת נאור:מתרגמת, ספרנית וחובבת מושבעת של מדע בדיוני ופנטזיה.

**סדנה | סדנאות 1 | 12:00**

חייהן הסודיים של קוביות הג'לי

מנחה: שקד פלגי

קוביות הג'לי הן אחד האויבים הוותיקים ביותר במשחקי מבוכים ודרקונים. בסדנה נבחן אם הן עשויות להתקיים במציאות, נכיר באופן בסיסי את הכימיה מאחורי המרקם הג'לטיני שלהן וניצור בעצמנו מפלצת רפש קטנה בעלת יכולות מיוחדות.

מגיל 8 ומעלה. בסדנה ייעשה שימוש בחומר רעיל למאכל.

**על המנחה:** חובב מדע בדיוני, פנטזיה ויצירה. מסיים תואר ראשון במדעי המוח ומלמד מדע באופן חוויתי.

**סדנה | חדר ילדים | 12:00**

**מי רוצה לחיות לנצח?**

מרצה: ד"ר יעקב דרייהר

עולמות פנטזיה רבים מתארים ניסיונות לחיות לנצח, או לפחות להאריך את החיים באמצעים פלאיים: נתקלנו בזה בטבעת האחת, שהודות לה זכה בילבו להגיע לגיל 110; ראינו את זה בהורקרוקסים, שאפשרו לוולדמורט לשרוד את מותו הפיזי; וכמובן אצל דוקטור הו, שבמותו עובר תחייה מחדש בגוף אחר. בהרצאה נסקור דוגמאות לחיי נצח בספרות הפנטזיה, וגם נראה מה יש למדע להגיד על הארכת חיינו, ואיך קשורים לזה הטלומרים – אזורי הקצה שמגנים על הכרומוזומים שלנו.

**על המרצה:** רופא פנימי ואפידמיולוג, סגן מנהל המרכז הרפואי סורוקה וחובב פנטזיה ומדע בדיוני.

**הרצאה | סינמטק 2 | 13:00**

**תבונה וסיכונים (Wits & Wagers)**

מנחה: עדו אבלמן

משחק הטריוויה הפופולרי שמתאים גם למי שיודע וגם למי שרק מהמר – עכשיו בגרסת השעשועון! בואו להפגין את הידע הגיקי שלכם, או לפחות להמר מי עשוי להיות זה שיודע יותר טוב מכם. מבוסס על משחק הלוח Wits and Wagers, שבו השחקנים עונים על שאלות טריוויה שמאפשרות אומדנים, ומי שהכי קרוב זוכה.

**שעשועון | אשכול 2 | 13:00**

**עד שהמוות ישדך בינינו**

מרצה: איתמר אולפינר

במוקדם או במאוחר, מוות פוגש את כולם. כשהוא פגש את מורט, הוא הציע לו עבודה. בספר Mort (תרועת מוות) של טרי פראצ'ט, מוות מגייס שוליה שיעזור לו בעבודה, ולוקח לעצמו חופש, לכאורה בלי להיות מודע לכל הבלגן הכרוך בכך. האומנם? בהרצאה ננתח את עלילת הספר וננסה להבין מה בעצם קרה שם, ומה מוות באמת ידע, ניסה והצליח לעשות.

**על המרצה:** מתכנת וחובב פראצ'ט מושבע. מרצה בכנסים וחבר בקהילת ["הצב נוע ינוע" – חובבי טרי פראצ'ט בישראל](https://www.facebook.com/groups/1578983272355836/about/).

**הרצאה | אשכול 3 | 13:00**

**לכל שדוני היער יש קרניים**

מנחה: סילביה טמבורו

שדוני יער וחדי קרן חינניים מוזמנים ליצור איתי קשת קסומה לראש, עם קרניים, עלים, פרחים ואוצרות טבע אחרים. מומלץ להצטייד מראש בחומרי עיצוב נאים מהטבע, כגון קונכיות ריקות, צדפים ובלוטים.

מגיל 10 ומעלה או בליווי מבוגר. בסדנה ייעשה שימוש באקדח דבק חם.

**על המנחה:** גיקית, כימאית ואמא.

**סדנה | סדנאות 1 | 13:00**

**ראשית קריאה: הרובוטים של אסימוב**

מנחה: איריס מזור

איך ייראה בית הספר של העתיד? נקרא את הסיפור הקצר "איזה כיף היה להם" מאת אייזק אסימוב, מגדולי הסופרים של המדע הבדיוני. לאחר מכן נדבר קצת על מדע, ניצור רובוט קטן מנייר וגם נדגים קסם שנקרא אלקטרומגנטיות, באמצעים פשוטים כמו סוללה, מגנט וחוט מוליך.

האירוע הוא חלק מרצועת הקראות פעילות לילדים, משולבות בסדנת יצירה חווייתית. אין צורך בהכרות מוקדמת עם הסיפור.

לגיל 11-7.

**על המנחה:** מרצה ותיקה, בעלת תואר ראשון בספרות אנגלית והיסטוריה, טרקית, חובבת שייקספיר, וידון ודמדומים ופמיניסטית.

**סדנה | חדר ילדים | 13:00**

**סופרות מדברות – על אהבה ויחסים אחרים**

מנחה: אהוד מימון

חמש סופרות ז'אנר ישראליות מובילות ידברו על כתיבת סיפורי אהבה ויחסים אחרים. נשאל איך כותבים מערכות יחסים רומנטיות, איך חורגים מהדפוסים המקובלים והאם באמת יש שוני בין כתיבת יחסים רומנטיים לכתיבת יחסים אחרים.

אהוד מימון (מנחה): עורך אתר האגודה הישראלית למדע בדיוני ולפנטסיה והאסופה "היה יהיה".

הילה בניוביץ'-הופמן: סופרת, מתרגמת ופעילה חברתית. זוכת פרס גפן על סיפורה "חמש ארבע שלוש שתיים אחת".

רותם ברוכין: סופרת, מחזאית, תסריטאית ובמאית, בוגרת החוג לקולנוע באוניברסיטת תל אביב. זוכת ארבעה פרסי גפן.

מרינה ברלין: סופרת ומבקרת הכותבת באנגלית. סיפוריה התפרסמו ב-Strange Horizons, Arsenica, Futuristica ובבמות אחרות.

ורד טוכטרמן: סופרת, עורכת ומתרגמת. מייסדת "חלומות באספמיה", זוכת פרסי גפן ומחברת "דם כחול", "אבן ירח" ו"לפעמים זה אחרת".

קרן לנדסמן: רופאה, אמא וסופרת בסדר משתנה. זוכת פרסי גפן ומחברת הספרים "לב המעגל" ו"שמים שבורים".

**פאנל | סינמטק 1 | 14:00**

**החליפה והמגן**

כולנו עוקבים כבר עשר שנים אחרי עלילות הנוקמים ויודעים היטב איפה היינו כשניו יורק הותקפה וכשסוקוביה הוטחה בכדור הארץ. החדים שבכם יודעים לזהות את סטן לי בכל סרט. אבל האם זה יספיק בשביל לנצח בחידון העשור? בואו להוכיח את עליונותכם בחידון מארוול הגדול מכולם, שבו נשאל שאלות מכל הפינות הכי נידחות ביקום הקולנועי של מארוול.

**מנחה:** עמרי אסקרלי

**הערות לא מצחיקות:** דניאל רז-רוטשילד

**שעשועון | סינמטק 2 | 14:00**

**אוכלים בין כוכבים: המאכלים של סטאר טרק**

מרצה: עופר ברנשטיין

מאז תחילת שידורה של סדרת "מסע בין כוכבים" המקורית היו מאכלי חייזרים נפוצים ונוכחים בסדרות השונות שלה כדבר שבשגרה. איך אפשר לבשל מתכון בז'ורי אותנטי? מה מכיל רוטב היאמוק שהקרדסים כל כך אוהבים? מה המתכון שיקנה את ליבו הרעב של וולקני ואיך נוכל גם אנחנו לבשל ולאכול כמותם? בהרצאה, פרי עבודתם המשותפת של ברנשטיין והשפית כריסטינה ארמסטרונג (שלצערנו לא תשתתף באירוע) נטעם על קצה המזלג מטכניקות הבישול החייזרי ונציג מתכונים ושיטות הכנה מומלצות.

**ההרצאה כוללת תכנים גרפיים שעשויים להיות לא נעימים לבעלי קיבות חלשות.**

**על המרצה:** חוקר קומיקס תרבות פופולרית ומדיה ויזואלית. בשלבי סיום דוקטורט בתקשורת באוניברסיטת קלגרי בקנדה.

**הרצאה | סינמטק 5 | 14:00**

**באש ובחרב**

משימתה האחרונה של חבורת הרפתקנים משתבשת כשזרה מסתורית מתנקשת בחיי מושא הצלתם. למרות הפתיחה הצוננת של יחסיהם, מתפתח קשר מפתיע בינה לבין בני החבורה, שייאלצו לבחון מחדש את מידת האמון שלהם בה, בארגון שהם משרתים, בדמויות נשכחות מעברם וזה בזה, והכל על רקע כשפים וצחצוח חרבות.

מחזמר פנטזיה דרמטי-קומי מקורי מאת צוות דרמאג'יק, שהביא לכם את המחזה "עד סוף העולם" בפסטיבל אייקון 2017.

[לעדכונים בעמוד הפייסבוק של דראמג'יק](https://www.facebook.com/DraMagicTales)

שחקנים: אוריאל אלה גרנט, אנה בילצקי-סורוג'ון, גל בינארי, נועה רוזן, נוי קוואז, ניר שרון, שחר צח

מחזאית ומלחינה: רוז קימל

במאית: רוז קימל

במאי משנה: ניר שרון

מפיקה: הילה נעים

מפיקי משנה: ניר שרון, רוז קימל

עוזרות הפקה: נוי קוואז, ענבל רוזנהויז

הפקה מוזיקלית: שי "שינאי" קדוש – The Afterland Studios

כוריאוגרפיה: שיר דניאלי, נתי פלג

רקדנים וניצבים: בר-זיו רוטשטיין, יאן סורקס, רן גיא

**אימון ווקלי:** ענבל רוזנהויז, אפיק קנה

עיצוב גרפי: אריאל בראון

עיצוב תפאורה ותלבושות: דריה הדס

תודות מיוחדות: גילי קימל, מאז"ה 9, דותן צור, אליס קמישן, תומר פיינר, טל ספקטור

הצגה | אשכול 1 | 14:00

**לא האהבה תציל אותך הפעם**

מרצה: גלי אחיטוב

סדרת "הארי פוטר" מעלה על נס את כוחה של האהבה: הארי נשאר בחיים הודות לאהבתה של אמו, ובוחר בתורו למות כדי להגן על האנשים שהוא אוהב. האהבה מקנה משמעות למעשיהם של גיבורי הסדרה, וחוסר היכולת לאהוב הוא הדבר שמגדיר את הנבל. אבל לאהבה ב"הארי פוטר" יש גם היבטים פחות קסומים, ולא אחת היא גובה מהאוהבים מחיר כבד.

**על המרצה:** מסיימת תואר ראשון רב-תחומי, עוסקת בחינוך ועורכת. רכזת מועדון הקריאה הירושלמי של האגודה.

**הרצאה | אשכול 2 | 14:00**

**אתיקה ופילוסופיה פוליטית בטרילוגיית הרַדְש האימפרי**

מרצה: חננאל לבנה

טרילוגיית הרַדְש האימפרי של אן לקי היא לא רק אופרת חלל. הטרילוגיה שופעת תהיות על טיב האדם ועל מהותו, שאלות על האופן הראוי לפעול בו בעולמנו, ומחשבות על השיטה הראויה ליצירת מסגרות פוליטיות כמו מדינה ואימפריה. נבחן את הרעיונות שעולים מספריה של לקי, ונשווה אותם לתיאוריות של הוגים מתחומי האתיקה והפילוסופיה הפוליטית.

**על המרצה:** בוגר תואר ראשון בפילוסופיה, כלכלה ומדע המדינה, איש סגל בכנסים וחבר ועד האגודה.

**הרצאה | אשכול 3 | 14:00**

**כשזמר נודד מגלגל 1**

מרצים: שקד רוזן, שמואל פלורנטל וליאור פולק

הם נמצאים בכל פינה, שופעים סיפורים ושירים. מי הם הזמרים הנודדים ומה כבר יש להם להציע לנו? בהרצאה נדבר על זמרים נודדים בז'אנרים השונים ועל התועלת שהם מביאים, ובעצם למה לא לנסות את זה בעצמנו? הרצאה מלווה בהרבה מוזיקה שבה נבין את היתרונות בלהיות זמר נודד וגם את החסרונות.

שקד רוזן: בוגר מסלול טכנאי אלקטרוניקה ותלמיד ישיבה. שחקן מבוכים ודרקונים פעיל ולארפיסט חובב.

שמואל פלורנטל: חייל בדימוס ותלמיד ישיבה בהווה. מנגן בכלים מסורתיים, שחקן ושה"ם נלהב.

ליאור פולק:תלמיד ישיבה, שר ומנגן בכלים אתניים.

**הרצאה | אשכול 4 | 14:00**

מתי ייוולד האדם הראשון מחוץ לכדור הארץ?

מרצה: דניאל רמבישבסקי

בני אדם הם הרפתקנים מטבעם. החלום להשאיר את החותם הראשון במקום שלא התגלה קודם טבוע בכולנו, אבל טביעת כף הרגל היא רק הצעד הראשון. מפיירפליי ועד מסע בין כוכבים, מושבות חוץ-ארציות הן חלומו של כל עתידן. אז מתי תקום המושבה הראשונה ואיפה?

היסטוריה קצרה של יישוב החלל והצעדים שנצטרך לעשות כדי להשתחרר מכבלי כדור הארץ.

**על המרצה:** בעבר מתרגל מצטיין בטכניון, כיום מהנדס תוכנה בגוגל וחובב חלל נלהב.

**הרצאה | אשכול 5 | 14:00**

**אמיתי או תקופתי?**

מרצה: טניה איטקין

קיים פער בין הדרך שבה למדנו כצופים וכקוראים לראות תקופות היסטוריות אלה ואחרות לבין המציאות, שהייתה שונה, מורכבת והרבה פעמים גם משעשעת יותר. כשמסתכלים על דוגמאות מהעבר אפשר לראות היטב את הפערים בין המציאות לבין הצגתה בספרות, בטלוויזיה ובסרטי הקולנוע שקיבלו ממנה מהם השראה. טיול למיטיבי לכת בעולמות המדומיינים של ההיסטוריה שהייתה באמת.

**על המרצה:** מנחה ושחקנית משחקי תפקידים מכל הסוגים, חובבת אופנה היסטורית.

**הרצאה | אשכול 6 | 14:00**

ארמון החלומות – סדנה להורים וילדים

מנחה: נעמי כרמי

איך נראה ארמון החלומות של הילדים שלכם? מי גר בו, ומה הסיפור שם בכלל? בואו לגלות בסדנה משולבת של יצירת ארמונות וסיפורים, להורים וילדים בני 8-3. מוזמנים להביא קופסאות למיחזור, גלילים ושאר קרטונים דקים – והכי חשוב, ציורים של הילדים שחבל לזרוק (אבל כמה אפשר לשמור?!).

לגיל 8-3.

**על המנחה:** חובבת מקצועית של מדע בדיוני ופנטזיה ואמא לשירה כרמי, בת ארבע וחצי, שתשתתף בהנחיית הסדנה.

**סדנה | סדנאות 1 | 14:00**

**כריכת ספרים ללארפים**

מנחה: ג'ניה קוזלוב

בסדנה נלמד איך להפוך מחברת פשוטה או ספר רגיל לאביזר המתאים לכל אווירה שנרצה. נכרוך בבד ובכריכה קשה, וכך ניצור אביזרים מקוריים ללארפים – או סתם נשמר את הספרים החביבים עלינו.

מגיל 8 ומעלה או בליווי מבוגר. כולל שימוש בחפצים חדים.

**על המנחה:** עובדת הייטק, בעלת ניסיון של שנים בעבודות יד ומלאכה.

**סדנה | סדנאות 2 | 14:00**

**ראשית קריאה: שאקל ושפיץ שירות תיקונים**

מנחה: איילת דקל

תפקידם של המכונאים שאקל ושפיץ הוא לתחזק את המתקנים בפארק השעשועים הבין-גלקטי "החללונפארק", והחייזרית הקטנה אמילי חולמת לעזור להם. אבל יום אחד כל המתקנים ביחד מתחילים להתקלקל, דווקא כשמגיע מפקח לערוך ביקורת בטיחות. בסדנה נקרא את פתיחת הספר "שאקל ושפיץ שירות תיקונים", וכל משתתף יכין דמות של פיף פוף – חייזר חמוד – בהשראת הספר.

האירוע הוא חלק מרצועת הקראות פעילות לילדים, משולבות בסדנת יצירה חווייתית. אין צורך בהכרות מוקדמת עם הספר.

לגיל 12-5.

**על המנחה:** גיקית, הייטקיסטית, זמרת ואמא לשניים. חובבת חלל וספרות ילדים.

**סדנה | חדר ילדים | 14:00**

**מפגש קהילת הקוסמיר**

הסופר ברנדון סנדרסון יצר את הקוסמיר: יקום ספרותי יחיד במינו שמתפרס על פני כמה סדרות ומספר רב של עולמות. בואו למפגש הראשון של הקהילה ההולכת ומתהווה סביב היקום הייחודי הזה, הכירו את חבריכם לפאנדום והעלו את כל התיאוריות ההזויות ביותר שלכם על שלל עלילותיו.

מפגש | חדר מפגשים | 14:00

**צביעת מיניאטורות למתקדמים: עור**

מנחה: אלכסנדר חבס

בסדנה נלמד טכניקות לצביעת עור במיניאטורות ונתנסה בטכניקות נוספות בזמן שיישאר. המטרה היא ללמוד טכניקות שנותנות תוצאות טובות, אך גם קל ללמוד וליישם אותן.

הסדנה מיועדת למתקדמים בלבד, שיודעים את ההבדל בין צבע בסיס לבין Layer, Shade או Glaze ויודעים מה זה Highlight או Dry-Brush. יש להביא ציוד אישי: צבעים, מכחולים, פלטה רטובה למי שיש וכו'. אין צורך להביא Air Brush: לא נשתמש בה בסדנה.

**על המנחה:** הנדסאי אלקטרוניקה באינטל, עוסק בצביעת מיניאטורות מאז 2002.

**סדנה | סדנאות 2 | 21:00-15:00**

**ראשית קריאה: אח זאב**

מנחה: אדוה פפו

ידוע שהכלב הוא חברו הטוב ביותר של האדם. אבל לא תמיד זה היה המצב: לטוראק, נער צעיר שחי בתקופה הפרהיסטורית, יש זאב כבן משפחה. בסדנה נקרא את הפרק הראשון מהספר "אח זאב" מאת מישל פייבר ונכין לנו חותם עם כפה של זאב או של דוב.

האירוע הוא חלק מרצועת הקראות פעילות לילדים, משולבות בסדנת יצירה חווייתית. אין צורך בהיכרות מוקדמת עם הספר.

לגיל 12-6.

**על המנחה:** שחקנית תפקידים, מנחה, פאנגירל ופעילה בכנסים.

**סדנה | חדר ילדים | 15:00**

טקסט מדע בדיוני פוליטי (באנגלית)

למה לכתוב מדע בדיוני פוליטי? מה היתרונות והחסרונות בשימוש שנעשה בז'אנר כדי לספר סיפור שמשליך ישירות על חיינו כיום ועל הפוליטיקה הסובבת אותנו? איך מצב העולם שלנו משפיע על הכתיבה? שתי סופרות, ישראלית ואמריקאית, שספריהן עוסקים רבות בתכנים פוליטיים טעונים, ידונו בכתיבה, פוליטיקה, אקטיביזם ומה שביניהם.

דידי חנוך (מנחה): מוציא לאור ועורך מדע בדיוני ופנטזיה.

[**אן לקי**](http://2018.iconfestival.org.il/guest/)**:** אורחת הכבוד של פסטיבל אייקון 2018. מחברת טרילוגיית הרדש האימפרי והספר "תיעוד מקור" שיושק בעברית במהלך הפסטיבל.

ד"ר קרן לנדסמן: רופאה וסופרת זוכת פרסי גפן ומחברת הספרים "לב המעגל" ו"שמים שבורים".

האירוע יתקיים באנגלית.

**פאנל | סינמטק 1 | 16:00**

**האם המחשב יכול לאהוב?**

מרצה: ד"ר עמית בן-בסט

הבינה המלאכותית מתקדמת, ואין לנו ברירה אלא לתהות לאן מועדות פניהם של המחשבים והרובוטים. אחת השאלות שהעסיקו את המדע הבדיוני משחר ימיו הייתה "מהם גבולותיהן של המכונות והאם הן באמת יכולות להיות כמונו?" במקרים רבים התשובה שמציע הז'אנר היא שהמכונות ייכשלו תמיד במבחן הרגשות, ובעיקר במבחן האהבה. בהרצאה נבחן כמה מהאפשרויות הפתוחות בפני המחשבים של העתיד בתחום האהבה ונסתכל על מחשבים ורובוטים מיצירות ז'אנריות נבחרות, כגון סרטי מלחמת הכוכבים, הרובוטים של אסימוב והסרט Her.

**על המרצה:** דוקטור למדעי המחשב. מרצה וחוקר במכללת ספיר ובתעשייה. חובב מדע בדיוני ומדע.

**הרצאה | סינמטק 2 | 16:00**

**מסרים סותרים: מערכות יחסים ב"באפי"**

מרצה: ליהי רוטשילד

"באפי קוטלת הערפדים" מוכרת כסדרה פמיניסטית וידידותית ללהט"בים. עם זאת, במה שנוגע לרומנטיקה, כל מערכות היחסים האנושיות בה הן מונוגמיות להפליא. בהרצאה נדבר על ההבניה השמרנית של זוגיות בתרבות הפופולרית, ובפרט ב"באפי". נדבר גם על המקום המרכזי שמקדישה הסדרה לחברויות ולמערכות יחסים משמעותיות שאינן רומנטיות, ואיך היא מצליחה לשדר דרכן גם מסר החורג מה"מונונורמטיביות" ומציע שיח אחר של אהבה.

**מגיל 16 ומעלה.**

**על המרצה:** חוקרת מגדר, קווירית ופוליאמורית, ממייסדות קבוצת המחקר הווידוניסטית-פמיניסטית, חובבת מדע בדיוני ופנטזיה ושחקנית תפקידים.

**הרצאה | סינמטק 5 | 16:00**

**מסרים מתחת למסך: שמרנות וחתרנות בסרטי מארוול**

מנחה: הדס נבנצל

אחת הטענות הנפוצות כלפי היקום הקולנועי של מארוול היא שהוא שמרני מאוד. ועם זאת, מתחת לפני השטח עולות מהסרטים שאלות על מגדר, מיעוטים, גבורה וכל הדרכים לחוות תסביך אב. חבורת אוהבי מארוול אמיצה תתכנס כדי לבחון איך היקום התקדם בעשור האחרון והאם הסרטים מצליחים להיות פורצי דרך בלי להתכוון לכך. כמה חתרני בכלל יכול להיות סרט שמנסה לפנות לכולם?

הדס נבנצל (מנחה): דוקטורנטית לביוטכנולוגיה באוניברסיטת בר אילן ולשעבר מנהלת כנס עולמות.

יערה כהן: מתכנתת, סטודנטית לתואר שני בספרות ומעריצת מארוול.

לי להב: **תסריטאית, אנימטורית ומאיירת. יוצרת סרטונים פרודיים על תרבות פופולרית בערוץ היוטיוב** OnlyLeigh**.**

הדס סלוין: דוקטורנטית למדעי המוח באוניברסיטת תל אביב, מרצה במגוון מסגרות וחובבת מדע בדיוני מושבעת.

עודד פוירשטיין: מנהל הדף "[היסטוריה גדולה בקטנה](https://www.facebook.com/Diggstory)", מרצה והיסטוריון.

**פאנל | אשכול 1 | 16:00**

**נשים לא אוהבות טולקין**

מנחה: נבט טחנאי

אין שם נשים, זה ספר לבנים, יש יותר מדי תיאורים ואת בטח אוהבת את זה רק בגלל הסרטים – אלה רק חלק מהאמירות שחובבות טולקין שומעות לעתים קרובות מדי. בפאנל נדון ביצירתו של טולקין, בדגש על הייצוג הנשי בספריו.

**נבט טחנאי (מנחה):** מנהלת תוכן באתר GetBooks ספרים דיגיטליים, פאנגירל של ספרות בכלל ושל טולקין בפרט.

**עו"ד יוליה גוטניק:** מרצה, אשת סגל בכנסים, פוטריסטית וטולקינאית ותיקה.

**דינה פיימן:** אוקיינוגרפית מירושלים. חובבת מוזיקה, ספרות, פנטזיה ופילקים. טולקינאית חסרת תקנה מגיל 8.

**לילי דאי:** חובבת וכותבת מדע בדיוני ופנטזיה, בעלת תארים במדעי הקוגניציה ובתקשורת, וממייסדי תא המדע הבדיוני הירושלמי "הרחפת הקלה".

**אנסאם זידאן חלומי:** רוקחת תל אביבית, חובבת ספרות ובעיקר פנטזיה ומדע בדיוני. מאוהבת בכתבי טולקין עוד מגיל 10.

**פאנל | אשכול 2 | 16:00**

**התשוקה לירח: הצעדים הראשונים**

מרצה: ד"ר ערגה הלר

כבר בימי קדם היה הירח מושא תשוקה למסעות בחלל ויעד נכסף לבני האדם. בהרצאה נשמע על מיתוסים חובקי עולם, על סיפורים ועל מחקרים לכאורה שעסקו בירח מהעת העתיקה ועד למאה ה-19. לא נתעלם גם מהמחקרים על ערי הירח האוטופיות של המאה ה-16 וממדריכי המסעות לירח מהמאה ה-17.

**על המרצה:** חוקרת תרבות ותרגום, ראשת ההתמחויות בספרות ובאמנות במכללת קיי בבאר שבע.

**הרצאה | אשכול 3 | 16:00**

**כעוף החול – סופר-טראומה והחלמת-על**

מרצה: מאיה הכט

מה הקשר בין ד"ר סטריינג' ללוגאן, ואיך זה קשור לפחד מהמוות? אף על פי שלא נעים לנו לחשוב על זה, כולנו נתמודד בשלב כלשהו עם אובדן ומוגבלות. למיעוטנו יש כוחות על שיעזרו לנו בהתמודדות. היקום הקולנועי של מארוול מציע התייחסויות רבות לטראומה ומוגבלות, אך האם הן ריאליסטיות? ואיך גיבורים פצועים עוזרים לכולנו להתמודד עם אובדן ופחד מהמוות? על הדרך נכיר את הפסיכולוגיה השיקומית ונשמע איך היא מתייחסת ללוגאן ולפרופסור אקסבייר.

מגיל 13 ומעלה.

**על המרצה:** פסיכולוגית שיקומית, בהתמחות במחלקת שיקום יום בהדסה.

**הרצאה | אשכול 4 | 16:00**

**למות על המתים**

מרצה: אמיליה קופלס

בחיים האמיתיים המוות הוא אולי עניין קבוע, אבל זה בהחלט לא נכון כשמדובר בקומיקס. יוצרי קומיקס משתמשים במוות כדי לספק לגיבוריהם סיפורי רקע אפלים, להאדיר דמויות מרכזיות באמצעות חיסולן, או כדי להיפטר מהן באמת – לפחות עד שיקומו לתחייה. בהרצאה נבחן את סוגיית המוות בקומיקסים ונקדיש תשומת לב מיוחדת למקרה הייחודי של הרובין השני. נבדוק מה הקשר של המוות בקומיקס למציאות ולתרבות שלנו, וננסה להבין מתי מדובר באמצעי עלילתי חיוני ומתי הוא מניפולציה שראויה לביקורת.

**מגיל 12 ומעלה.**

**על המרצה:** תלמידת תיכון, מעריצת קומיקס אדוקה.

**הרצאה | אשכול 5 | 16:00**

**קלישאות זוגיות**

מרצה: רביב אבירי

בהרבה סיפורים וסרטים מופיעים ארכיטיפים של זוגיות: אלה ששנאו זה את זה בהתחלה והתאהבו במהלך העלילה; זאת שעשתה מחווה גרנדיוזית כדי לזכות בהכרה רגשית; אהבה הדדית ממבט ראשון; חיזורים כושלים; הערצה; תשוקה ואף הקרבה אינסופית למען האחר/ת. מגומז ומורטישה אדמס ועד האן סולו והנסיכה ליה ממלחמת הכוכבים, איך נדע אם הזוגיות שאנו חווים בסיפור נבנתה נכון והעשירה את הסיפור, או שמא היה מוטב בלעדיה?

**על המרצה:** בעל תואר שני בספרות, חקר תרבויות וביבליותרפיה.

**הרצאה | אשכול 6 | 16:00**

**כתב יתדות**

מנחה: ד"ר שירלי גרץ

חלמתם פעם על כתב סודי? בואו להכיר את כתב היתדות, הכתב העתיק ביותר בהיסטוריה. בסדנה נכתוב בו על פלסטלינה בעזרת יתד מיוחדת, וגם נכיר את ספרי "גילגמש הצעיר".

לגיל 10-7.

**על המנחה:** סופרת, מרצה ומורת דרך. מחברת סדרת הספרים הפופולרית "גילגמש הצעיר".

**סדנה | סדנאות 1 | 16:00**

**ראשית קריאה: ג'ני**

**מנחה: אלמוג כהן**

האם ילד רגיל יכול לשרוד בתור חתול רחוב? זה מה שקורה לגיבור הספר "ג'ני" של פול גאליקו. בסדנה נקרא את הפרק הראשון של הספר ונכין מסכות חתול צבעוניות.

האירוע הוא חלק מרצועת הקראות פעילות לילדים, משולבות בסדנת יצירה חווייתית. אין צורך בהכרות מוקדמת עם הספר.

לגיל 12-8.

**על המנחה:** סטודנטית לספרות אנגלית באוניברסיטת בן גוריון, משתתפת ותיקה בכנסים וחובבת ספרי ילדים.

**סדנה | חדר ילדים | 16:00**

**מושב פרים: מרתון ההרצאות הפתוח**

תמיד רציתם להרצות ולא מצאתם הזדמנות? מכירים נושא ממש מעניין שקהל גיקי ירצה לשמוע? רוצים ליהנות מהמון הרצאות שונות בזמן קצר? מושב פרים זה המקום בשבילכם! האירוע שרץ בהצלחה כבר שמונה שנים ברחבי הארץ מגיע לאייקון. הכללים: מותר להרצות על כל נושא שבעולם – כל עוד הוא נכנס בארבע דקות. הקהל אהב? זכיתם בשלוש דקות נוספות.

**משתתפים:** נועם גביש, אאור שרף, לירן קוק ואורלב צח.

אירוע קהילתי | חדר מפגשים | 16:00

**השטיח האדום**

על השטיח האדום יכולים כל באי הפסטיבל להציג את תלבושותיהם הייחודיות. בואו להשתתף בתצוגת אופנה פתוחה לקהל הרחב, ללא צורך בהרשמה מוקדמת! האירוע יתקיים במרחב הפומבי של הפסטיבל, מאחורי תיכון עירוני א' צמוד לרחוב שפרינצק, ויהיה פתוח לצופים ולמשתתפים בכל הגילאים ומכל הפאנדומים. אל תשכחו להביא את המצלמות!

בחינם.

אירוע חוצות | הרחבה האחורית בעירוני | 16:00

**כשהמכניקה משחקת בך**

מרצה: עומר שובל שקד

כשכל מה שיש לך זה פטיש, כל הדברים נראים כמו מסמרים. אנחנו רגילים לחשוב על מכניקת המשחק כארגז הכלים שמשמש אותנו לביצוע פעולות במשחקים, אבל המכניקה אינה ניטרלית והיא מנחה אותנו גם ללא ידיעתנו. בהרצאה נדבר על משחקי מחשב, משחקי תפקידים שולחניים ולארפים, ונראה איך המכניקה מנתבת את השחקנים.

**על המרצה:** מנהל מוצר ומארגן לארפים.

**הרצאה | אשכול 5 | 17:00**

**קומיקס: והפעם ברגש!**

מנחה: מירון לביא

אנחנו משתמשים בחמישה חושים כדי לחוות את המציאות. ביצירת קומיקס אנחנו מנסים ליצור אמנות משכנעת, סיפור בתמונות שייראה חי ואמיתי. בסדנה נלמד להביע בקומיקס את כל חמשת החושים: ראייה, שמיעה, טעם, ריח ומישוש. תחילה ניתן דוגמאות לאופן שבו מביעים את חמשת החושים בקומיקס, ולאחר מכן נעבוד יחד על משימת קומיקס קצרה שמאפשרת עבודה עם החושים.

מגיל 6 ומעלה.

**על המנחה:** יוצר קומיקס, מחבר הקומיקסים ההומוריסטיים "עלילות ערן הקב"ן" ו"נותנת השירות". חבר בקבוצת יצירת קומיקס.

**סדנה | סדנאות 1 | 17:00**

**ראשית קריאה: גבעת ווטרשיפ**

מנחה: תמר קיס-פפו

"גבעת ווטרשיפ" מתאר את הרפתקאותיה של חבורת ארנבים שעוזבים את הארנבייה שלהם בעקבות נבואת חורבן. בסדנה נקרא את הפרק הראשון מתוך ספרו של ריצ'רד אדמס ונכין דמות של אחד הארנבים.

האירוע הוא חלק מרצועת הקראות פעילות לילדים, משולבות בסדנת יצירה חווייתית. אין צורך בהכרות מוקדמת עם הספר.

לגיל 12-6 או בליווי הורים. דרוש ידע בסיסי בעבודות יצירה ומספריים.

**על המנחה:** חוקרת אבולוציה, גיקית מושבעת, מרצה בכנסים, אם ויוצרת.

**סדנה | חדר ילדים | 17:00**

**איך מסיימים סדרה?**

מרצים: חגי אלקיים-שלם ואורן ברנשטיין

כל סדרה נגמרת בסופו של דבר. חלקן מסתיימות בפרק סיום עטור שבחים שמדהים את כולם. אחרות נגמרות בפרק שמחלק את הפאנדום לשניים באכזריות. ויש גם כאלה שסופן הוא קטסטרופה איומה. לפעמים נדמה שאף אחד לא באמת יודע איך לסיים סדרה – אבל אפשר ללמוד הרבה מההצלחות ומהטעויות של אלה שניסו. מאבודים עד הנותרים, מבאפי ואנג'ל ועד הסמויה, בואו לשמוע איך יוצרים יכולים ליצור סוף טוב שירצה את כולם.

**חגי אלקיים-שלם:** פסיכולוג פוליטי, יועץ אסטרטגי ומגיש הפודקאסט "[הספינר](https://haggai.podbean.com)". ממפיקי "[אבודים – הפודקאסט הישראלי](http://avudim.com)".

**אורן ברנשטיין:** מהנדס תוכנה בתחום למידת מכונה. ממפיקי "[אבודים – הפודקאסט הישראלי](http://avudim.com)".

**הרצאה | סינמטק 1 | 18:00**

**איך (לא) כותבים סיפור**

מנחות: יעל פורמן ורותם ברוכין

במופע אלתור חווייתי, סופרת ותסריטאית מזמינות אתכם להציץ על תהליך הכתיבה שלהן. אחרי שנים של ויכוחים אינסופיים הן יתיימרו לכתוב סיפור ביחד, מול עיניכם. את הדמויות, העלילה וההתפתחויות בסיפור תבחרו אתם.

רותם ברוכין: תסריטאית, מחזאית וסופרת זוכת פרס גפן. בעלת הבלוג "פתקיות ליד המיטה".

יעל פורמן: סופרת. מחברת הספרים "קרעי עולם" ו"ילדי בית הזכוכית".

**מופע | סינמטק 2 | 18:00**

**מצעד האהבות הגדול של דוקטור הו**

מנחות: חגית וינר ועינת סיטרון

דוקטור הו, סדרת הטלוויזיה שכולנו אוהבים לאהוב, עוסקת הרבה גם באהבה. במאמצים רבים וקורעי לב אספנו עבורכם את סיפורי האהבה המרגשים ביותר, העצובים והשמחים, של הדוקטור – ועכשיו הם לפניכם. הצטרפו למצעד האהבות הגדולות של הדוקטור, מהמפגש הראשון עם רוז ועד ספיישל חג המולד האחרון.

חגית וינר: מרצה ותיקה בכנסים ומפיקת כנסי בדיון 2017 ו-2018.

עינת סיטרון: בעלת תואר ראשון בקולנוע וטלוויזיה, עובדת באולפן חדשות, מרצה ותיקה ולשעבר מנהלת התוכן של פסטיבל אייקון.

**שעשועון | אשכול 2 | 18:00**

**האהבה בסרטי פיקסאר מתה**

מרצה: יונתן שלמון

אולפני פיקסאר הציבו להם למטרה "לא להיות דיסני" – החלטה שבאה לידי ביטוי בדרכים רבות, וביניהן תחום הרומנטיקה. בהרצאה נסקור את המוטיבים החוזרים בסרטי פיקסאר: היעדרו של הרע הקלאסי, האהבה הרומנטית, החיים כעבודה ובעיקר רגש הנוסטלגיה. וגם איך מתייחסים בחברה לאומנות הסיפור, מ"צעצוע של סיפור" ועד "מכוניות 3".

**על המרצה:** במאי אנימציה, מאייר, ראש מחלקת אנימציה במכללת מנשר ובעל הבלוג "שוליית הקוסם".

**הרצאה | אשכול 3 | 18:00**

**איפה גרים הגיבורים?**

מרצה: אהוד מימון

בלב ניו יורק ניצב מגדל נישא, ומראשו משקיף טוני סטארק על העיר בעודו מוזג משקאות לקפטן אמריקה, לענק הירוק ולגיבורי על אחרים. אבל בית הוא לא רק בית, אלא גם כלי שמשמש לעיצוב הסיפור. בהרצאה אנסה להראות איך יוצרי הסרטים של מארוול משתמשים בבתים שבהם גרים גיבורי העל כדי לעצב את הדמויות, להדגיש את הקונפליקטים ביניהן ולהדגיש את המסרים של הסרטים.

**על המרצה:** עורך אתר האגודה הישראלית למדע בדיוני ולפנטסיה ואסופת הסיפורים "היה יהיה" ו[בלוגר](https://my2centssf.blogspot.co.il).

**הרצאה | אשכול 4 | 18:00**

**חוזרים בתשובה במדע הבדיוני ובפנטזיה**

מרצה: יונתן נבו אביטבול

מסוורוס סנייפ, דרך ג'יימי לאניסטר והמלך תיאודן וכלה בדארת' ויידר – לא מעט דמויות מנסות לתקן את עצמן, בתקווה לכפר על פשעי העבר ולברוא את עצמן מחדש. האם זה בכלל אפשרי? בהרצאה נבחן את האתגרים שליוו דמויות משר הטבעות, מלחמת הכוכבים, משחקי הכס והארי פוטר בחיפוש אחרי תשובה. נחשוב מה מביא אותן לנסות לתקן את דרכיהן, נעמת אותן עם הוגים דתיים כמו הרב קוק, ונבדוק אם יש דמויות שבאמת חזרו בתשובה מאהבה.

מגיל 14 ומעלה. ההרצאה כוללת תכנים אלימים.

**על המרצה:** עובד במערכת הביטחון ומלמד יהדות במדרשות ובמכינות קדם צבאיות.

**הרצאה | אשכול 5 | 18:00**

**אהבה חתרנית: סרטוני מעריצים**

מרצה: מרינה ברלין

מה הייתם עושים אילו יכולתם לערוך מחדש את סדרת הטלוויזיה האהובה עליכם כך שתסתיים אחרת? כבר עשרות שנים מעריצים יוצרים קליפים קצרים שמספרים מחדש את חומר המקור. בהרצאה נכיר כמה מהתוצרים של הקהילה הזאת ונצפה בקליפים שיש להם מה להגיד על הסיפורים האהובים על כולנו: נגלה מי הדמות הראשית האמיתית ב"הארי פוטר", מה עשה באטמן בשנות ה-60, מה באמת קרה בין סופרמן ולקס לות'ור, ועוד.

מגיל 18 ומעלה. חלק מהקליפים כוללים אלימות נגד נשים.

**על המרצה:** סופרת, משוררת ומבקרת תרבות באנגלית.

**הרצאה | אשכול 6 | 18:00**

**לארפ: עשה זאת בעצמך**

מנחה: ניב מרקל

יש לכם רעיון מלהיב ללארפ אבל אין לכם מושג בהפקה? יש לנו שיטה בשבילכם. במהלך הסדנה נבחר יחד רעיונות שיביאו המשתתפים וניעזר בכמה כלים בסיסיים כדי לפתח אותם לתוכנית עבודה מגובשת. בסיום תצאו עם ערכת כלים מגובשת שתוכלו להשתמש בה באירועים שתקיימו בעתיד.

מגיל 16 ומעלה.

**על המנחה:** מארגן אירועים בהתנדבות מאז גיל 16 כולל הפקת תוכן באייקון וביגור, ארגון של לארפים וחברות בצוות המנהלים של קאסל פורג'ד 2.

**סדנה | סדנאות 1 | 18:00**

**השקה: חנות הספרים של המכשף הרשע (באנגלית)**

ילד שנמלט מדודו המתעלל מוצא מקלט בעיירה מבודדת, בתוך חנות ספרים שמציבה בדרכו בדיוק את הספרים שיצטרך כדי ללמוד קסמים. הסופרת דיליה שרמן, שמתארחת בפסטיבל אייקון, תגיע לחתום על הספרים (בעברית, בהוצאת עוץ) ולשוחח עליהם (באנגלית) עם המתרגמת יעל אכמון.

האירוע יתנהל באנגלית. מומלץ מגיל 10 ומעלה, ילדים רק בליווי מבוגר.

גילי בר-הלל (מנחה): עורכת ראשית בהוצאת עוץ ומתרגמת.

דיליה שרמן: סופרת פנטזיה עטורת פרסים.

יעל אכמון: מהמתרגמות הפוריות והמוערכות בישראל בתחום הפנטזיה.

**השקה | חדר מפגשים | 18:00**

**ארץ הכנסים**

המופע המוזיקלי שייתן לכם טעימה מתרבות הכנסים בארץ. קאברים לשירים שכולנו מכירים מעולמות המדע הבדיוני והפנטזיה, לצד שירים מקוריים מהווי הקהילה הגיקית בישראל, עם להקה של ארבעה נגנים, ארבעה קולות, המון צבעים ומגוון סגנונות.

קלידים ושירה: ירון איטקין

גיטרה וקולות: אסף גרנות

בס וקולות: טל בר

תופים וקולות: יובל עזרתי

סאונד: שי (שינאי) קדוש

תאורה: ברק איטקין

**מופע | אשכול 1 | 19:00**

**אהבה ותשוקה בפנטזיה הקלאסית**

מרצה: איה פדרמן

כבר נתקלנו בלא מעט יצירות פנטזיה אורבנית שכוללות גם סיפור אהבה, מספריה של אן רייס ועד "דמדומים" ו"משחקי הרעב". אבל איזה מקום יש לאהבה רומנטית בפנטזיה קלאסית? למה קשה כל כך לכתוב סיפור אהבה בז'אנר הזה? בהרצאה נשמע איך בנוי סיפור פנטזיה, איך בנוי רומן רומנטי, ולמה רצוי ואף צריך לשלב ביניהם.

**על המרצה:** ביולוגית, מתופפת וקראטיסטית. ספרה הראשון, "לוחמת", יצא לאור ב-2018.

**הרצאה | אשכול 6 | 19:00**

**מפגש "ספרים?"**

חברים בקבוצת הפייסבוק "ספרים?" או רוצים להצטרף אליה? אם אתם צמאים לספרים כמו שערפדים צמאים לדם, אוהבים לדבר על ספרים כמו שגילדרוי לוקהרט אוהב לדבר על עצמו ורוצים לפגוש עוד אנשים שחולקים את ההתלהבות שלכם, המפגש הזה הוא בשבילכם! במפגש נערוך החלפת ספרים, נדבר על הספרים האהובים עלינו בז'אנר ובכלל ונכיר קצת יותר לעומק את חברי הקבוצה. מומלץ לכל מי שאהבה לספרות מכל סוג זורמת בעורקיו.

מפגש | חדר מפגשים | 19:00

**למאבאטי לאייקון 2018**

למאבאטי באים לאייקון בפעם המיליון ואחת! גם השנה נתכנס יחד, כחלק ממסורת ארוכת שנים שבה למאבאטי מאלתרים בפסטיבל אייקון את פסטיבל אייקון ולהפך. מה מחכה לכם על הבמה? אין לנו מושג! כי ההופעה מאולתרת לחלוטין ואתם בקהל חלק בלתי נפרד ממנה.

לצפייה בהופעות קודמות בקרו ב[עמוד הפייסבוק של למאבאטי](https://he-il.facebook.com/Lamabati/).

מגיל 16 ומעלה.

משתתפים: אורן כרמי, אורן חנקין, איתמר קרביאן, אמיר עצמון, עדי זינגר, הילה די קסטרו ואורי ליפשיץ.

**מופע | סינמטק 1 | 20:00**

**סימולקרה**

סרט מדע בדיוני ישראלי קצר. כשאפרת נהרגת בתאונת דרכים, אמה עופרה לא מוכנה לקבל את רוע הגזרה. בעזרת בתה השנייה, דנה, היא מחליטה לבנות רובוט עם הזיכרונות של אפרת, בניסיון להחזיר אותה אליהן. אבל המניעים של דנה פחות טהורים מכפי שהם נראים. האם עופרה ודנה החזירו את אפרת, או שמא יצרו משהו חדש?

בסיום ההקרנה יתקיים דיון בהשתתפות היוצרים: התסריטאי דן בקר ויונתן סימלגור, אחד הבמאים.

ישראל, 2018

12:13 דקות

מדע בדיוני

במאים: דניאל שועלי ויונתן סימלגור

שחקניות: אביה חודדה, מיכל זיסקרוט ורותי תמיר

עברית עם כתוביות

הקרנה | סינמטק 2 | 20:00

**פנטזיית הדמוקרטיה**

מרצה: חגי אלקיים-שלם

סיפרו לנו סיפור פשוט: לאזרחים יש העדפות, הם מבטאים את ההעדפות האלה בקלפי, ונבחרי הציבור הופכים אותן למדיניות. כשהאזרחים לא מרוצים מהמדיניות הם בוחרים נבחרי ציבור עם מדיניות אחרת. הבעיה היא שהסיפור הזה הוא פנטזיה שלא התקיימה מעולם. בואו לגלות עד כמה בני אדם נמנעים מאידיאולוגיה, כמה חלש הקשר בין אידיאולוגיה להצבעה בבחירות, ומה הקשר בין התקפות כרישים לבחירת נשיא ארצות הברית. אזהרה: ההרצאה עלולה לדכא.

**על המרצה:** פסיכולוג פוליטי, יועץ אסטרטגי, מגיש הפודקאסט "[הספינר](https://haggai.podbean.com)" וכותב דוקטורט על הפסיכולוגיה של תדמיות פוליטיות.

**הרצאה | אשכול 1 | 20:00**

**קפטן, קפטן שלי**

מרצה: עו"ד ענבל זוסמן

קפטן ג'ונתן ארצ'ר הוא הקברניט הכי פחות מוערך, בסדרה הכי פחות מוערכת של מסע בין כוכבים – אנטרפרייז. אבל אף שהמעריצים שפטו אותו לחומרה, יש לא מעט סיבות לאהוב אותו. בהרצאה נבחן את דמותו של קפטן ארצ'ר ואת התפקיד שהוא מגלם על האנטרפרייז ובעולם של מסע בין כוכבים, ונשווה אותו למנהיגים אחרים מהמציאות ומהז'אנר – מאנדר ועד דמבלדור. בתקווה, עד סוף ההרצאה תשתכנעו שארצ'ר הוא גם הקפטן שלכם.

**על המרצה:** עורכת דין. חובבת מדע בדיוני ופנטזיה ובייחוד "מסע בין כוכבים".

**הרצאה | אשכול 2 | 20:00**

שום דבר לא מוזר – תבניות אהבה בפאנפיקשן

מרצה: שירי ישועה

כל הסיפורים מורכבים מתבניות שחוזרות על עצמן (Tropes), אבל בפאנפיקשן – סיפורי חובבים – אפשר למצוא תבניות יצירתיות במיוחד: למשל – "הבקתה הקנדית", "התעוררה גיי", "התעורר בהיריון" ועוד אינספור דרכים להוביל את הגיבורים לקשר רומנטי. אולם גם אם התבניות הללו נראות קיצוניות, הן עונות על צרכים עמוקים של הקורא/ת והכותב/ת. בהרצאה נדבר על חלק מהתבניות ועל הצרכים שהן מספקות.

מגיל 16 ומעלה.

**על המרצה:** מרצה ותיקה, קוראת וכותבת פאנפיקשן. מיוצרות הפודקאסט "The Random Fandom Podcast" העוסק בתופעות בתרבות המעריצים.

**הרצאה | אשכול 3 | 20:00**

**אהבת נשים בטלוויזיה: לא רק סטריאוטיפים**

מרצה: רוני צידון

מ"באפי" ועד "ה-100", נשות הקהילה הגאה לא זוכות לתהילה הראויה להן על מסך הטלוויזיה. למה זה ככה ואיך אפשר לשפר את המצב? בהרצאה נדבר על סטריאוטיפים וייצוגים, טלוויזיה וקוויריות, וגם "הגורם הגיקי" והשאלה האם הגאולה תגיע מפאנגירלס. בנוסף, אקרין סרט קומי קצר שכתבתי וביימתי ואדבר על תהליך היצירה האישי שלי.

מגיל 13 ומעלה.

**על המרצה:** במאית וכותבת לסבית, מומחית לוואן דיירקשן וסטודנטית לקולנוע.

**הרצאה | אשכול 4 | 20:00**

**החרב הכי חדה בקלמר: ללמד באמצעות לארפ**

מרצה: תמיר כפרי

אין דבר טבעי יותר מלשחק, ובוודאי כשהחלופה היא להקשיב למורה עומד ומדבר. אז למה לא ללמוד בעזרת משחק? במקום לחשב מספרים בתרגיל אפשר לתת לאלכימאי לחשב נוסחאות תליון +1, או לשחזר את המרד הגדול במסגרת הבגרות בהיסטוריה. בהרצאה נסקור את הרעיון העומד מאחורי השיטה, נלמד איפה היא כבר מיושמת ונראה האם זה אפשרי בישראל. וכן, זה הרבה יותר קל ממה שנדמה לכם. לא השתכנעתם? בואו לדו-קרב בזירה!

**על המרצה:** מורה, מחנך ולארפיסט. בעל תואר שני בניהול מערכות חינוך.

**הרצאה | אשכול 5 | 20:00**

**למה פאדמה מתה?**

**מרצה: איריס אביגדור**

למה דווקא פאדמה, מוסווית כמשרתת, נבחרה לנקות את R2D2? איך זה שלא רק שג'אר-ג'אר לא הרג את עצמו בטעות בשנות גלותו, הוא אפילו פיתח יכולות פיזיות מתקדמות? ומה אפשר לאנאקין לנצח במרוץ פודים שקודם לא הצליח אפילו לסיים? בהרצאה נתבונן באור חדש בהתרחשויות מהפריקוולים של "מלחמת הכוכבים", ונבנה תיאוריה שוברת מוסכמות על המסלול שהוביל את אנאקין לשינוי הגדול לדארת' ויידר. וזכרו: שום דבר לא קורה במקרה.

**על המרצה:** מתכנתת ומדריכת תכנות, חובבת מד"ב ופנטזיה.

**הרצאה | אשכול 6 | 20:00**

סדנת כתיבה עם אן לקי (באנגלית)

מנחה: אן לקי

אורחת הכבוד של פסטיבל אייקון 2018, אן לקי, צברה ניסיון רב בכתיבה ובעריכה של ספרים וסיפורים. בסדנה היא תחלוק עם המשתתפים את הידע שלה בכתיבה, לצד עצות מועילות וטיפים שימושיים.

[**אן לקי**](http://2018.iconfestival.org.il/guest/)**:** אורחת הכבוד של פסטיבל אייקון 2018. מחברת טרילוגיית הרדש האימפרי והספר "תיעוד מקור" שיושק בעברית במהלך הפסטיבל.

האירוע יתקיים באנגלית.

**סדנה | סדנאות 1 | 20:00**

**מועדון קריאה: אשתו של הנוסע בזמן**

מנחה: ד"ר דפנה קירש

מועדון הקריאה החודשי מתקיים מאז 2007 ביוזמת האגודה הישראלית למדע בדיוני ולפנטסיה, ומיועד לדיון משותף, פתוח ומפרה בספרים לאחר קריאתם. ספרה של אודרי ניפנגר עוסק בשאלות של אהבה, מסע בזמן, גורל, בחירה ואחריות. יחד נשוחח על הספר, נדון בו, וננסה להחליף דעות ולגלות נקודות מבט חדשות.

**הכניסה חופשית. רצוי להביא עותק של הספר.**

**על המנחה:** חובבת מדע בדיוני ופנטזיה מנעוריה, מרכזת פרויקט מועדון הקריאה ומנחה ותיקה.

מפגש | חדר מפגשים | 20:00

**הסרטונים הנדירים של מארוול**

מנחה: הדס נבנצל

לכבוד חגיגות העשור לסרטי מארוול פסטיבל אייקון גאה להציג קטעים נדירים מארכיון האולפנים של הסרטים המצליחים בעולם! איך הפכו את קפטן אמריקה לקפטן, איך יצרו את הפנתר השחור, מאחורי הקלעים של תמונת העשור ועוד דברים שלא תראו בשום מקום אחר.

**בשיתוף דיסני ישראל. הכניסה בחינם על בסיס מקום פנוי.**

הקרנה | סינמטק 2 | 21:00

**גברים וגבריות בפנטזיה ובמדע הבדיוני**

מרצה: דניאל בולטינסקי

שיח רב מתרחש על מקומן של הנשים ותפקידן במדע הבדיוני והפנטזיה. כאן נבחן את הצד הנגדי של הפנטזיה המגדרית. מהי עלילה "גברית"? מהן המוטיבציות והתכונות שמאפיינות פנטזיה גברית? ייצוגים בולטים של פנטזיה גברית, כמו "קונאן הברברי" ו-40k, ממחישים מוטיבים ורגשות שחשובים לגברים ומאפשרים להבחין בין גיבור לגברים לבין גיבור שהוא במקרה גבר.

**על המרצה:** סטודנט לתואר ראשון בהנדסת מכונות בטכניון, חובב פנטזיה ומדע בדיוני.

**הרצאה | אשכול 6 | 21:00**

**הנוקמים**

**The Avengers**

גולת הכותרת של היקום הקולנועי של מארוול: הסרט שחיבר לראשונה את כל גיבורי העל הגדולים מגיע לאייקון, לחגיגה של אקשן על המסך הגדול של הסינמטק. את העלילה אתם כבר מכירים: כשלוקי מצליח לגנוב קובייה קוסמית שתאפשר לצבא חייזרי לפלוש לכדור הארץ, הסוכנות הסודית ש.י.ל.ד מקבצת את כל גיבורי העל הגדולים ליחידה אחת שאולי תוכל לבלום את האיום. איך מחברים בין איירון מן, קפטן אמריקה, תור, הענק הירוק והאלמנה השחורה? בקושי רב.

ארה"ב, 2012

143 דקות

פעולה, מדע בדיוני

במאי: ג'וס וידון

שחקנים: רוברט דאוני ג'וניור, סקרלט ג'והנסון, טום הידלסטון, כריס אוונס, כריס המסוורת', מרק רופאלו, ג'רמי רנר, סמואל ל' ג'קסון

אנגלית עם כתוביות בעברית

**סרט | סינמטק 1 | 22:00**

**ורדים אדומים, מוות שחור: לא יודעת מה לבחור**

מרצות: עדן הר-דגן וחן דאי

מה יותר מרגש, מוות או אהבה? לא מעט יצירות ז'אנר, וביניהן "הארי פוטר", "משחקי הכס", ו"דוקטור הו", משתמשות בשני הכלים האלה כדי לסחוט דמעות וקריאות התרגשות ממעריצים תמימים שרק רצו קצת אסקפיזם. בהרצאה יתווכחו שתי פאנגירלז איזו מהמניפולציות הזולות הללו משרתת טוב יותר את המטרה.

מגיל 16 ומעלה. ההרצאה תכלול תכנים מיניים ואזכורי מוות.

עדן הר-דגן:בת 23, אשת סגל בכנסים.

חן דאי:בת 24, אשת סגל בכנסים.

**הרצאה | סינמטק 2 | 22:00**

**זה**

**It**

כאשר ילדים נעלמים בנסיבות מסתוריות בעיירה דרי, מיין, שבעה נערים מחליטים לפתור את התעלומה. הם מגלים כי האחראי להיעדרויות הוא כוח מסתורי ואפל ששוכן בעיירה מזה שנים ומכונה "זה". כשגם אחיו של אחד מהנערים נעדר, הם מחליטים לצאת למלחמה ולהביס את "זה". עיבוד לספר האימה המצליח של סטיבן קינג.

הכניסה בחינם בהצגת כרטיס.

ארה"ב, 2017

135 דקות

אימה, מתח, דרמה

במאי: אנדי מוסצ'יאטי

שחקנים: ביל סקארסגארד, ג'יידן ליברהר, פין וולפהארד

אנגלית עם כתוביות בעברית

**סרט | סינמטק 5 | 22:00**

**שארקנדו**

**Sharknado**

סרט הפולחן שהתחיל טירוף שלם של סרטי מפלצות מגיע להקרנה לילית, כדי שכולנו נוכל לצחוק עליו יחד. כשסופת הוריקן מוזרה מגיעה לחופי לוס אנג'לס, גשם של כרישים מוטח לכל עבר, למרבה אימתן של דמויות המשנה בסרט, ולהנאת הקהל צמא הדם.

הכניסה בחינם בהצגת כרטיס.

ארה"ב, 2013

86 דקות

פעולה, אימה, קומדיה

במאי: אנתוני סי פרנטה

שחקנים: טארה ריד, ג'ון הארד, קייסי סקרבו, ג'ייסון סימונס, צ'אק הייטינגר

אנגלית עם כתוביות בעברית

**סרט | אשכול 1 | 22:00**

**שלשולים, טפילים ואלים: תולעים ביצירה הבדיונית**

מרצה: [איגור ארמיאץ'](https://events.iconfestival.org.il/index.php?page=userEvents&userEmail=bomtombadil%40gmail.com)

יש לנו היסטוריה ארוכה איתן. היסטוריה של פחד ובוז, אך גם תלות הדדית ואף הזדהות. מתולעת השני התנ"כית ועד מטעמי המטבח הקלינגוני, הן מופיעות ביצירותינו כמטפורות לנחיתות, כמפלצות נתעבות ולפעמים אפילו כדמויות. אבל האם אנחנו יודעים מהי באמת תולעת?

בהרצאה נתוודע למגוון המסחרר של התולעים, נלמד על מחזורי חייהם המוזרים, ונעקוב אחר יחסיהם המפוקפקים עם המין האנושי. נתמקד גם בתולעי החול, השליטות הבלתי מעורערות של המדבר הבדיוני.

**על המרצה:** דוקטורנט לזואולוגיה באוניברסיטה העברית וחובב מדע בדיוני ופנטזיה.

**הרצאה | אשכול 2 | 22:00**

**בגידות ותככים בקומיקס**

מרצה: יול בהט

מי צריך אופרות סבון כשיש קומיקס? בגידות, תככים וגילוי עריות – וזה רק בעולם של ארצ'י. בהרצאה נסקור את מערכות היחסים הסוערות והשערורייתיות ביותר בקומיקסים הגדולים, ונגלה לאיזה גיבור-על יש חיבה לנבליות, למי יש בעיה עם נאמנות, איזו סיידקיק ניצלה פציעה כדי לתקוף מינית את גיבור העל שאימן אותה, ומה קורה כשחיות קסומות מקבלות גוף אנושי. ההרצאה לא מתאימה לילדים ולבעלי לב חלש.

מגיל 16 ומעלה.

**על המרצה:** חובב קומיקס, היסטוריה וכל מה שמוזר. חי כיום בפריז.

**הרצאה | אשכול 3 | 22:00**

**אנושיים (פרק כפול)**

**HUM∀NS**

ביקום מקביל לשלנו, אנדרואידים החליפו את בני האדם בענפי תעסוקה רבים. הגאדג'ט הפופולרי ביותר במשפחה ממוצעת הוא משרת רובוטי דמוי-אדם, שמשפיע רבות על משק הבית ועל החברה כולה. הקרנה מיוחדת של שני הפרקים הראשונים בסדרה לרגל שידור העונה השנייה בערוץ AMC ישראל.

הכניסה בחינם בהצגת כרטיס.

בריטניה, 2015

92 דקות

מדע בדיוני, דרמה

במאי: לואיס ארנולד

שחקנים: קת'רין פרקינסון, ג'מה צ'אן, קולין מורגן, לוסי קארלס, טום גודמן-היל

אנגלית עם כתוביות בעברית

**הקרנה | אשכול 4 | 22:00**

**מילדות לבגרות בקרהידה – הולדת העונג ב"חורף"**

מרצה: ענבל פרן פרח

גתן, פרי יצירתה של אורסולה לה-גווין, היה עולם קר ומשעמם אלמלא הקמר ובית הקמר – מקדש מיניות מרתק עד מעורר קנאה. הכניסה לבית הקמר נושאת בחובה גילוי של המיניות ושל התשוקות שהיא מביאה עמה, שיוצרות מרחב מרגש, מטלטל ומהפכני. כשם שהמיניות מנוצלת כדי לבסס את הפטריארכיה וליצור שליטה גברית – היא יכולה להיות פעולת מרי, לערער את סדר הדברים, לנפץ את המוסכמות ולשחרר אותנו מהן.

מגיל 18 ומעלה.

**על המרצה:** מאסטרנטית בחוג למגדר באוניברסיטת בר אילן, אחות במרפאה לנשים בזנות ומחנכת למיניות בריאה.

**הרצאה | אשכול 5 | 22:00**

**לקט סרטים קצרים בינלאומיים 2**

**מבוא קצר למסע בזמן (A Brief Introduction to Time Travel):** האם מכונת זמן תציל את מרטין מסרטון מביך שלו במסיבה? (6:36, אנגלית בלי כתוביות).

ג'ימיני (**Jimini**): בעתיד הקרוב רוב האנשים משתילים לעצמם "צרצר" במוח, שמאפשר להם לעבור ל"אוטומט". מתקן הצרצרים נתנאל ניצב בפני דילמה כשהורים לילד אוטיסט מבקשים לחדור לשבב של בנם. (20:00, אנגלית בלי כתוביות).

עט הזהב (**Die Goldfeder**):תלמידה בבחינת הגמר ניצבת מול מורה מכשפה שמנסה לשבש את הבחינה בקסמים אפלים (12.44, גרמנית עם כתוביות באנגלית).

הנסיכה מכה שנית (**The Princess Strikes Back**): סנדק פיה חייב להציל את סינדרלה מחיי אומללות ושעבוד. איך הנסיכה תשיב מלחמה? עיבוד מודרני למעשייה הקלאסית (4:50, אנגלית בלי כתוביות).

הקרנה | סינמטק 2 | 23:00

יום חמישי, 27.9

**למה הרובוט שלי לא אוהב אותי?**

מרצה: ינאי סנד

יצירות מדע בדיוני ופנטזיה רבות עסקו בווריאציות של הסיפור על פיגמליון, המתאהב בפסל שהוא עצמו יצר. סרטים רבים עוסקים בזוגיות עם רובוט או עם ישות מיוצרת אחרת, אבל בדרך כלל הגולם מתהפך על יוצרו ומורד במערכת היחסים הזאת. בהרצאה נסתכל על "אקס מכינה", "רובי ספארקס", "היא" ויצירות נוספות מנקודת מבט של הפילוסופיה הביקורתית, ונשאל מדוע הפנטזיה של פיגמליון בעייתית, מעוררת התנגדות ונועדה להיכשל.

מגיל 17 ומעלה.

**על המרצה:** מתכנת ומורה למחשבים, לומד לתואר שני בפילוסופיה.

**הרצאה | סינמטק 2 | 10:00**

**אבולוציה של דרקונים ב"שיר של אש ושל קרח"**

מרצה: רוני בלכמן

דרקונים הם יצורים מיתיים, יצורי אגדה. לפיכך איננו מצפים שיצייתו לעקרונות מדעיים קשיחים. ובכל זאת, בבחינה מדוקדקת של הדרקונים בספריו של ג'ורג' מרטין נראה שההתפתחות שלהם בהחלט מתאימה לעקרונות אבולוציוניים מדעיים. מומלץ לכל אוהבי המדע ולחובבי ספרי "שיר של אש ושל קרח".

מגיל 16 ומעלה. דרושה הכרות עם "שיר של אש ושל קרח".

**על המרצה:** ביולוג, מורה וקורא.

**הרצאה | סינמטק 5 | 10:00**

**מלך הפוגים**

**דניאל הראל**

מלך הפוגים הוא השלב הבא בעולם אומנות החושים – הצגת תיאטרון עם סיפור ונרטיב, משולבת במופע יחיד הכולל קטעי אומנות חושים ברמה הגבוהה ביותר. המופע שואל שתי שאלות פשוטות: אילו סיפורים אנחנו מספרים לעצמנו ולמה אנחנו מספרים אותם. דרך חמישה סיפורים קצרים, מלווים בהדגמות אומנות חושים מדהימות, דניאל הראל סוחף את המשתתפים אל החוויה של קסם אמיתי.

מגיל 16 ומעלה.

דניאל הראל: אמן חושים שמופיע למעלה מעשור בארץ ובחו"ל. זו השתתפותו השנייה באייקון.

**מופע | אשכול 1 | 10:00**

**חמשת התנאים לקיומה של אימפריה גלקטית**

מנחה: עינת סיטרון

לא פשוט להקים אימפריה, ומורכב עוד יותר לשמר אימפריה גלקטית. שורה ארוכה של מרכיבים טכנולוגיים, תרבותיים, צבאיים ואפילו תחבורתיים נדרשים כדי לקיים אימפריה כזאת. נלמד מההצלחות (והכישלונות) ההיסטוריים, ונבחן רעיונות עתידיים שמשתקפים בספרות המדע הבדיוני והפנטזיה, ובפרט באופרות חלל.

**עינת סיטרון (מנחה):** בעלת תואר ראשון בקולנוע וטלוויזיה, עובדת באולפן חדשות, מרצה ותיקה ולשעבר מנהלת התוכן של פסטיבל אייקון.

**דמיאן הופמן:** מהנדס בתחום ההייטק ומרצה מנוסה על מדע בדיוני, מדע וחברה.

**גיא פלאוט:** מהנדס מנוסה, פוליטיקאי מיומן ומארגן כנסים.

**חננאל לבנה:** בוגר תואר ראשון בפילוסופיה, כלכלה ומדע המדינה, איש סגל בכנסים וחבר ועד האגודה.

**פאנל | אשכול 2 | 10:00**

**מרחל ולאה ועד ג'סיקה ג'ונס**

מרצה: דפנה שחר

היריבות המרות רחל ולאה, סינדרלה ואחיותיה החורגות הרעות – במשך דורות רבים סיפרו לנו סיפורים על קנאה ותחרות בין אחיות. אבל זה לא מובן מאליו: באפי ואחותה דון, אנה ואלזה והאחיות ג'סיקה ג'ונס וטריש ווקר מראות לנו שבין אחיות יכולים להיות יחסים מורכבים וגם אהבה גדולה. איך נראית אחוות אחיות באגדות וביצירות הז'אנר? מה השתנה בסיפורי אחיות במהלך הדורות, ומה זה אומר עלינו, ועל היכולת שלנו לאהוב את אחיותינו?

**מגיל 13 ומעלה.**

**על המרצה:** חובבת פנטזיה ומדע בדיוני יותר מ-25 שנה, ומרצה בכנסים.

**הרצאה | אשכול 3 | 10:00**

**התאווה הסודית**

מרצה: אלי בר-יהלום

אנשים לא מעטים עושים זאת לבדם, כשאף אחד לא רואה, ולא מעזים לגלות לאף אחד. טולקין היה הראשון להודות בפומבי בחטא הסודי הזה, בנאום מרגש שנשא בשנת 1931. אלי בר-יהלום יתוודה בפניכם על אותו חטא בדיוק, ויספק גם פרטים עסיסיים. לסטייה המופלאה והממכרת שאנחנו מדברים עליה קוראים גלוסופיאה – המצאת שפות. האם גם אתם לוקים בה? הרצאה רחבת היקף על שפות מומצאות, מימי קדם ועד היום.

**על המרצה:** מרצה, לשונאי, משורר, מתרגם, ממציא שפות, מנחה משחקי תפקידים ואבא.

**הרצאה | אשכול 4 | 10:00**

**אהבת שקר**

מרצה: בר פישביין

אהבת אמת היא הכוח החזק ביותר שקיים בעולם של "הנסיכה הקסומה": היא חזקה יותר ממוות, סבל וכאב, חזקה ממרחק או מזמן וכמובן, חזקה יותר מכל היגיון בריא או התנהלות סבירה. אך האם אהבת אמת היא אמיתית? בהרצאה נחקור את אהבתם של וסטלי ונורית ונשווה אותה לאהבות אמת אחרות. נבחן אוהבים בשלל יצירות, ממחזותיו של שייקספיר ועד סרטי דיסני ו"עד עצם היום הזה".

**על המרצה:** סטודנטית לתואר ראשון בספרות אנגלית ובמדעי הרוח באוניברסיטת חיפה, ותולעת ספרים חסרת תקנה.

**הרצאה | אשכול 5 | 10:00**

**הצילו, אשתי זומבית!**

מרצה: נורית הוראק גרינברג

הסדרה "דיאטת סנטה קלריטה" מתארת את חייה של אם ורעיה שהופכת לזומבית. ניתוח פמיניסטי שלה יביא אותנו לשאול מדוע כל כך מעט נשים מבוגרות מופיעות על מסכי הטלוויזיה שלנו ואיך זה שדווקא נשים מתות יש שם בשפע. נגלה גם איך אפשר לטפח נישואים רומנטיים גם לאחר המוות, מדוע הזומבית היא הערפד החדש ואיך דווקא דרו ברימור הפכה למודל פמיניסטי.

מגיל 14 ומעלה.

**על המרצה:** בת 39, תקציבאית במשרד יחסי ציבור, בעלת תואר שני בתקשורת פוליטית.

**הרצאה | אשכול 6 | 10:00**

**בנו לכם מוח מפלסטלינה**

מנחה: הדס סלוין

מה טוב יותר מללמוד דברים באמצעות הידיים? בסדנה נבנה מוח מפלסטלינה ונלמד בתוך כך להכיר את האנטומיה הבסיסית שלו. במהלך הבנייה נתוודע להמיספרות המוח הגדול, המוח הקטן וחוט השדרה ונלמד על תפקודם וחשיבותם בצורה מהנה וחווייתית.

**על המנחה:** דוקטורנטית למדע המוח באוניברסיטת תל אביב, מרצה במגוון מסגרות וחובבת מדע בדיוני מושבעת.

**סדנה | סדנאות 1 | 10:00**

**המסע אל מונדוס**

מנחה: ד"ר גל ירושלמי

החללית שלנו יוצאת אל כוכב הלכת מונדוס! טובי החוקרות והחוקרים נשלחו למשימה מדעית, ועליהם לגלות מי הם המונדיאנים, כמה חזקה הכבידה במונדוס, האם יש בו עונות שנה, האם חיות הבר בו מסוכנות – ואיך אומרים במונדיאנית מדוברת "אני אוהב אותך". רוצים להצטרף?

המשחק פותח על ידי האקדמיה הצעירה ההולנדית ותורגם לעברית על ידי האקדמיה הצעירה הישראלית.

מגיל 10 ומעלה.

**על המנחה:** מיקרוביולוגית במכון דוידסון לחינוך מדעי וחברת עמותת [מדעת](http://midaat.org.il).

משחק | סדנאות 2 | 10:00

**יום לימודים בהוגוורטס: שיקויים**

מנחה: סילביה טמבורו

כולכם חיכיתם לינשוף עם המכתב, וכעת הוא סוף סוף הגיע והזמין אתכם ללמוד בבית הספר הוגוורטס לכישוף ולקוסמות. במשיכת קולמוס, שרביט ושיקוי נלמד יחדיו את כל מה שנחוץ. בשיעור השיקויים נצפה בהדגמה של הכנת שיקויים מופלאים, וגם נערבב, נשקשק, נלחש ונתלכלך עד שנקבל שיקוי החלמה קסום וצבעוני.

מגיל 6 ומעלה.

**על המנחה:** גיקית, כימאית ואמא. מדריכה ותיקה בהדרכות כימיה לנוער.

**סדנה | חדר ילדים | 10:00**

**מועדון קריאה** – **יושרה שניונית**

מנחה: עו"ד שירה אבנת

מועדון הקריאה החודשי מתקיים מאז 2007 ביוזמת האגודה הישראלית למדע בדיוני ולפנטסיה, ומיועד לדיון משותף, פתוח ומפרה בספרים לאחר קריאתם. לכבוד אורחת הכבוד של הכנס, אן לקי, נתכנס לדבר על ספר הביכורים שלה – "יושרה שניונית". הספר מגולל את מסע הנקמה של הניצול/ה היחיד/ה מספינת מלחמה אדירה שהושמדה. בנוסף לעלילה הפתלתלה, החושפת במקביל למסע את האירועים שהובילו להשמדת הספינה, נחשפת גם תרבותה המיוחדת של אימפריית הרדש – תרבות ללא מגדר.

הכניסה חופשית. רצוי להביא עותק של הספר.

מפגש | **חדר מפגשים | 10:00**

**האם תאנוס הוא גיבור?**

מרצה: ריימונד אגרונוב

כל הגיבורים הקלאסיים עוברים אותו מסלול: היציאה למסע, המאבק והחזרה הביתה. נקודות המפתח בדרכם דומות בצורה יוצאת דופן ומרכיבות יחד מבנה ספרותי הידוע בתור "מסע הגיבור". המבנה הזה הפך לחלק בלתי נפרד מסיפורו של הגיבור הטוב. אבל בסרט "הנוקמים: מלחמת האינסוף" אנו עדים למשהו חדש: דווקא סיפורו של הנבל הראשי מתאים באופן מפתיע למסע הגיבור. היתכן שתאנוס, הנבל הגדול ביותר ביקום הקולנועי של מארוול, הוא בעצם הגיבור של הסיפור?

**על המרצה:** בעל תואר בהנדסה אלקטרואופטית, מלמד מדעים מזה 12 שנה ומדריך ב"מדעטק".

**הרצאה | סינמטק 2 | 11:00**

**אני אוהב שוקולד וגרגור נפץ פאן גלקטי**

מרצה: עמי פומרנץ

ביצירות מדע בדיוני ופנטזיה רבות מופיעים מאכלים שונים ומשונים. החל מהלמבאס של האלפים בשר הטבעות, עבור בסוכריות ברטי בוטס בכל הטעמים והבירצפת של הארי פוטר או מנת קרציות קפ-מוק מגלקסי קווסט, וכלה בגרגור נפץ פאן גלקטי של מדריך הטרמפיסט לגלקסיה. לעיתים האזכורים הללו נועדו לבנות אווירה, לפעמים התסריטאים הכניסו אותם למען האפקט הקומי, אבל פעמים אחרות הם באים לומר משהו על התרבות שלנו - ועלינו.

**על המרצה:** חובב מדע בדיוני, פנטזיה, טלוויזיה וקולנוע וחוקר תרבות בהשכלתו.

**הרצאה | סינמטק 5 | 11:00**

**הכה את הסופרת**

מנחה: קרן לנדסמן

המועמדות לפרס גפן בקטגוריות הסיפור הקצר וספר המקור יידרשו לענות על שאלות מהקהל, ועוד בתנאי לחץ וללא הכנה מראש! בואו לשאול אותנו שאלות על כתיבה, ספרות, פרסום וכל מה שיעלה על דעתכם.

קרן לנדסמן: רופאה, אמא וסופרת, בסדר משתנה. זוכת פרסי גפן ומחברת הספרים "לב המעגל" ו"שמים שבורים".

ורד טוכטרמן: סופרת, עורכת ומתרגמת. מייסדת "חלומות באספמיה", זוכת פרסי גפן ומחברת "דם כחול", "אבן ירח" ו"לפעמים זה אחרת".

יעל פורמן:סופרת. מחברת הספרים "קרעי עולם" ו"ילדי בית הזכוכית".

רותם ברוכין: סופרת, מחזאית, תסריטאית ובמאית, בוגרת החוג לקולנוע באוניברסיטת תל אביב. זוכת ארבעה פרסי גפן.

הילה בניוביץ'-הופמן: סופרת, מתרגמת ופעילה חברתית. זוכת פרס גפן על סיפורה "חמש ארבע שלוש שתיים אחת".

הגר ינאי:סופרת, עורכת ספרותית, מבקרת ספרים ומורה לכתיבה יוצרת. זוכת פרסי גפן וכלת פרס ראש הממשלה לסופרים.

עדי לויה: שחקנית ואמנית יוצרת. חברה לשעבר בוועד האגודה ובמערכת "המימד העשירי". סיפוריה זכו בפרסים בתחרויות סיפורים.

**פאנל | סינמטק 1 | 12:00**

**ניגון**

מרצה: יונתן שלמון

הקרנה משולבת בהרצאה על הפקת סרט אנימציה עצמאי קצר שמשלב מדע בדיוני רוחני-יהודי. בסרט העתידני, רב חסידי וארכיאולוג חלל יוצאים למסע בחיפוש אחרי ירושלים שאבדה בחלל לאחר התפוצצות כדור הארץ. המסע הזה מעלה בהם שאלות נצחיות על רוח וחומר ובעיקר על יהדות של הלכה מול יהדות של רוח. בהרצאה ידבר הבמאי על תהליכי העבודה והמשמעויות הנסתרות של הסרט.

**על המרצה:** במאי אנימציה, מאייר, ראש מחלקת אנימציה במכללת מנשר ובעל הבלוג "[שוליית הקוסם](https://shulyathakosem.blogspot.com/)".

ישראל, 2017

13 דקות

אנימציה, מדע בדיוני

במאי: יוני שלמון

יידיש עם כתוביות בעברית ובאנגלית

**הרצאה | סינמטק 2 | 12:00**

**לב האייקון**

מרצה: רונית ש' דינצמן

בתרבויות קדומות ובכתבים עתיקים, לרבות התנ"ך, הלב נחשב למקום משכנה של האישיות. לא היה שום קשר בין לב לאהבה. מתי עברה האהבה לשכון בלב? האייקון שמסמל לב (♥) לא נראה כלל כמו הלב שלנו, אז כמו מה הוא נראה? ואיך הוא נכנס לשימוש יומיומי? איזה שינוי חוללו הטלפונים החכמים במשמעותו של האייקון? כל אלה ועוד בהרצאה מלאה לבבות מצוירים ומפוקסלים, עתיקים וחדשים.

**על המרצה:** סופרת ומאיירת. מחברת הספר "לב היער", שהיה מועמד לפרס גפן בשנה שעברה.

**הרצאה | סינמטק 5 | 12:00**

**לא מתביישים ולא מתנצלים**

מנחה: עמרי גרופר

כשאתה ילד, יש דברים שאתה יודע שלא מגניב לאהוב. הסיבות רבות: זה לילדים קטנים יותר, זה "מתאים לבנים", זה "של בנות", זה נראה זול או סתם מוזר. עכשיו כשאנחנו אנשים בוגרים הגיע הזמן לצאת מארון הבושה ולדבר על הסדרות שהתפדחנו מדי להודות שראינו אז. ניזכר ברגעים המשוגעים והמפתיעים של בנות הפאוורפאף ושל משמר המפרץ, ננסה להבין מה לעזאזל קרה בפנימיית "פינת אור", נקפוץ לבקר בברגיליה, ונגלה למה הילדים של נבלי דיסני נשלחו להיי סקול מיוזיקל.

עמרי גרופר (מנחה): סטודנט להנדסה ביו-רפואית ולמדעי הרוח, סייע בחינוך המיוחד ומפיק תוכן בפסטיבל אייקון.

רביד אבן-לחץ ארמיאץ': סטודנטית לתואר שני במדעי החברה, חובבת פנטזיה ומשחקי תפקידים ומארגנת כנסים ותיקה.

מתן בכר: צופה אדוק של קולנוע וטלוויזיה, ממייסדי הבלוג "[תת-תרבות](http://subculture.co.il)".

יוחאי גורלי:כותב על סדרות באתר "סרט" ומנהל רצועת "הנוער של היום" בחללית טי-וי.

איה צימרמן: סטודנטית למדעי החברה עם התמחות בקרמינולוגיה, שחקנית במופע הקולנוע של רוקי וחובבת סרטי אימה.

**פאנל | אשכול 1 | 12:00**

כל סיפור פנטזיה אי פעם

מרצה: אור יניב

כל אחד, הנבחר, מרי סו והאתנחתא הקומית יוצאים בעקבות מקגפין, כשמזנב בהם דג מלוח אדום שנשלט בידי הרשע הגדול... נשמע מוזר? תתפלאו לשמוע שזה התקציר של מרבית סיפורי הפנטזיה והמדע הבדיוני שקראתם. משר הטבעות ועד צופן דה וינצ'י, בכל המדיומים כולם, יצירות מעטות חפות מנוכחותן של הדמויות החביבות הללו. בהרצאה נשמע על אמצעים נפוצים לספר סיפור, על היתרונות והחסרונות שבשימוש בהם, ונראה שלל דוגמאות מפורסמות.

**על המרצה:** בוגר תואר ראשון במדעי המחשב מאוניברסיטת בר אילן וכותב בשעות הפנאי.

**הרצאה | אשכול 3 | 12:00**

**עלייתו ונפילתו של משחק המחשב מרובה המשתתפים כמשחק תפקידים**

מרצה: גדעון אורבך

רבים ממשחקי המחשב מרובי השחקנים (MMO) השתמשו בעולמות פנטזיה ובחוקים דומים מאוד למשחקי התפקידים הקלאסיים, וגם נועדו במקור לאותה אוכלוסייה. הז'אנר עלה כסוג של משחק תפקידים ממוחשב, אך דווקא בשיא הצלחתו חלו בו שינויים דרסטיים שהרחיקו אותו יותר ויותר ממשחקי התפקידים. ננסה להבין מדוע זה קרה על פי התהליכים שעברו World of Warcraft, שר הטבעות אונליין, רונסקייפ ומשחקים אחרים בז'אנר.

**על המרצה:** עורך דין, ממחברי הספר "הקפאת הליכים, הלכה למעשה"; פעיל ותיק בתחום הפנטזיה ומשחקי התפקידים ויוצר עולם המערכה "קלדאריה".

**הרצאה | אשכול 4 | 12:00**

**ילד קטן, תקוות גדולות**

מרצה: עמרי בן דוד

עוד בסרטים הראשונים של מלחמת הכוכבים מספר אובי ואן קנובי ללוק על אביו אנאקין, שהיה מוכשר מאוד בדרכי הג'דיי וה"כוח" היה חזק בו. לאחר מכן, בסרטים המקדימים של הסדרה, כבר חזינו בדרכו המזהירה של ילד הפלא אנאקין כפאדוואן, בקריירה רוויית קונפליקט בין אור לחושך עד לנפילתו הבלתי נמנעת לצד האפל. אז מי אתה באמת, אנאקין סקייווקר? בהרצאה נסקור תיאוריות ועובדות הקשורות בלידתו של אנאקין כילד יתום מאב, בעוצמתו הגדולה, בקונפליקט התמידי המעצב את דמותו ובמעבר ההדרגתי שלו לצד האפל.

**דרושה הכרות מוקדמת עם סרטי הסדרה.**

**על המרצה:** תלמיד תיכון, סטודנט למדעי המחשב וחובב מושבע של מלחמת הכוכבים.

**הרצאה | אשכול 5 | 12:00**

**תרגום משחקי מילים**

**מרצה: יעל אכמון**

משחקי מילים, שיכולים להיות מהנים כל כך לקריאה, מציבים גם אתגר גדול במיוחד בפני מתרגמי הספרות. איך מתרגמים משהו שמכיל כמה רבדים (לפעמים סותרים)? האם יש טכניקה שתמיד עובדת, או שהכל עניין של יצירתיות? בהרצאה תתאר המתרגמת יעל אכמון, בליווי שלל דוגמאות מספרי ז'אנר בתרגומה, איך מפרקים משחק מילים מתורגם – ואיך בונים אותו מחדש.

**על המרצה:** מתרגמת חרוצה. תרגמה בין השאר את ההוביט, ספרי פרסי ג'קסון, משחקי הרעב ועוד.

**הרצאה | אשכול 6 | 12:00**

**עיניים פקוחות למדע: מטמורפוזה**

מנחה: חמוטל בן דב

מריה סיבילה מריאן התאהבה בחרקים ובפרפרים כבר בילדותה. בזכות מנהגה לצייר אותם ואת מחזור חייהם היא הייתה הראשונה שגילתה ותיעדה את תהליך המטמורפוזה – שבו זחל שמנמן הופך לפרפר יפהפה. בסדנה נקרא על מריה מתוך הספר "עיניים פקוחות למדע: נשים חוקרות ביולוגיה", וניצור זחלים, גלמים ופרפרים בשלוש תחנות יצירה.

**לגיל 10-6.**

**על המנחה:** שותפה ומתרגמת בהוצאת ארגמן, שמוציאה לאור ספרות ילדים המדגישה שוויון מגדרי וחינוך מדעי.

**סדנה | סדנאות 1 | 12:00**

**בתככי הכוורת**

מנחים: חגי קובטש והראל אזרזר

במעמקי עיר הכוורת הגדולה מצאו את עצמם חברי כנופיות שונות מבודדים בשטח זר. בלית ברירה הם מניחים בצד את האיבות הישנות ונאלצים לעבוד ביחד, אחרת ימצאו את עצמם טרף קל לאויב משותף, שאורב להם בין צללי ערימות האשפה ובמנהרות האיוורור החלודות.

האירוע משלב סדנת צביעה עם משחק תפקידים. בשעתיים הראשונות תצבעו את המיניאטורה של הדמות שלכם ובשעתיים הבאות תשחקו בה בהרפתקה קצרה בעולם של וורהאמר 40,000. לא נדרשת היכרות מוקדמת עם העולם או עם צביעת מיניאטורות.

סדנה ומשחק תפקידים שולחני | סדנאות 2 | 16:00-12:00

**יום לימודים בהוגוורטס: טיפול בחיות פלא**

מנחה: תמר קיס-פפו

כולכם חיכיתם לינשוף עם המכתב, וכעת הוא סוף סוף הגיע והזמין אתכם ללמוד בבית הספר הוגוורטס לכישוף ולקוסמות. במשיכת קולמוס, שרביט ושיקוי נלמד יחדיו את כל מה שרצוי. טיפול בחיות הפלא הוא שיעור שדורש ידיים פעילות ואויר צח. תחילה נאלף את ספר המפלצות המפלצתי, ולאחר מכן, במגבלות הזמן, נלמד על חיות הפלא.

לגיל 12-6. דרוש ידע בסיסי בעבודות יצירה ומספריים.

**על המנחה:** חוקרת אבולוציה, גיקית מושבעת, מרצה בכנסים, אם ויוצרת.

**סדנה | חדר ילדים | 12:00**

**אירוע חתימות (באנגלית)**

הזדמנות יחידה במינה להיפגש עם אורחות פסטיבל אייקון 2018, הסופרות אן לקי, אלן קושנר ודיליה שרמן, לשוחח איתן ולהחתים אותן על עותקי הספרים שלכם.

האירוע יתקיים באנגלית.

[אן לקי](http://2018.iconfestival.org.il/guest/): אורחת הכבוד של פסטיבל אייקון 2018. מחברת טרילוגיית הרדש האימפרי והספר "תיעוד מקור" שיושק בעברית במהלך הפסטיבל.

אלן קושנר:סופרת מדע בדיוני ופנטזיה ותיקה. ספרה "על חוד הסיף" ראה אור בעברית בהוצאת גרף.

דיליה שרמן:סופרת פנטזיה עטורת פרסים. ספרה "חנות הספרים של המכשף הרשע" ראה אור בהוצאת עוץ ויושק בעברית במהלך הפסטיבל.

מפגש | **חדר מפגשים | 12:00**

**ג'יני וויזלי: התמודדות עם טראומה שמאפשרת אהבה**

מרצות: ענבל חפץ ופייגי ברילון

ג'יני עברה טראומה קשה בשנה הראשונה שלה בהוגוורטס. איך היא התמודדה עם ההשתלטות של וולדמורט על מוחה? רולינג לא מתארת את ההתמודדות עם הטראומה, ולא מתעכבת על התהליך שעברה ג'יני – מילדה מפוחדת על רצפת חדר הסודות לאישה חזקה שנלחמת לצד אהובה העתידי. בהרצאה נדבר על העזרה שניתנת לה בשנה שאחרי הטראומה, על משימת ההישרדות שלה בשנים המאוחרות יותר, ועל סוגי האהבה שהיא מקבלת במהלך ההתמודדות.

ענבל חפץ:סטודנטית לעבודה סוציאלית ולספרות אנגלית באוניברסיטה העברית וחובבת הארי פוטר נלהבת.

פייגי ברילון: סטודנטית לעבודה סוציאלית ולחינוך באוניברסיטה העברית וגיקית מושבעת.

**הרצאה | סינמטק 5 | 13:00**

**אהבות מוזרות**

מרצה: יפתח שילה

מהפכת ההוצאה העצמית של השנים האחרונות עודדה את פריחתו של ז'אנר הספרות הביזארית: סיפורים שמותחים את גבולות ההיגיון הבריא, המדיום שבו הם נכתבים והנכונות להאמין שמדובר ביצירה אמיתית ולא במתיחה. אבל גם בסיפור המשונה ביותר יש אהבות, מהאהבה בין דינוזאור מיליונר לעוזר שלו ועד לאהבתו של סופר למועמדותו לפרס הוגו. בהרצאה נסקור ביטויים תמוהים במיוחד של אהבה.

**על המרצה:** שירת כאוקיינוגרף כמשך כעשור. מרצה על מדע בדיוני ופנטזיה בעבר ובהווה.

**הרצאה | אשכול 5 | 13:00**

אהבה בין דרקונים

מרצה: צפריר גרוסמן

אז השנה ג'ורג' מרטין כבר לא יוציא לאור את "רוחות החורף", אבל לאחרונה התבשרנו שהוא עתיד לפרסם את "אש ודם", שעוסק בהיסטוריה של בית טארגאריין. מה אנחנו יודעים על תחילת השושלת של רוכבי הדרקונים? האם ההיסטוריה שלהם באמת מעניינת או שמדובר במסחטת כספים נוספת? בהרצאה נעבור על הדורות הראשונים לבית טארגאריין, החל מכיבוש ווסטרוז בידי אאיגון הראשון ועד למחול הדרקונים, מלחמת האזרחים הנוראית שהתרחשה 130 שנה לאחר מכן.

מגיל 15 ומעלה.

**על המרצה:** עורך, לקטור ומתרגם ספרי מדע בדיוני ופנטזיה בהוצאת אופוס. מתרגם "ריקוד עם דרקונים" וחובב פנטזיה נלהב.

**הרצאה | סינמטק 1 | 14:00**

מה נקרא השנה?

מנחה: נדב אלמוג

אירוע החשיפה של ספרי השנה הקרובה חוזר בפעם השלישית! בואו לשמוע ראשונים על הכותרים הספרותיים שירתקו, ירגשו ויעשירו אתכם ב-2019. האירוע בהשתתפות האנשים שמוציאים לאור את כל הספרים שאתם אוהבים ובשיתוף פעולה עם הסופרים והסופרות החביבים עליכם. תוכלו גם להשתתף בחידונים וליהנות משלל צ'ופרים!

**משתתפים:** נדב אלמוג (מנחה), גילי בר-הלל (הוצאת עוץ), אייל גורן (הוצאת אופוס), דידי חנוך (הוצאת נובה), רני גרף (הוצאת גרף), ורד רווה שמואל (הוצאת אהבות), ועוד...

**פאנל | סינמטק 2 | 14:00**

**האגדה של אנג: לא רק לילדים**

מרצה: מקס עילם

האגדה של אנג והעולם של אווטאר מבוססים על פילוסופיה מורכבת ורלוונטית לחיי היומיום שלנו, בכל גיל. בהרצאה נחקור את מקור הכשפויות ואומנויות הלחימה שעליהן הן מבוססות, נראה איך הופיעו ארבעת היסודות בכתבים קדומים ונעקוב אחרי הפילוסופיה שעומדת מאחוריהם ושמה דגש על איזון בין אלמנטים רגשיים. נראה את ההתפתחות של דמויות בגיל ההתבגרות שצריכות גם להציל את העולם, ונעקוב אחרי מקורות ההשראות לשלל הפרטים הקטנים בסדרה.

**על המרצה:** עוסק במדע בדיוני ופנטזיה, חינוך וכל סוגי האמנות.

**הרצאה | סינמטק 5 | 14:00**

**אהבה יש באוויר?**

מרצה: ליעד לרנר

"אהבה יש באוויר – התגשמות חלום". האהבה היא אחד המרכיבים המיוחדים שנותנים את הטעם לעולם של דיסני. הסרטים תמיד מסתיימים בסוף טוב וכולם חיים באושר ובעושר עד עצם היום הזה. אך כיצד השתנה מושג האהבה בסרטי דיסני לאורך השנים? בהרצאה ננסה להבין אם האהבה של שלגיה וזאת של מואנה היא אותה אהבה והאם גם הרומנטיקה במציאות מושפעת מסרטי דיסני. אז הכינו את הלבבות והצטרפו אלינו, כי יש אהבה באוויר.

**על המרצה:** מנחה משחקי תפקידים, חובב סרטי דיסני ופיקסאר.

**הרצאה | אשכול 1 | 14:00**

**איך לעזאזל הם יודעים את זה?**

מנחה: דניאלה קרני-הראל

מדענים יודעים כמה חלקיקים יש ביקום. הם יכולים לספר לנו מה אכל האדם הקדמון או איך בעלי חיים מבינים בעלי חיים אחרים. הם יודעים את מסת כדור הארץ ושדווקא יהלום הוא החומר הקשה ביותר בטבע. הפאנל חוזר כדי שאנשי מדע יספרו לנו: איך, לעזאזל, הם יודעים את זה?

דניאלה קרני-הראל (מנחה): חובבת מדע בדיוני, הייטקיסטית ומטפלת בחיות בר.

ד"ר יונת אשחר: בעלת דוקטורט בהתנהגות בעלי חיים, כותבת מדע פופולרי ב[אתר מכון דוידסון](https://davidson.weizmann.ac.il).

ד"ר נעה לכמן: מרצה למדע והנדסה של חומרים באוניברסיטת תל אביב וחברה בוועד עמותת "[מדע גדול, בקטנה](https://www.facebook.com/MadaGB)".

ד"ר יעל עבאדי-רייס: ארכיאולוגית שמתמחה בפרוטוהיסטוריה של אזורי מדבר. המנחה המדעית של מרחב דרום ברשות העתיקות.

ד"ר בועז קרני-הראל: מתמטיקאי ופיזיקאי, משתתף בתוכנית הרשת "החללית".

**פאנל | אשכול 2 | 14:00**

**משחקים על אהבה: אהבה ויחסים במשחקי תפקידים**

מנחה: יובל אורנר

בכל שיטה ובכל עולם, האהבה יכולה לשמש כוח מניע שיוצר קונפליקטים ומוסיף הסתבכויות ועניין. בכוחה של האהבה לחולל מלחמות, להצית שריפות ולהניע עלילות קטנות וגדולות. איך נוכל להכניס אהבה למשחקי תפקידים שולחניים? האם יש שיטות שמתייחסות אליה? ואיך משלבים אהבה במשחקים חיים?

יובל אורנר (מנחה): שחקן מזה שלושה עשורים.

ערן בזל: פעיל בעמותה למשחקי תפקידים, מנחה משחקי תפקידים שולחניים ולארפי חדר, מהנדס ופיזיקאי.

הילה גרגורי-מיינרט: מנהלת חברת אספמיה למשחקי תפקידים חיים ובוגרת בית הספר הבינלאומי לכתיבת לארפים.

טאי דיבון: מנחה ושחקן מזה למעלה מעשור, סטודנט לתואר שני בסוציולוגיה ביקורתית.

ערן מולוט: יו"ר העמותה למשחקי תפקידים, מנחה ושחקן מזה כשלושה עשורים.

**פאנל | אשכול 3 | 14:00**

**סיפורי עמים – הצייד הפראי ורוכבי הרפאים**

מרצה: סילביה טמבורו

דהירה פראית על סוסים נושפי אש, במרדף אחר נשמות המתים או בהנהגת דמויות מכושפות, היא מוטיב חוזר בהרבה סיפורים עממיים. בכל עם התפתחו כמה גרסאות, שחלקן גם נטמעו בתרבות הפופולרית בת-זמננו, דוגמת סדרת "בני הנפילים". בהרצאה נכיר חלק מסיפורי הפולקלור ואת הדמויות הבולטות שבהם, ונראה איך סיפורים יכולים לגלוש גם מעבר לים ולזמן.

**על המרצה:** גיקית, כימאית ואמא. מייסדת [קהילת בני הנפילים לבוגרים](https://www.facebook.com/IsraelShadowhunters/) בפייסבוק.

**הרצאה | אשכול 4 | 14:00**

**המחרשה הכבדה הרגה את הפיות – הסְפָר בפנטזיה**

מרצה: דמיאן הופמן

הסְפָר, קצה התרבות האנושית, הוא המקום שבו מתקיימים הטבעי והעל טבעי בכפיפה אחת. לא מפתיע שבו מתרחשים רבים מסיפורי ההרפתקאות של התרבות המערבית – החל מהיער של האחים גרים ועד רובינזון קרוזו. בעוד שבמדע הבדיוני הסְפָר שימש כרקע מאז לידתה של הסוגה, הרי שלפנטזיה היה יחס אמביוולנטי כלפיו. בהרצאה נדון בשאלת קיומו של הסְפָר כישות גיאוגרפית וכישות נרטיבית, ונבחן איזה שימוש עושה בו הפנטזיה, בדגש על הפנטזיה האורבנית.

**מגיל 16 ומעלה.**

**על המרצה:** מהנדס בתחום ההייטק ומרצה מנוסה בנושאי מדע, מדע בדיוני וחברה.

**הרצאה | אשכול 5 | 14:00**

חידון "הצב נוע ינוע"

מנחים: נועה פורת ואלכס דשבסקי

קהילת "הצב נוע ינוע" מזמינה את כל חובבי פראצ'ט לחידון שבו נילחם בעוז ובגבורה על תהילת עולם בנוסח פראצ'ט, עם חידות קשות במיוחד ואנשים ששומרים על החוקים.

נועה פורת:מנהלת בקהילת ["הצב נוע ינוע - חובבי טרי פראצ'ט בישראל"](https://www.facebook.com/groups/1578983272355836/about/).

אלכס דשבסקי:מתרגם, חוקר מוזיקה, פראצ'טאי ומרצה. כשהוא צריך להתפרנס, גם מתכנת.

**שעשועון | אשכול 6 | 14:00**

**מגדול ועד קטן: סדנת כתיבה (באנגלית)**

מנחות: דיליה שרמן ואלן קושנר

הסופרות והעורכות אלן קושנר ודיליה שרמן, המתארחות בפסטיבל אייקןן 2018, ידונו בהבדלים בין כתיבת ספרים באורך מלא לכתיבת סיפורים קצרים – וגם ידגימו.

האירוע יתקיים באנגלית.

אלן קושנר:סופרת מדע בדיוני ופנטזיה ותיקה. ספרה "על חוד הסיף" ראה אור בעברית בהוצאת גרף.

דיליה שרמן:סופרת פנטזיה עטורת פרסים. ספרה "חנות הספרים של המכשף הרשע" ראה אור בהוצאת עוץ ויושק בעברית במהלך הפסטיבל.

**סדנה | סדנאות 1 | 14:00**

**יום לימודים בהוגוורטס: כשפומטיקה**

מנחה: ד"ר דפנה קירש

כולכם חיכיתם לינשוף עם המכתב, וכעת הוא סוף סוף הגיע והזמין אתכם ללמוד בבית הספר הוגוורטס לכישוף ולקוסמות. במשיכת קולמוס, שרביט ושיקוי נלמד יחדיו את כל מה שרצוי. בשיעור הכשפומטיקה נגלה יחד את הקסם המופלא שבמספרים ונלמד לבצע כמה קסמים עם מספרים.

לגיל 13-8.

**על המנחה:** חובבת הארי פוטר ותיקה ומדריכת חוגי אומנות ומדע.

**סדנה | חדר ילדים | 14:00**

**מפגש פונדקאים באייקון**

מפגש קהילתי של פורום הפונדק – משחקי תפקידים, משחקי לוח, מדע בדיוני, פנטזיה ועוד! הפונדק הוא האתר הגדול והפעיל ביותר מסוגו בישראל, ויש בו מאות משתתפים. המפגש פתוח לכל הפונדקאים – בהווה, בעבר ובעתיד.

**מפגש | חדר מפגשים | 14:00**

**כלבים, חתולים וחייזרים אחרים**

מרצה: ד"ר ערגה הלר

הרצאה משולבת בשעשועון לכל מי שאינו יכול לדמיין את חייו ללא חיית מחמד אהובה. בואו לגלות את הצדדים העלומים של גידול חיות מחמד ביצירות המדע הבדיוני והפנטזיה האהובות. נשמע על חיות המחמד המד"ביות ונעשה ניסיונות שידוך משעשעים של חיות מחמד למאמצים המתאימים ביותר מהיצירות ומהקהל.

**על המרצה:** חוקרת תרבות ותרגום, ראשת ההתמחויות בספרות ובאמנות במכללת קיי בבאר שבע.

**הרצאה | אשכול 6 | 15:00**

**יום לימודים בהוגוורטס: שינוי צורה**

מנחה: ד"ר דפנה קירש

כולכם חיכיתם לינשוף עם המכתב, וכעת הוא סוף סוף הגיע והזמין אתכם ללמוד בבית הספר הוגוורטס לכישוף ולקוסמות. במשיכת קולמוס, שרביט ושיקוי נלמד יחדיו את כל מה שרצוי. בעזרת כמה לחשים, נפנופי שרביט ותנועות ידיים, נלמד להפוך דף נייר רגיל לחלוטין לציפור שמניעה את כנפיה.

מגיל 8 ומעלה.

**על המנחה:** חובבת הארי פוטר ותיקה ומדריכת חוגי אוריגמי וחוגים נוספים.

**סדנה | חדר ילדים | 15:00**

**תחרות התחפושות**

אוהבים את הדוקטור העשירי? ראיתם את "הנסיכה הקסומה" עשרות פעמים? חולים על קומיקס? טולקין זורם לכם בוורידים? זה הזמן להקים את הדמויות האהובות עליכם לחיים! תחרות התחפושות של אייקון 2018 יוצאת לדרך ואתם מוזמנים להשתתף! בתפירה, בהכנת אביזרים או במשחק, התחרות היא המקום שלכם להראות את כישוריכם ואת אהבתכם לדמויות – וגם לזכות בפרסים.

**לפרטים, ראו בעמוד התחרות.**

**מופע | סינמטק 1 | 16:00**

**שאלות ותשובות עם אן לקי (באנגלית)**

אן לקי

ריאיון פתוח, חלקו בהשתתפות הקהל, עם הסופרת אן לקי, אורחת הכבוד של פסטיבל אייקון 2018. בואו לשמוע מפיה על חייה ויצירתה, על הסוגיות שמעניינות אותה, ולשאול את השאלות שהכי מעניינות אתכם.

דידי חנוך (מנחה): מוציא לאור ועורך מדע בדיוני ופנטזיה.

[**אן לקי**](http://2018.iconfestival.org.il/guest/)**:** אורחת הכבוד של פסטיבל אייקון 2018. מחברת טרילוגיית הרדש האימפרי והספר "תיעוד מקור", שיושק בעברית במהלך הפסטיבל.

האירוע יתקיים באנגלית.

**פאנל | סינמטק 2 | 16:00**

סודות מהמוסד הסגור

מרצה: אלון גור אריה

במפגש ראשון מסוגו לא יוכל הבמאי אלון גור אריה לספק הצצה ראשונה נדירה וחסרת אחריות ל[המוסד: הסרט](https://www.facebook.com/%D7%94%D7%9E%D7%95%D7%A1%D7%93-%D7%94%D7%A1%D7%A8%D7%98-144123552953247/), שנמצא בתהליכי הפקה – כי זה סוד. אם תלחצו חזק תקבלו מידע בלעדי על פעלולי האקשן, עיצוב חליפת גיבור העל הישראלי הראשון, האנימציות הממוחשבות, המרדפים, הפיצוצים, הסטים, הגאגים המטורפים, ועל המטורפים שעל הסטים שהתמודדו בפעם הראשונה עם קומדיה שלוקחת את עצמה יותר מדי ברצינות.

**"המוסד"** הוא פרודיית מדע בדיוני ראשונה מסוגה בישראל, בהשתתפות צחי הלוי, טל פרידמן, דביר בנדק, עדי הימלבלוי, שלומי קוריאט, אפרת דור, טל טירנגל ואחרים. את הפרויקט ליווה הבמאי דיוויד צוקר (סודי ביותר, טיסה נעימה, האקדח מת מצחוק). בסוף הורגים את כולם. בואו.

**על המרצה:** במאי, תסריטאי ואיש מצחיק. מיוצרי היפופוטם, המוסד הסגור, מבצע ביצה, תוכניות בידור וסיטקומים.

**הרצאה | סינמטק 5 | 16:00**

**קונצ'רטו לקונסולה**

שעטנז כלי נשיפה והקשה מביא לכם את המוזיקה של המשחקים הגדולים! ננגן מוזיקה מקפיצה, נוסטלגית והרפתקנית, שתשגר אתכם היישר אל העולם הפנטסטי של מריו, לקרבות הרחוב של Street Fighter, לשדות הירוקים של Hyrule ולקרבות האפיים של Heroes. הצטרפו אלינו במסע נוסטלגי ומודרני גם יחד, עם יצירות מתוך Skyrim ו-Civilization. אחרי שתשמעו אותנו, גם אתם תרצו לקפוץ על צבים, לחסל דרקונים ולבנות אימפריות.

אורי דגן: טרומבון

תומר עזרא: חצוצרה, טרומבון

עמוס עין-גל: כלי הקשה

אביב שוורץ: סקסופון

נעם שוורץ: כלי הקשה

**מופע | אשכול 1 | 16:00**

רחם על אלה שחיים בלי אהבה

מרצות: איוקי איתן ודרור רייף

אהבה הורית, אהבה נכזבת, אהבה אובססיבית, אהבת נעורים. האהבה ב"הארי פוטר" היא הכוח החזק ביותר, חזקה כל כך שהיא יכולה להציל ממוות – או לגרום לו. בהרצאה נבחן סוגים שונים של אהבה אצל מגוון דמויות מהסדרה, ונראה אם היא מובילה אותן לדרך רעה או מגנה עליהן מכל צרה. ומה עמדתו של סנייפ בנושא?

איוקי איתן:אשת סגל בכנסים, פמיניסטית, לארפרית וסלית'רינית גאה.

דרור רייף: מנהלת כוח האדם בכנסים, סטודנטית לרפואה ופוטריסטית נלהבת.

**הרצאה | אשכול 2 | 16:00**

**לילית: התפתחות של דמות בתרבות הפופולרית**

מרצה: יונתן שלמון

התרבות הפופולרית רצופה דוגמאות רבות למכשפות ולשדות. רבות מהן, כמו מליפיסנט ומורטישה אדמס, קיבלו השראה מהשדה המיתולוגית לילית. במשך השנים דמותה השתנתה והפכה לישות שמנסה לגשר מחדש בין עולם גברי ונשי, פנטסטי ומציאותי. בתוך כך היא פתחה אפשרות למציאות חלופית שבה המציאות והדמיון מתקיימים בהרמוניה.

**מגיל 16 ומעלה.**

**על המרצה:** במאי אנימציה, מאייר, ראש מחלקת אנימציה במכללת מנשר ובעל הבלוג "שוליית הקוסם".

**הרצאה | אשכול 3 | 16:00**

**לצאת מהארון הפנטסטי**

מרצה: נועה שיפרין

"אמא, אבא, אני מכשף" זה משפט שלא שומעים כל יום, אבל יש דמויות שנדרשות לנהל את המידע על כוחות הקסם שלהן, יכולותיהן העל-אנושיות או היותן הנבחרת שהנבואה מספרת עליה. בעזרת קורטוב של תיאוריה קווירית נבחן איך דמויות "יוצאות מהארון הפנטסטי", מתי הן מסתתרות ולמה, ואיך זה קשור למציאות שלנו. מהארי פוטר ועד סופרנטורל ומרלין, וכמובן גיבורי על והאקס מן במיוחד.

**על המרצה:** סטודנטית למגדר וספרות, גיקית וגאה.

**הרצאה | אשכול 4 | 16:00**

**הרומנטיקה של "Carry On"**

מרצה: איילת אניסמן

הספר Carry On מאת ריינבו ראוול מתאר מגוון רחב של מערכות יחסים אוהבות. בהרצאה נדון במערכות יחסים שונות, דוגמת קשר זוגי בין שני גברים צעירים, החברות המיוחדת של סיימון ופני ומערכת היחסים הרומנטית בינו לבין אגתה. נדון גם בסיבות לחוסר ההתאמה ביניהם ונשאל אם אגתה היא א-רומנטית, והאם דמותה יכולה לייצג חוויות של ארופוביה מופנמת.

**על המרצה:** בוגרת תואר ראשון בארכיאולוגיה והיסטוריה ומתעניינת בנושאי פנטזיה, מדע בדיוני וזהות מינית.

**הרצאה | אשכול 5 | 16:00**

**האם אפשר לחשב את העתיד?**

מרצה: שגיא שדור

מה ההבדל בין הנבואה של סרסיי לזו של מקבת'? האם קפטן אמריקה צריך להיזהר ממכונות שמנבאות את העתיד? ניבוי העתיד מרבה להופיע ביצירות ז'אנריות, אבל הפיזיקה שעומדת מאחוריו מוכרת הרבה פחות. בהרצאה נבין איך החוק השני של התרמודינמיקה יכול להסביר מדוע אנחנו זוכרים את העבר אבל לא יודעים מה יקרה בעתיד. נדון בתופעות פיזיקליות שניתן לחזות לעומת תופעות בלתי אפשריות לחיזוי, ונשאל אם המדע יכול לפתוח לנו צוהר לניבוי העתיד.

**על המרצה:** בוגר תואר ראשון במתמטיקה עיונית. סופר, מחזאי ומשורר.

**הרצאה | אשכול 6 | 16:00**

**מי לא אוהב קצת קיטש?**

מנחים: נגה ועמי פומרנץ

הסדנה המסורתית ליצירת תכשיטים ומחזיקי מפתחות.כיוון שנושא הפסטיבל הוא אהבות – החלטנו הפעם לבטל את כל המעצורים. נתמקד בלבבות, בגווני ורוד ואדום ובנצנצים ולא נתבייש להסיר מעלינו כל בדל של ציניות.

מגיל 6 ומעלה. מתחת לגיל 11 בליווי מבוגר.

נגה פומרנץ: חובבת מדע בדיוני ופנטזיה, תולעת ספרים, רובוטיקאית שרופה ואמנית בתחילת דרכה.

עמי פומרנץ: חובב מדע בדיוני, פנטזיה, טלוויזיה וקולנוע.

**סדנה | סדנאות 1 | 16:00**

**קצת יותר מגלימה: סדנת משחק לשחקני תפקידים**

מנחים: נתי פלג וגל אבנת

המאסטר השיכור הוא השחקן שאני רוצה לשחק איתו, זה שהכל נראה משתולל סביבו אבל בסוף כולם יוצאים מגניבים – הטובים, הרעים, אפילו העציצים. לשחקנים טובים יש דברים שמשותפים גם לשליטה של ג'קי צ'אן וגם לאינטנסיביות של בנדיקט קמברבאץ'. לכולם יש אותם כלים. בסדנה נעבוד על חלק מהכלים החשובים ביותר לשחקן ששואף להיות מיומן ואמין.

**על המנחים:** שחקנים, מורים למשחק ושחקני תפקידים.

**סדנה | סדנאות 2 | 16:00**

**שיקוי אהבה מס' 9**

**מנחה: תמר קיס-פפו**

האהבה נמצאת באוויר, במים וביבשה. בואו ללכוד אותה בבקבוק ולהגיש אותה לבחיר לבבכם. בסדנה נלמד שיטות לרקוח שיקויי אהבה: נזקק את מהות החומרים, נרכך במעט סוכר ונוסיף מצב רוח טוב, כדי ליצור יחד עתיד ורוד ומתוק.

**בסדנה ייעשה שימוש בפריטי מזון, לרבות גלוטן, עמילן תירס ועמילן טפיוקה. אלרגים למזון מוזמנים לפנות לצוות נגישות.**

מגיל 6 ומעלה או בליווי הורים. דרוש ידע בסיסי בעבודות יצירה ומספריים.

**על המנחה:** חוקרת אבולוציה, גיקית מושבעת, מרצה בכנסים, אם ויוצרת.

**סדנה | חדר ילדים | 16:00**

**כשהרקולס פגש את אבן גבירול**

מרצה: דוד בהט

משחק המובייל היפני Fate grand order עושה את מה שאף פעם לא ידענו שאנחנו רוצים – הוא לוקח מגוון עצום של אגדות, גיבורים ודמויות היסטוריות ומתבל את הסלט הזה בכוחות על, מסע בזמן ועיצובי אנימה. בואו לשמוע על השמדת ירושלים בידי לא אחר מאשר המלך ארתור ואבירי השולחן העגול, על מלחמתם ברעמסס השני ממצרים ובצבאו, הכולל פירמידות מעופפות שיורות קרני לייזר, ועל הקשר של כל אלה לשרלוק הולמס, לאונרדו דה-וינצ'י, שלמה המלך וחיזבאללה.

**על המרצה:** גיימר, אוטקו ומפתח האפליקציות של פסטיבל אייקון וכנס עולמות.

**הרצאה | אשכול 3 | 17:00**

**סיפורי האהבה הגדולים של המיתולוגיה הגרמאנית**

מרצה: ברק פלד

מאודין ופריג, דרך זיגורד וברונהילד ועד סקאדי וניורד: המיתולוגיות הגרמאניות מלאות סיפורי אהבה. התושבים הקדומים של צפון אירופה ומרכזה סיפרו סיפורים שהיו מרגשים בחלקם, טרגיים בחלקם האחר, וחלקם פשוט קורעים מצחוק. בהרצאה אדבר על רעיון האהבה והמלחמה אצל העמים הגרמאנים, אספר סיפורים ידועים וידועים פחות מהתרבויות של צפון אירופה, ואסביר למה לפעמים כשאודין אוהב משהו הוא ממש דוש.

מגיל 16 ומעלה.

**על המרצה:** בוגר תלמה ילין וחוקר עצמאי של מיתולוגיות גרמאניות וכישוף צפון אירופאי.

**הרצאה | אשכול 5 | 17:00**

יום לימודים בהוגוורטס: גילוי עתידות

מנחה: ענבל לוי

כולכם חיכיתם לינשוף עם המכתב, וכעת הוא סוף סוף הגיע והזמין אתכם ללמוד בבית הספר הוגוורטס לכישוף ולקוסמות. במשיכת קולמוס, שרביט ושיקוי נלמד יחדיו את כל מה שרצוי. תמיד רציתם לראות מבעד לערפילי העתיד? כעת תוכלו למצוא את גורלכם בתחתית ספל התה! הצטרפו לשיעור גילוי עתידות ולימדו איך כוס תה, חוברת סמלים וראייה יצירתית יכינו אתכם להפתעות של החיים. הפרופסור אינה לוקחת אחריות על נבואות המוות השבועיות.

לגיל 12-6. מתחת לגיל 10 בליווי מבוגר.

**על המנחה:** אם השבט מולי ויזלי, מורה ומבקרת כנסים ותיקה.

**סדנה | חדר ילדים | 17:00**

**אהבה שניונית: האם צריך רגשות כדי להחליט?**

מנחה: ד"ר יונת אשחר

אינטליגנציה מלאכותית מוצגת בדרך כלל כשהיא חסרת רגשות, אבל בסדרת הרדש של אן לקי היא יודעת להרגיש, לכעוס ולאהוב, הכל כדי שתוכל לקבל החלטות ביעילות. חקר המוח תומך בטענה הזאת: אנשים שהחלק הרגשי במוחם נפגע מתקשים מאוד להחליט, כי כל האפשרויות נראות להם זהות. בהרצאה נדבר על הקשר בין רגשות להחלטות, ובדרך נפגוש עוד דמויות מהמדע הבדיוני: החל בדאטה, הקצין הרגיש ביותר על האנטרפרייז, וכלה באנדרואיד הפרנואיד מרווין.

**אין צורך בהכרות עם הספרים.**

**על המנחה:** בעלת דוקטורט בהתנהגות בעלי חיים, חובבת מדע, מדע בדיוני וקופים.

**הרצאה | סינמטק 1 | 18:00**

**אירוע הסיום**

מנחה: עדן הר דגן

שוב הגענו לסוף הפסטיבל. רגע לפני שאתם יוצאים הביתה, בחזרה למחוזות השגרה, הכנו בשבילכם סיכום מרגש של כל החוויות. בואו למופע שמשלב את טקס פרס עינת, הצגת הזוכים בתחרות התחפושות הגדולה של הפסטיבל, רגעי השיא שנתפסו במצלמות אייקון וכמובן הרבה רגעים של הומור עצמי המוקדשים לקהילות החובבים.

**הכניסה בחינם בהצגת כרטיס.**

**מופע | אשכול 1 | 18:00**

**מצא מין את מינו: אהבה על הסקאלה**

מרצה: איריס מזור

דיון ביקורתי במין ומיניות במדע הבדיוני והפנטזיה ביחס למגדר. ננסה למצוא טיפה מסרים חיוביים באוקיינוס של יצירות שמאדירות "גבריות רעילה" ו"נשים שדעתן קלה", ועושות שימוש מוגזם באלימות מינית כלפי נשים ככלי עלילתי. נציג מעט מהשיח האקדמי-מחקרי על ההשפעות שיש לייצוג המיניות בתרבות הפופולרית על ילדים ונוער, ונרחיב על על מודלים שמאפשרים ייצוג נבון ומושכל יותר של סקס על המסך. לקינוח נבדוק מדוע לא כדאי ש"השפחה" "ג'סיקה" תשחק ב"כס" ב"עולם המערב" ונכיר את תופעות ה"שיפינג" וה"אצ'י".

מגיל 18 ומעלה. עוסק בין השאר באלימות מינית.

**על המרצה:** מרצה ותיקה, בעלת תואר ראשון בספרות אנגלית והיסטוריה, טרקית, חובבת שייקספיר, וידון ודמדומים ופמיניסטית.

**הרצאה | אשכול 2 | 18:00**

הדמויות שאנחנו אוהבים לשנוא

מרצה: נטע טרופ

סיפורים מתמקדים בגיבור: הוא המרכז, עליו נשמע הכי הרבה ואיתו אנחנו אמורים להזדהות. אז למה אנחנו מוצאים את עצמנו כל פעם מחדש מתעניינים דווקא בדמות הנבל? מה בנבל גורם לנו לשנוא אותו בהנאה כזו? מה יש בנו הקוראים, ובהם הנבלים, שמושך אותנו חזק כל כך אל הצד האפל? בהרצאה נסקור כמה מהנבלים האהובים בז'אנר, ביניהם לוקי (תור, הנוקמים), סקאר (מלך האריות) והג'וקר (באטמן).

**על המרצה:** מנהלת הקופות בפסטיבל, תולעת ספרים וסטודנטית לפסיכולוגיה באוניברסיטה העברית.

**הרצאה | אשכול 3 | 18:00**

**איך קוראים להוא שמגרש דיבוקים?**

מרצה: אריאל פריאנטה

למקרה שתיתקלו בשד או ברוח רעה, או אם, חלילה, יאחז דיבוק באחד מחבריכם, כדאי שתכירו את מה שיש ליהדות להציע. בהרצאה נעבור על ההבדלים הבולטים בתפיסת המיסטיקה של הדתות הגדולות, ונספר על דיבוקים, שדים, מזיקים וקמעות. אם יישאר זמן נכניס לסיפור גם כמה מכשפות.

מגיל 14 ומעלה.

**על המרצה:** במאי מתחיל, בוגר ישיבת הסדר ומנחה משחקי תפקידים.

**הרצאה | אשכול 4 | 18:00**

**"גלגול גורלי" משחקים מבוכים ודרקונים**

מנחה: דניאל רוזנברג

"גלגול גורלי" פוגשת את הקהל ועונה לשאלות.

"גלגול גורלי" היא תוכנית רשת חדשה של מבוכים ודרקונים בעברית, שבה חבורה של הרפתקנים נועזים יוצאים להרפתקאות באיי הסערה – עולם של חורבן ותקווה חדשה. הפרק הראשון של התוכנית עלה לאוויר באוגוסט ועונת הפיילוט נמצאת בעיצומה. התוכנית שואבת השראה מתוכניות אהובות כגון פורס גריי וקריטקל רול וזכתה למעריצים רבים תוך זמן קצר. בפאנל תשמעו סיפורים מאחורי הקלעים, תכירו את השחקנים שמאחורי הדמויות ותשמעו על התוכניות שלנו לעונה הבאה של התוכנית.

משתתפים: דניאל רוזנברג (מנחה), אורי גיל, איתמר קרביאן, טליה נירגד-חסון, יובל סול-בוקר, מיכאל גורודין

**פאנל | אשכול 5 | 18:00**

מתים בסרט

מרצה: איידן סוייר

רבים מאיתנו נהנים לחשוב באיזה עולם היינו רוצים לחיות, ושוכחים את השאלה החשובה באמת: איפה הכי כדאי למות? בהרצאה נסקור מה קורה אחרי המוות במגוון עולמות, החל ממיתולוגיות ועד לסיפורים מודרניים, נראה למה זה בכלל רלוונטי לסיפור מבחינתנו ומבחינת הדמויות, ובסופו של דבר נוכל להחליט היכן הכי כדאי לנוח על משכבנו בשלום (או שלא).

**על המרצה:** שחקן ומנחה משחקי תפקידים, בעל תואר בתסריטאות ומנהל עמוד הפייסבוק ["תה אצל דיסני"](https://www.facebook.com/t.atdisney/?rc=p).

**הרצאה | אשכול 6 | 18:00**

**טקס חלוקת פרס גפן**

אירוע מיוחד לכבוד שנת העשרים לפרס גפן. באירוע יוענקו פרס גפן לשנת 2018 ופרס רטרו-גפן שעליו יתמודדו כל מועמדי הפרס בעשרים השנים האחרונות.

**מופע | סינמטק 2 | 19:00**

**הנסיכה הלא קסומה**

מרצה: סיון רז

"הנסיכה הקסומה" הוא סיפור פנטזיה קלאסי, סוחף ומרתק שכולנו אוהבים. אולם יש בו בעיה משמעותית: הנסיכה עצמה היא הדמות היחידה בעלילה שאיננה קסומה ואין לה כל יכולת מיוחדת. בהרצאה נשווה את דמותה לדמויות אחרות ביצירה, ננסה להבין מה מאפשר לה בכל זאת להניע את העלילה ואת חבריה הקסומים, ונבדוק מהו כוחה של האהבה ואיך הוא הפך לכוח המכריע בסיפור.

רצויה הכרות מוקדמת עם הסרט או הספר.

**על המרצה:** בת שירות במוזיאון המדע, בוגרת מגמת פסיכולוגיה.

**הרצאה | אשכול 1 | 19:00**

**מופע הקולנוע של רוקי**

**The Rocky Horror Picture Show**

מלכת סרטי הקאלט, מופע הקולנוע של רוקי, מגיעה לפסטיבל אייקון להקרנה חגיגית, והפעם בקאסט גיבורי על מיוחד! בהקרנה ישתתף צוות שחקנים חי, שילווה את הסרט בסצנות חיות על הבמה. יחד עם השתתפות ערה של הקהל, שמוזמן לבוא לבוש כדמויות האהובות עליו, מובטחת חוויה שהיא הרבה יותר מסרט ומהצגה.

מגיל 16 ומעלה.

**משתתפים:** יאהלי אנג'ל, הדר גל, דן לבקוביץ', גלי לוטן, קלי לוי, טל מרצ'לו זמיר, אלון ניודרפר, עומר סחייק, עמית פישר, שחר צח, איה צימרמן

ארה"ב, 1975

100 דקות

קומדיה, מיוזיקל

במאי: ג'ים שרמן

שחקנים: טים קארי, סוזן סרנדון, בארי בוסטוויק

אנגלית עם כתוביות בעברית

הקרנה פעילה | סינמטק 1 | 20:00

**TED: מה זאת אהבה?**

מה זאת אהבה? האומנם פתאום היא מתפרצת? שורה של הרצאות קצרות ינסו לתת לכם נקודות מבט חדשות על המדע של האהבה.

אהבה היא סתם אוסף של כימיקלים: ההתנהגות ההורמונלית של אהבה, ואיך היא פועלת על גופנו. (עומר רוזנצויג: סטודנט לביולוגיה)

אהבה ופשע: **הקשר בין אהבה להתנהגות פושעת.** (תמר סויסה: סטודנטית לקרימינולוגיה)

האבולוציה של אהבה: מקורות האהבה בטבע וההתפתחות שלה. (עומר רוזצויג)

התבנית הדינמית במעגל האינסופי: מדוע אנחנו כמהים כל כך לאהבה? האם היא קיימת בכלל? (סער צמח: מורה ודוקטורנט לספרות)

**פאנל | סינמטק 2 | 20:00**

**אין פיה כזאת**

פעם הן נהגו לחטוף ילדים – היום הן מעטרות את קירות חדריהם. לעם הפיות היה שמור מאז ומעולם מקום של כבוד במיתולוגיה ובפנטזיה. במופע נפגוש את גלגוליהן השונים של הפיות, מילדים מוחלפים ועד ילדות בוורוד ונצנצים, נראה איך הן הפכו משדים נבזיים ומאיימים ליצורים מתוקים ואפילו מגוחכים, וננסה להבין מדוע מאז ועד היום אנחנו עדיין אוהבים אותן ואת הסיפורים עליהן.

מנחים: נועה פורת ואלכס דשבסקי

משתתפים: נבט טחנאי, רוני רוחקין, יערה שדור, עדי שדור

**מופע | אשכול 1 | 20:00**

**איפה נגמר היקום הקולנועי של מארוול?**

**מרצה: אבנר שחר קשתן**

ה-MCU הוא היקום הקולנועי של כל הקומיקס של מארוול. כלומר חוץ מהאקס-מן, שהזכויות להם נמכרו לפוקס יחד עם הזכות על המונח "מוטנט"; וארבעת המופלאים; וההאלק שכבר אי אפשר לקרוא לסרט על שמו; וספיידרמן שמושאל זמנית מסוני; ועוד שלל תככים ומגבלות. בהרצאה ננסה להבין מה זה ה-MCU: איפה הוא מתחיל ואיפה הוא נגמר, איך הוא מתייחס לסרטים אחרים של דמויות מארוול, ואיך גם הוא מתפצל לתת-קבוצות מנותקות בין הקולנוע לטלוויזיה.

**על המרצה:** בלוגר, מרצה, מתכנת ועיתונאי לשעבר. משחק, חובב, קורא וצופה אקלקטי.

**הרצאה | אשכול 2 | 20:00**

**ליגת ה(אין) צדק**

מרצים: עו"ד רפאל שנקלובסקי ועו"ד חמוטל פז

האם באטמן באמת עוזר למשטרה? האם הענק הירוק יכול לעמוד לדין? ומה המעמד החוקי של סופרמן? גיבורי על רואים את עצמם לרוב מעל החוק, אבל מה היה קורה אילו המדינה הייתה מנסה להעמיד אותם לדין בכל זאת? בהרצאה נתייחס אל כמה מהגיבורים הפופולריים ביותר משלל היקומים (כן, דדפול, גם אתה!) ונראה אם הם באמת ידידי השכונה או בעיקר גורמים מיגרנה למשרתי הציבור.

עו"ד רפאל שנקולבסקי: עו"ד פלילי ויוצר הקומיקס "[גיבור כורסא](https://www.facebook.com/couchhero/)".

עו"ד חמוטל פז: עורכת דין פלילית ועוזרת משפטית בבית משפט השלום בתל אביב.

**הרצאה | אשכול 3 | 20:00**

**פלאדיניות: לא רק שחור ולבן**

**מרצה: אורטל טל**

לא פשוט לשחק פלאדינית: לוחמת בשירות האל/ה, בעלת כוחות הנובעים מהאמונה ומהליכה בדרכה של האל/ה. ועם זאת, זה יכול להיות מעניין ומאתגר. בהרצאה נסקור את המקורות ההיסטוריים שתרמו ליצירת המיתוס: ממסדר הטמפלרים, דרך ז'אן ד'ארק ועד לגיבורים ספרותיים כמו בריאן מטארת' (משחקי הכס). מהמקורות האלה נציע דרכים לשחק דמות באופן שיעשיר את עולם המשחק ויסב הנאה לכלל הקבוצה – ונראה מה קורה כשהערכים מתנגשים וצריך לבחור בין מה שחוקי, מה שראוי ומה שנחוץ להישרדות.

**על המרצה:** מנהלת "קרן השפע", חברת ועד לשעבר בעמותה למשחקי תפקידים בישראל.

**הרצאה | אשכול 4 | 20:00**

**האקסים הטכנולוגיים של האנושות**

מרצה: אולגה יופה

בעונה הראשונה של "מסע בין כוכבים: דיסקברי" התקשורת בין הספינות מתבצעת באמצעות הולוגרמות – טכנולוגיה שלא הופיעה באף אחת מהסדרות האחרות, גם אם כרונולוגית הן מתרחשות אחריה. בהרצאה נסקור דוגמאות לטכנולוגיות אמיתיות שהיו בחוד החנית של הקידמה אך ננטשו ונעלמו בתוך זמן קצר – כמו מטוס הקונקורד, הבטון הרומאי או מצלמת הפולרואיד. ננסה להבין מדוע הפסיקו להשתמש בהן ומה הטכנולוגיות שדחקו את רגליהן, ונשליך את מסקנותינו על ההולוגרמות של מסע בין כוכבים.

**על המרצה:** מהנדסת אווירונאוטיקה, חובבת טכנולוגיה ומדע בדיוני.

**הרצאה | אשכול 5 | 20:00**

**מכושפות: לשחזר את הטראומה**

**מרצה: טלי אבנת**

למרות שהיא נראית קלילה, בסדרת הטלוויזיה "מכושפות" עולים לא מעט נושאים קשים לעיכול. בהרצאה אנתח את הסדרה כמשקפת פוסט-טראומה, תוך שימוש בספרה של ג'ודית לואיס הרמן, "טראומה והחלמה". אבחן אילו מאפיינים של תסמונת דחק פוסט-טראומטית (PTSD) באים לידי ביטוי בעולם של הסדרה, ואראה כיצד כוחותיהן של גיבורות הסדרה מקבילים לדרכי התמודדות עם טראומה. האם הצליחו ה"מכושפות" והעולם הסובב אותן לשרוד את הטראומה ולהתחיל תהליך של שיקום והחלמה?

מגיל 15 ומעלה. ההרצאה עלולה לכלול תכנים קשים.

**על המרצה:** סטודנטית לתקשורת ולניהול. מתעניינת בפסיכולוגיה וחובבת פנטזיה.

**הרצאה | אשכול 6 | 20:00**

**אסיפה כללית: האגודה הישראלית למדע בדיוני ולפנטזיה**

האסיפה השנתית של האגודה – המקום שבו חברי האגודה יכולים לקבל מידע על פעילות הוועד בשנה האחרונה, לדון בשאלות ביחס להמשך דרכה של האגודה ולהשתתף בבחירות לוועד ולוועדת הביקורת. פרטים נוספים באתר האגודה. האירוע פתוח לציבור אך ההצבעה מוגבלת לחברי האגודה בלבד.

מפגש | חדר מפגשים | 20:00

**קלפי טארוט ועולמות הפנטזיה**

מרצה: זהרה רון

קלפי הטארוט עברו דרך ארוכה מאירופה של ימי הביניים ועד שהשתלבו בעולמות הפנטזיה של ימינו. סמלים עתיקים לבשו צורה ופשטו צורה, כשבכל תקופה הם נטענים במשמעויות אחרות. גם חובבי המדע הבדיוני והפנטזיה ניתבו אל הקלפים את התכנים האהובים עליהם. אילו תכנים נוספו (והוסרו) כשהמכשף, השוטה, התלוי, הכוהנת ואחרים פגשו את הארי פוטר, טיריון לאניסטר, פרודו באגינס, באפי ודמויות נוספות? מה נשמר מהעיצוב המקורי של הקלפים ומה השתנה במעבר לקלפים המודרניים?

**על המרצה:** עיתונאית, עורכת ומבקרת ספרים בעיתון "גלובס".

**הרצאה | אשכול 6 | 21:00**

**שומרי הגלקסיה**

**Guardians of the Galaxy**

נועלים את הפסטיבל בכיף, עם הסרט העשירי ביקום הקולנוע של מארוול – והמצחיק מכולם. ההרפתקן פיטר קוויל מוצא את עצמו נרדף בידי צייד ראשים אכזרי אחרי שגנב אבן שמימית מסתורית שהייתה שייכת לרונאן, נבל שמאיים על היקום כולו. כדי להציל את חייו קוויל נאלץ לכרות ברית עם ארבעה יצורים נואשים: רוקט הרקון הלוחמני, גרוט דמוי העץ, גאמורה הקטלנית ודראקס הנקמני. כשקוויל מגלה את כוחה האמיתי של האבן הוא חייב לעשות כמיטב יכולתו ולכנס את יריביו לשוד נואש אחרון, שיכריע את גורל הגלקסיה.

ארה"ב, 2014

120 דקות

פעולה, מדע בדיוני, קומדיה, גיבורי על

במאי: ג'יימס גאן

שחקנים: כריס פראט, זואי סלדנה, ברדלי קופר, לי פייס, מייקל רוקר

אנגלית עם כתוביות בעברית

**סרט | סינמטק 2 | 22:00**

**רנדל**

**Rendel**

התשובה של פינלנד לבאטמן! הצטרפו אל גיבור העל הפיני הראשון. עטוי מסכה הוא מחפש נקמה ונלחם בארגון הפשע ואלה.

**הכניסה בחינם בהצגת כרטיס.**

פינלנד, 2017

105 דקות

פעולה, פשע, פנטזיה

במאי: ייסה האיה

שחקנים: ביאנקה ברדי, שילה שא, אלינה טומניקוב

פינית ואנגלית, כתוביות באנגלית

**סרט | סינמטק 5 | 22:00**

**לקט סרטים קצרים בינלאומיים 3**

**היום האחרון בעולם (Last Day on Earth):** אדם שנקבר במכרה זהב לפני תשעים שנה חוזר ליום אחד אחרון בעולמנו. משימתו: לעצור פרופסור שמנסה למצוא את החלקיק האלוהי – בוזון היגס (17:19, אנגלית בלי כתוביות).

קוד נסתר (**Unspoken Code**): רובוטית מוצאת את עצמה לכודה בין פיתוח התבונה המלאכותית שלה למיצוי מלוא הפוטנציאל של התכנות שלה, שמנחה אותה להעניק סיפוק בכל מחיר. התוצאה הרסנית (24.50, אנגלית בלי כתוביות).

שקיעה (**Nightfall**): מה קורה למי שנשאר ביער ברדת הלילה? כשפאונה וניק נפרדים, העולם הקסום שבו הם חיים מוביל אותם לשתי חוויות שונות מאוד (7.01, אנגלית בלי כתוביות).

על טבעי בע"מ (**Bovennatuurlijk nv**): כמו כל כוכב, גם גיבורי על אוהבים להשתתף בפרסומות. אחרי הכול למה להציל את העולם ללא תמורה? (14.40, הולנדית עם כתוביות באנגלית).

נפטון (**Neptune**): קצינת רפואה במתקן מחקר על הירח טריטון ליד נפטון נאבקת בצוות האובדני שלה בשעה שישות לא מוכרת מחדירה בהם תשוקת מוות (15:47, אנגלית בלי כתוביות).

סו העל טבעית (**Psychic Sue**): "דומו, כי עומדת אנוכי על הסף שבין העולמות!" סו אורבת למאמינים בחיים שאחרי המוות. כשעמיתה אנדי מבקר אותה היא זקוקה פתאום ל"מדיום אמיתי" (12:49, אנגלית בלי כתוביות).

הקרנה | אשכול 1 | 22:00

**של מי ההרצאה הזאת, לעזאזל?**

מרצים רבים בפסטיבל אייקון חוקרים היטב את נושא ההרצאה שלהם, מכינים מצגת מושקעת ומתכוננים מראש כדי להעביר הרצאה מצוינת. בואו נראה אותם מאלתרים הרצאה של מרצה אחר מהכנס על נושא שהם לא שמעו עליו מעולם.

מגיל 16 ומעלה.

מנחה: **אורי ליפשיץ**

משתתפים: דמיאן הופמן, ענבר מאירסון, הדס נבנצל, עודד פוירשטיין, אבנר שחר-קשתן

**שעשועון | אשכול 3 | 22:00**

**אוברוז' דיבוק**

משהו שוכן בתוך הילד הקטן של משפחת אלפסי, ואחיו הגדול סמי מסתיר את האמת מהוריו. הרב טייב, שנקרא לבצע את טקס הגירוש, מגייס את כל כישוריו כדי להציל את הילד.

בסוף הסרט תתקיים שיחה עם הבמאי והתסריטאי, אריאל פריאנטה

ישראל, 2018

21 דקות

דרמה, מיסטיקה

במאי: אריאל פריאנטה

שחקנים: איתמר כהן, יואב רוזנברג-סעדיאן, אושר מימון , אורן פסו

עברית וערבית תוניסאית עם כתוביות בעברית

**סרט | אשכול 6 | 22:00**

**טיפול בהלם**

**Shock Treatment**

סרט ההמשך הלא-רשמי ל"מופע הקולנוע של רוקי". מחזמר סאטירי שמבקר את תרבות הטלוויזיה האמריקאית וחזה את ז'אנר הריאליטי עשרים שנה לפני פריצתו. בראד וג'נט כבר זוג נשוי, ולא באושר. כעת הם נאלצים לשנות את חייהם לחלוטין במסגרת תוכנית טלוויזיה. פסקול נפלא וסרט רלוונטי מתמיד.

בהקרנה ישתתף צוות שחקנים חי, שילווה את הסרט בסצנות חיות על הבמה. יחד עם השתתפות ערה של הקהל מובטחת חוויה שהיא הרבה יותר מסרט ומהצגה.

**מגיל 16 ומעלה.**

**משתתפים:** אהב אמיתי, יאהלי אנג'ל, יוחאי גורלי, שירה גרטנר, מאיה דורון, דן לבקוביץ', תומר לירון עומר סחייק, דפנה שחר, ליאו תנא

ארה"ב, 1981

94 דקות

קומדיה, מיוזיקל

במאי: ג'ים שרמן

שחקנים: ג'סיקה הרפר, קליף דה-יאנג, ריצ'רד או'בריאן

אנגלית עם כתוביות בעברית

הקרנה פעילה | סינמטק 1 | 23:00

משחקי תפקידים

**משמר הפלדה**

מנחה: ארז וינר

העיר השלווה ושוחרת השלום את'לה מתמלאת לפתע פתאום בעשרות שומרים חמושים, בשריונות שחורים וחרבות שלופות. זה לא קרב, זאת לא השתלטות – זאת ההחלטה שקיבל ראש העירייה החדש, דטריוס. מדוע העיר זקוקה למשמר כבד כל כך? ומה הסוד שדטריוס מסתיר מתחת לבית העירייה? הרפתקה מרגשת לילדים אמיצים שיודעים להתרכז במה שחשוב באמת: לחסל מפלצות, לפתור חידות, וכמובן – להיות גיבורים אדירים!

לגיל 14-9.

משחק תפקידים לילדים | עירוני | 25.9 | 15:00-12:00

**יוגיהו (נקסוס)**

תמיד נאמין בלב הקלפים! בואו והפגינו תחכום במשחק הקלפים של יוגיהו – ויש גם סדנת לימוד למתחילים. מתכוננים ליום יוגיהו ישראל בפעם הראשונה בארץ!

מאורגן על ידי "נקסוס". פרסים מובטחים לזוכים.

טורניר | אוהל משחקים | 25.9 | 16:00-12:00

**ריחות מלחמה**

מנחה: נווה בר-תנא

ספינת האוויר היטלטלה מפיצוץ של אש שנורתה עליה מהקרקע. מטוס קרב של הקואליציה עבר מעל הספינה שלכם בניסיון לחמוק מכוונות התותחים למטה. מלחמת האזרחים החלה ואתם מצאתם את עצמכם בין הפטיש לסדן. ברשותכם נמצא חפץ ששני הצדדים במלחמה חושקים בו. הזמן דוחק, הדלק אוזל ובאופק מחכים לכם רק אש ועשן. בוא לשחק חבורה של עריקים חסרי כל שמנסים לשרוד בזמן מלחמה. משחק סטימפאנק שמבוסס על ספרי Tales of the Ketty Jay.

מגיל 15 ומעלה.

משחק תפקידים שולחני | עירוני | 25.9 | 15:00-12:00

**גיבורי הממלכה**

משחק הרפתקאות לילדים בגילאי הגן ותחילת בית הספר. אין צורך בידע מוקדם או בידיעת קרוא וכתוב וחשבון, אלא רק בדמיון הטבעי שיש לילדים בגילאים הללו. הורים לילדים צעירים: אנא הישארו בקרבת חדר המשחק לפחות עשר דקות אחרי תחילתו, למקרה שהילד יזדקק לכם.

לגיל 7-4.

משחק תפקידים לילדים | אוהל משחקים | 25.9 | 13:00-12:00

משחק תפקידים לילדים | אוהל משחקים | 25.9 | 14:00-13:00

**יומני היקר**

מנחה: ראובן צירל מנדלוביץ'

שרת בית הספר, האדם שהכי אהבתם בעולם, נרצח. אף אחד לא יודע איך או למה, וגם מה שידוע מוסתר ברובו מהתלמידים. קצה החוט היחיד הוא יומנו של השרת. רק פתחתם אותו והנה עברתם בטעות לזמן שבו נכתב הכל, ואתם מבינים איך להציל את השרת ולתקן עוד המון דברים. או שבעצם… מה יהיה אם רק תהרסו את הכל עוד יותר?

מגיל 12 ומעלה.

משחק תפקידים שולחני | אוהל משחקים | 25.9 | 15:00-12:00

**צרחה בלילה**

מנחה: עידו אלון

מלוואנט היא עיר של סוחרים ונפחים. בדרך כלל, רציפי הנמל שלה מלאים ספינות שהגיעו ממרחקים. החוף הצפוני של ימת-ירח הוא מקום שכוח אל, שתושביו ידועים לשמצה כעוינים וגסי רוח. טוב, לפחות הם לא רוצחים אחד את השני ברחוב. בדרך כלל. האם שמעתם צעקה?

חלק ראשון בטרילוגיה "כאוס במלוואנט". אין צורך בהיכרות עם חלקיה האחרים. המשחק מותאם לדמויות בדרגות 4-1, ולשחקנים חדשים ומנוסים כאחד.

משחק תפקידים שולחני | אוהל משחקים | 25.9 | 15:00-12:00

**Warhammer 40,000: אפוקליפסה**

משחק האפוקליפסה הוא וריאציה של "וורהאמר 40,000" בקנה מידה ענק ודרמטי, עם מספר רב של שחקנים בקבוצות וקרב בין צבאות ענק על פני שטח לחימה גדול במיוחד.

משחק האפוקליפסה יתקיים הפעם בסימן תככים ומזימות. בקרב שבו יש כמה מפקדים בכל צד, לבעלי הברית יש לא פעם אינטרסים שונים, מתחרים, מנוגדים ולעיתים אף בוגדניים.

השתתפות כרוכה בהבאת צבא ברמת כוח של 100-80, בהתאם למספר המשתתפים. פרטים נוספים ב[קהילת המיניאטורות הישראלית](https://www.facebook.com/groups/231210760243001/) בפייסבוק.

טורניר מיניאטורות | מיניאטורות 1 | 25.9 | 20:00-10:00

**מהפכה של שמחה**

מנחות: הילה גרגורי מיינרט וטליה נירגד חסון

תעמולה הומוסקסואלית – מהי[א/263]

383. מפיץ דבר תעמולה –

(1) יוצר, מפרסם או נושא דבר, לרבות טקסט, הקלטה או תמונה, שמטרתו הסתת הציבור, ביודעין או שלא ביודעין, לעבירה על חוק הצניעות, התשצ"ד-2034, ובפרט סעיף ד/65, התנהגות הומוסקסואלית;

(2) מארגן או משתתף באירוע, לרבות הפגנה, מסיבה או מופע, שמטרתו הסתת הציבור, ביודעין או שלא ביודעין, להתנהגות הומוסקסואלית כפי שמוגדרת בחוק המוזכר לעיל.

המשחק ינוע בין סצנות ריאליסטית של דיכוי בישראל של העתיד הקרוב לבין העולם הסוריאליסטי של מסיבות הריקודים, ועלול לכלול תכנים קשים. לארפ אופטימי על דיכוי ושחרור בחברה שהמסיבות אסורות בה.

מגיל 18 ומעלה. המשחק פיזי וכולל ריקוד ומגע.

משחק תפקידים חי | עירוני | 17:00-13:00

**הדגמת מג'יק (פריק)**

בואו להכיר את משחק הפנטזיה הפופולרי שכבש את העולם.– שילוב של אסטרטגיה, דמיון, קסמים ומפלצות – והתוודעו לחידושים האחרונים ולגרסאות הכי מעודכנות.

הדגמה | אוהל משחקים | 25.9 | 14:00-13:00

הדגמה | אוהל משחקים | 25.9 | 17:00-16:00

הדגמה | אוהל משחקים | 26.9 | 16:00-15:00

הדגמה | אוהל משחקים | 27.9 | 13:00-12:00

**הרוצח בכספות**

מנחים: יונית וריקה ויובל פורת

בעקבות גל רציחות בעיירה מאדגרייב התקבלה ההוראה להתפנות משם לאלתר. אתם, השחקנים, נכלאתם בחדר אחד כדי לברר אחת ולתמיד את זהות הרוצחים ועושי הרע, שזוממים לחולל מהפכה בעיירה. האם תצליחו להגן על העיירה, או שמא הרוצחים יצליחו במזימתם?

משחק תפקידים חי המבוסס על העיירה/Werewolf/הרוצח. אין צורך בהיכרות מוקדמת עם המשחק.

מגיל 14 ומעלה.

משחק תפקידים חי | עירוני | 25.9 | 17:00-14:00

**ימיו האחרונים של הלגיון**

מנחה: רועי פורטל

לא כך הסיפור אמור להסתיים. צבא בהנהגת נבחרי האלים חוצץ בין ארצות התרבות למפלצות שהעולם עוד לא ראה כמותן, בהנהגת מלך-מכשף שעיניו זורות אש ובליבו שנאה. פעמיים התנגשו הצבאות והקרבות נגמרו ללא הכרעה. הקרב השלישי מתחיל לעת שחר. לא הייתם אמורים להפסיד, אבל בכל זאת הוכרעתם. צחוקו של המלך המכשף רודף את חלומותיכם. היחידה שלכם מנסה לחצות את ההרים לפני שיתחיל החורף ולהתבסס שם במבצר. בין שתצליחו ובין שתיכשלו, זוהי צעדתכם האחרונה.

מגיל 16 ומעלה.

משחק תפקידים שולחני | אוהל משחקים | 25.9 | 18:00-14:00

**המתיישבים של קטאן (הקוביה)**

משחק האסטרטגיה שמשגע את העולם מגיע לאייקון! רוצים לחדד את כישוריכם ולבלות עם חברים? בטוחים שאתם המומחים בארץ לקטאן? מאמינים שתוכלו להיות האלופים? אל תפספסו את הטורניר הגדול בפסטיבל!

מאורגן על ידי "הקוביה משחקים". פרסים מובטחים לזוכים.

טורניר | אוהל משחקים | 25.9 | 17:00-14:00

**מלכים ונביאים – בואו של מלך המשיח**

מנחה: ליעד לרנר

"ויצא חוטר מגזע ישי ונצר משורשיו יפרה" (ישעיהו י"א, א')

אור של יום חדש. השמש זורחת, החוטר כבר פורח. הגיע הזמן לחזור לאלוקים. אבל הצללים מנסים להסתיר את השמש. אתם הנביאים. מה תעשו? במי תתמכו? כיצד תתנהגו עם בוא המשיח? משחק תנ"כי שבו תשחקו נביאים ותתמודדו עם קונפליקטים תקופתיים – וגם עם מלכים, כוהנים ונביאים אחרים. האם תצליחו לשמור על עם ישראל, או שתובילו לחורבן?

מגיל 16 ומעלה.

משחק תפקידים שולחני | אוהל משחקים | 25.9 | 19:00-15:00

**בטבעת זו**

מנחה: ערן בזל

אבוי! יום אבל לנו! טבעת האירוסין המסורתית של המלכה נשדדה מהארמון. הטבעת המכושפת, שהביאה למשפחת המלוכה ולממלכה כולה שפע, מזל טוב ובריאות. זוהי פגיעה אנושה בכבוד משפחת המלוכה ובחוסנה של הארץ, ואין ספק שהאחראי לה הוא גנב שפל בן ממלכת האויב שאנו נמצאים במלחמה מתמשכת איתה. הרפתקנים אמיצים, עליכם לפעול מהר, ולרדוף אחר הגנב לפני שימסור את הטבעת לאויבי הממלכה.

מגיל 12 ומעלה.

משחק תפקידים שולחני | עירוני | 25.9 | 20:00-16:00

**למול אהבת השכינה**

מנחה: אילן בזל

כנסייה מבודדת בדרום הרחוק. הממשל הרים את ידיו. כל מתנקש שנשלח הומר, כל סוכן החליף צד. כל מומחה משא ומתן הפך לכלי שרת נוסף של הצד השני, נגוע באהבה אובססיבית כלפי ראש הכת. הם יודעים שהוא אחת מההתגלמויות של ישוע עלי אדמות, שמתכנן לבנות את אמריקה מחדש תחת כנפיו. בצעד נואש מגויסים היחידים שעשויים להצליח להתנגד למגעו של האיש המכונה "מושיע": הלא-אנושיים חסרי האהבה.

מגיל 18 ומעלה.

משחק תפקידים שולחני | עירוני | 25.9 | 20:00-16:00

**חלומות**

מנחה: ראובן צירל מנדלוביץ'

לפעמים חלומות הם רעים, ולפעמים הם טובים. לפעמים חלומות מתגשמים – אפילו הרעים, וכשאתה רוצה לצאת מהם אתה לא יכול. ואתה צריך לנסות לברוח כדי לשרוד עוד דקה ועוד שנייה, או לתקוף... זו כבר הבחירה שלך.

מגיל 12 ומעלה.

משחק תפקידים שולחני | אוהל משחקים | 25.9 | 19:00-16:00

**מג'יק (הממלכה)**

Open House: Guilds of Ravnica: שחקנים חדשים וותיקים כאחד באים לאירוע מקדים להשקה של הסדרה החדשה של מג'יק. שחקנים חדשים ילמדו לשחק ויקבלו קלף השתתפות וחבילת לימוד. שחקנים ותיקים יקבלו קלף השתתפות וחבילת משחק ויתחרו בטורניר רב משתתפים על מגוון פרסים (גם שחקנים חדשים מוזמנים להשתתף באירוע וליהנות מהמשחק, הקהילה והחוויה שהם מג'יק.

מאורגן על ידי "הממלכה". כל משתתף יקבל חפיסת קלפים לימודית במתנה.

טורניר | אוהל משחקים | 25.9 | 23:00-17:00

**מוזר**

מנחה: ארז זבולון

“ההורים שלך חושבים שאנחנו יותר מסתם חברים... זה הולך להיות ערב מוזר!"

קומדיית פריפורם איטלקית על כמה קשה לשני אנשים ממינים שונים ליישב את החברות הקרובה שלהם עם הציפיות של החברה המסורתית.

מגיל 16 ומעלה.

משחק תפקידים חי | עירוני | 25.9 | 21:00-18:00

**קאסל פורג'ד 3**

שנתיים אחרי תום מלחמת המינרל השנייה, דגלי המלחמה מונפים בשנית. כוחות האור והפרא, הברזל ואפוקליפס מתקבצים לצעוד יחד, אל קאסל פורג'ד. משחק התפקידים הגדול בישראל, קאסל פורג'ד 3, יוצא לדרך. בואו לחזות בהשקה החגיגית שלו ולגלות איזה תפקיד תוכלו אתם לקחת במלחמה הקרבה.

**השקה | הקולוסיאום | 25.9 | 19:00-18:00**

**התנגשות!**

נינג'ות או פיראטים? דינוזאורים או רובוטים? ולמה לא דינו-פיראטים ורובו-זומבים? "התנגשות!" הוא משחק אסטרטגיה תחרותי שבו תוכלו לשלב שני צוותים לצבא בעל יתרונות ייחודיים, במטרה להשמיד בסיסים ולנצח במשחק! בואו להכיר את המשחק ולנצח בטורניר נושא פרסים מבית פרש משחקים.

מגיל 9 ומעלה.

טורניר | עירוני | 25.9 | 20:00-18:00

**מיזם אספמיה: צללי ארקהם**

מנחה: מיכאל פבזנר

צללים אפלים נופלים על סמטאות ארקהם. מסתובבות שמועות על אורחים לא רצויים בספריית האוניברסיטה, על קולות מסתוריים שנשמעים מהכנסייה בלילות, על אנשים שנעלמים, או שמא... משתנים. ומיהו הכנר המסתורי שמתגורר ברחוב ד'אוסייל?

"מיזם אספמיה" הוא משחק תפקידים ישראלי מקורי, שבו הדמויות חוקרות קונספירציות אפלות, בשעה שאת השמועות ממציאים השחקנים עצמם. לא נדרשת היכרות עם השיטה, אך יש להכיר את המיתוס הלאבקראפטי.

מגיל 16 ומעלה.

משחק תפקידים שולחני | אוהל משחקים | 25.9 | 23:00-19:00

משחק תפקידים שולחני | אוהל משחקים | 26.9 | 22:00-18:00

**סייברפאנק ורגשות**

מנחה: עידו צנג

ישראל, 2076. האו"ם השתלט על המדינה. אתם חבורת סוכני-על שפועלים מול אימת התאגידים ששולטים באו"ם מאחורי הקלעים. כל אחד מכם עבד בעבר עבור התאגידים ועשה בשמם דברים מחרידים.

משחק בשיטת Headspace, שרואה ברגשות של הדמויות מנוע בסיסי לפעולתן. בנוסף, הצוות מתפקד כ"מוח-כוורת": סיבוכים רגשיים של אחד מציפים את כולם ומפריעים לפעולת הצוות. נתחיל בבניית דמויות וסיבוכים רגשיים, ונעבור משם ישר לאקשן.

מגיל 18 ומעלה.

משחק תפקידים שולחני | אוהל משחקים | 25.9 | 23:00-19:00

**הדגמת יוגיהו (פריק)**

בואו להכיר את יוגיהו: משחק קלפים שבו כל אחד מנסה להביס את יריבו באמצעות מפלצות, קסמים ומלכודות. מיצאו גם אתם את השילוב הנכון בין אסטרטגיה, חשיבה וגם קצת מזל ושימעו על החידושים האחרונים במשחק הפופולרי.

הדגמה | אוהל משחקים | 25.9 | 20:00-19:00

הדגמה | אוהל משחקים | 26.9 | 13:00-12:00

הדגמה | אוהל משחקים | 26.9 | 19:00-18:00

הדגמה | אוהל משחקים | 27.9 | 16:00-15:00

הדגמה | אוהל משחקים | 27.9 | 19:00-18:00

**המוציא להורג**

מנחה: נועם רוט

הכפר המבודד אוראסנו מתמודד עם החורף הקשה ביותר שידע זה שנים רבות. במקביל, המקומיים מפיצים שמועות על הופעתו של שריד קדום בקרבת מקום. האם החפץ העתיק הוא שאשם בחורף הנורא? האם אחראי לכך הברנש המסתורי שמסתובב בכפר לאחרונה? ואיך קשור הברון סטראהד לכל הסיפור הזה?

הרפתקה במסגרת ליגת ההרפתקנים, בשיטת מבוכים ודרקונים מהדורה 5. המשחק מותאם לדמויות בדרגות 4-1, ולשחקנים חדשים ומנוסים כאחד.

משחק תפקידים שולחני | אוהל משחקים | 25.9 | 23:00-19:00

**דיפלומטיה של ענקים**

מנחה: אלי לוינגר

על כס המלכות שבהרים יושבת מפלצת בעלת שני ראשים, תיאבון אימים ואופי רצחני - מנהיג צבא אנקינז!

כשענקי הגבעות יורדים מההרים,

אלו השאלות שיקבעו אם תשרדו את הימים הבאים.

האם תצליחו לשעשע אותו? לזכות בחיבתו?

להתחנן שלא יתמוך בקרוביו המגודלים?

הרפתקה במסגרת ליגת ההרפתקנים, בשיטת מבוכים ודרקונים מהדורה 5. המשחק מותאם לדמויות בדרגות 4-1, ולשחקנים חדשים ומנוסים כאחד.

משחק תפקידים שולחני | אוהל משחקים | 25.9 | 23:00-19:00

**כוח רצון**

מנחה: איידן סוייר

המסמך הזה נכתב באור ואהבה. מלאו את הוראותיו למען צמיחתנו הנפשית והרוחנית ושגשוג משפחתנו, ביתנו ואהבתנו. אי-ציות עלול לשבש את שלוותנו הרוחנית ולפגוע בבית ובמשפחה. על כולנו לאהוב ולכבד את כל בנות ובני המשפחה. אהבה היא המפתח לאושר בעולם.

גבריאל הוא שותפכן לחיים, אביכן, חברכן. הימנעו מלגרום לו צער. אל לכן לסרב לו או לחלוק עליו. הוא רוצה רק בטובתכן. משחק טאבו בהשראת פרשת גואל רצון.

מגיל 18 ומעלה. כולל תכנים קשים של אונס, גילוי עריות, אלימות רגשית וכתות.

משחק תפקידים חי | עירוני | 25.9 | 24:00-21:00

**הרוצח בכספות (לילדים)**

מנחים: יונית וריקה ויובל פורת

בעקבות גל רציחות בעיירה מאדגרייב התקבלה ההוראה להתפנות משם לאלתר. אתם, השחקנים, נכלאתם בחדר אחד כדי לברר אחת ולתמיד את זהות הרוצחים חורשי הרע, שזוממים לחולל מהפכה בעיירה. האם תצליחו להגן על העיירה, או שמא הרוצחים יצליחו במזימתם?

משחק תפקידים חי המבוסס על העיירה/Werewolf/הרוצח. אין צורך בהיכרות מוקדמת עם המשחק.

לגיל 14-9.

משחק תפקידים לילדים | עירוני | 26.9 | 13:00-10:00

**נהר הדיבוק**

מנחה: ארז וינר

דברים מוזרים שטים לאחרונה במורד הנהר. זה התחיל בזפת שחורה והמשיך בחלקי גופות ויצורים מעוותים. מה מגיע מההרים הרחוקים? העיירה לא תחזיק מעמד עוד זמן רב בלי מים נקיים, ומתעורר הרושם שהכל נעשה על מנת לשבש את השלווה במקום.

הרפתקה מרגשת לילדים אמיצים שיודעים להתרכז במה שחשוב באמת: לחסל מפלצות, לפתור חידות, וכמובן – להיות גיבורים אדירים!

לגיל 14-9.

משחק תפקידים חי | עירוני | 26.9 | 13:00-10:00

**גיבורי הממלכה**

מנחה: אורי חריש

משחק הרפתקאות לילדים בגילאי הגן ותחילת בית הספר. אין צורך בידע מוקדם או בידיעת קרוא וכתוב וחשבון, אלא רק בדמיון הטבעי של ילדים בגילאים הללו. הורים לילדים צעירים: אנא הישארו בקרבת חדר המשחק לפחות עשר דקות אחרי תחילתו, למקרה שהילד יזדקק לכם.

לגיל 7-4.

משחק תפקידים לילדים | אוהל משחקים | 26.9 | 11:00-10:00

משחק תפקידים לילדים | אוהל משחקים | 26.9 | 12:00-11:00

משחק תפקידים לילדים | אוהל משחקים | 27.9 | 11:00-10:00

משחק תפקידים לילדים | אוהל משחקים | 27.9 | 12:00-11:00

**יער הפיות**

מנחה: אדוה פפו

בין עצי היער האפל והעבות מסתתר שער אל עולם הפיות, שם הן חוגגות כל הלילה ועושות ניסים כל היום במטרה ליצור עולם טוב יותר. אך כוח אפל פולש אל עולם הפיות ומאיים לגלוש אל עולמנו דרך השער. זוהי שעת מצוקה, שעת הגיבורים, והמלכה זקוקה לכם.

לגיל 12-6.

משחק תפקידים לילדים | אוהל משחקים | 26.9 | 13:00-10:00

**פלאים: ציפור האש**

מנחה: חגי גומפרט

פעם האדירים ניהלו מאבקים סודיים בלי שהאנושות ידעה עליהם דבר. לפני עשור למד העולם על קיומם; היום, כוחות על לא פוטרים אתכם משיעורי בית. אתם נערות ונערים בעלי יכולות פלאיות. הצוות שלכם יהפוך את העולם למקום טוב ובטוח יותר. חבל רק שפרויקט הגמר, הדייט המקסים וארוחת החג המשפחתית לא מתכוונים לחכות עד שתסיימו להציל את העולם.

הבמה שלכם, פלאים: אתם גיבורי המחר.

מגיל 15 ומעלה.

משחק תפקידים שולחני | אוהל משחקים | 26.9 | 14:00-10:00

**אורחים בלתי קרואים**

מנחה: מתן זבולון

לכבוד סיום השיפוץ במקדש הגרזנים ייערך הלילה משתה חגיגי, וחסר רק דבר אחד: בשר! מקום הציד היחיד הוא היער הסמוך, אך שורצים בו גם פיות ויצורים קסומים אחרים. צאו למסע ציד לא שגרתי, והיזהרו - אחרת תביאו אל המשתה אורחים לא קרואים.

הרפתקה במסגרת ליגת ההרפתקנים, בשיטת מבוכים ודרקונים מהדורה 5. המשחק מותאם לדמויות בדרגות 4-1, ולשחקנים חדשים ומנוסים כאחד.

משחק תפקידים שולחני | אוהל משחקים | 26.9 | ? (בוקר, שלוש שעות)

**פוקימון 3DS (נקסוס)**

בואו לשחק במשחק הקלפים של מפלצות הכיס החמודות האהובות על כולנו. פיקאצ'ו בלבזור ומיוטו כבר מחכים! הוכיחו מיהו מאמן הפוקימונים הטוב ביותר. הביאו את הקונסולות שלכם ובואו להתחרות ראש בראש על תואר האלוף של אייקון.

על המשתתפים להביא קונסולת DS3 עם משחק אולטרה סאן/מון בפורמט smogon ou. יש להביא את המכשיר טעון מהבית בתוספת מטען.

מאורגן על ידי "נקסוס". פרסים מובטחים לזוכים.

טורניר | אוהל משחקים | 26.9 | 12:00-10:00

**Infinity**

175 שנים בעתיד, האנושות הגיעה לכוכבים. ספינות סחר בינלאומיות ענקיות משתמשות בחורי תולעת כדי לקפוץ ממערכת כוכבים אחת לשנייה. מעצמות על החליפו את המדינות והממשלות של העבר – והן שואפות ללא הרף לתפוס עוד כוח, שליטה, השפעה. מלחמות בין המעצמות כבר לא נעשות בגלוי תוך שימוש בצבאות גדולים, אלא על ידי כוחות קומנדו מקצועיים וחשאיים. בידיך הפיקוד על אחד הכוחות – האם תוביל/י את המעצמה שלך לניצחון, או שמא למפלה?

ההשתתפות בטורניר כרוכה בהבאת מודלים ורשימת צבא בגודל של 300 נקודות. פרטים נוספים ב[קהילת המיניאטורות הישראלית](https://www.facebook.com/groups/231210760243001/) בפייסבוק.

טורניר מיניאטורות | מיניאטורות 1 | 26.9 | 18:00-10:00

**גרנד קניון, קומה מינוס 18**

מנחים: אלי ואיה בר יהלום

קניון גדול הוא דבר מפחיד. לא כל המעליות מובילות לכל הקומות, ובפינות נסתרות מסתתרים משרדים מוזרים מאוד. ברוכים הבאים לאזור שבו שוכנים מסדר הקונים החופשיים, "עין הר"ע בע"מ" וסודות נוספים. כאשר תגלו אותם, כבר לא תהיה דרך חזרה.

מגיל 14 ומעלה. עשוי לעורר קלאוסטרופוביה ועיוותים של המציאות.

משחק תפקידים שולחני | עירוני | 26.9 | 15:00-11:00

**דרקון לבן, קוסם אדום**

מנחה: אלון פחימה

בנדיקט איננו, ונדמה שהעולם כולו יצא מדעתו. הקסם חדל כמעט לפעול, ואולי היה עדיף אילו היה נעלם לגמרי. אנשים קמלים ומתים ואי אפשר להחיות אותם. חייבים לעשות משהו... ומהר!

הרפתקת מבוך קצבית ומאתגרת בשיטת מו"ד 5. נדרשת הכרות מוקדמת עם השיטה.

מגיל 15 ומעלה.

משחק תפקידים שולחני | אוהל משחקים | 26.9 | 13:00-11:00

**מלך טוקיו (הקוביה)**

גרסת ענק למלך טוקיו: משחק האסטרטגיה המרהיב ל-6-2 משתתפים מגיע לאייקון בגרסת ענק. גלגלו את הקוביות והובילו את המפלצת שלכם לשליטה מוחלטת בטוקיו! צברו ראשונים 20 נקודות ניצחון או הישארו האחרונים עם נקודות חיים. פרסים שווים מצפים למנצחים הגדולים.

מגיל 8 ומעלה. מאורגן על ידי "הקוביה". פרסים מובטחים לזוכים.

טורניר | אוהל משחקים | 26.9 | 12:00-11:00

**הריצה האחרונה**

מנחה: רועי פורטל

ספייק היה ההאקר הכי חד במטריקס, שזייף פלישת חייזרים להונג-קונג. והיום? הוא מתחבא במרתף של הנכד. על גוליית מספרים שהוא היחיד שהחטיף סנוקרת לדרקון ושרד. היום יש לו יותר כוויות מפרצוף. אלינור היא יותר רוח מאלפית; סשה יותר מכונה מבן אדם; וסילבסטר לשון-חלקות לא יצא מהביוב כבר שנים. העתיד... הוא לא מה שהיה פעם, אבל עליכם העתיד נמאס. הלילה אתם יוצאים מהצללים, לריצה אחת אחרונה.

המשחק יתרחש בעולם של מרוצללים, אבל בשיטת Blades in the dark. אין צורך בהיכרות עם השיטה או עם העולם.

מגיל 16 ומעלה.

משחק תפקידים שולחני | אוהל משחקים | 26.9 | 16:00-12:00

**לא משחק ילדים**

מנחה: איידן סוייר

שקט. דממה. אני אוחז בחרב הענקית שלי ומכוון אותה אל איש הנחש האימתני. אני מנחית אותה במהלומה אדירה וצועק, "תאכל את זה, יצור נאלח!"

הוא עונה, "בסוף מלחמת העולם הראשונה הוחלט לחלק את ארץ ישראל לכמה מדינות". אני מרים את עיניי מהמסך ורואה מולי את המורה להיסטוריה. הוא כמעט תפס אותי הפעם.

משחק על עולם אמיתי, עולם וירטואלי והתפר ביניהם. המשחק יכלול סדנה.

מגיל 14 ומעלה.

משחק תפקידים חי | עירוני | 26.9 | 16:00-13:00

**השקה: עולם הקסם**

מכירים את זה שבסוף ההרפתקה הולכים לטברנה לשתות שיכר ולנוח? זה לא מה שקרה לכם. הקבוצה שלכם הפסידה הכל וצריכה לפרוץ עכשיו אל עולם הקסם כדי לגנוב את הציוד הדרוש לה להרפתקה הבאה, להיחלץ משם בלי להיתפס, ולעשות את כל זה כמעט בלי לדבר. משחק שיתופי חדש בזמן אמת מבית פרש משחקים. באירוע יודגמו שלבי ההקדמה של הכרת החוקים וחלק מהתרחישים המומלצים לשחקנים.

מגיל 10 ומעלה.

השקה | אוהל משחקים | 26.9 | 16:00-13:00

**יום הולדת שמח: טורניר השקה (ליאם)**

"יום הולדת שמח" (Happy Birthday) הוא משחק קלפים משעשע לכל המשפחה, המשתתפים מעניקים בכל תור קלפי מתנה לשחקן שחוגג "יום הולדת", הוא בוחר את המתנה הטובה והגרועה ביותר, והשחקנים שהעניקו אותה מקבלים נקודות. משחק פשוט, מהיר ומשעשע במיוחד - מומלץ בחום לכל המשפחה.

מאורגן על ידי "משחקי ליאם". פרסים מובטחים לזוכים.

**השקה | אוהל משחקים | 26.9 | 14:00-13:00**

**בעקבותיו של בילבו**

מנחה: אלי לוינגר

כשבילבו הכניס לביתו את שבעת הגמדים והמכשף האפור המפורסם אתם התחננתם שבילבו ירשה לכם לשבת איתו סביב השולחן. אך הוא סילק אתכם בכעס וכשעמדתם כבר להגיש לאורחים שלל עוגיות ומאכלים כתירוץ לשמוע את מעלליהם, גיליתם שהם כבר יצאו. ורק בליל אמש, כשהאזנתם לשירתם, שמעתם על טרולים ואלפים, גובלינים ודרקונים! הרי לא יעלה על הדעת שלא תרוצו בעקבותיהם במרדף אחרי ההרפתקאות המצפות לכם אי שם בהרים.

מגיל 14 ומעלה.

משחק תפקידים שולחני | אוהל משחקים | 26.9 | 18:00-14:00

**מג'יק (פריק)**

בואו להכיר את משחק הפנטזיה הפופולרי שכבש את העולם – שילוב של אסטרטגיה, דמיון, קסמים ומפלצות. הביאו את החפיסות שלכם מהבית או קנו חדשות באחד מדוכני הפסטיבל ובואו להשתתף בטורניר נושא פרסים.

**מאורגן בידי "פריק".**

טורניר | עירוני | 26.9 | 18:00-14:00

**צרות מגוחכות**

מנחה: גלעד רוזנבאום

צעקת האופה נשמעה מרחוק. אי אפשר היה לטעות גם בשק הקמח שנזרק מבעד לחלון. האם הקוסמים הקטנים יצליחו להציל את העיר פסטל מהצרה הצרורה?

לגיל 10-6.

משחק תפקידים לילדים | אוהל | 26.9 | 16:00-14:00

**זמלאגן**

מנחה: ערן מולוט

תחנת הזמן זמלאגן צמודה לאופק האירועים של חור שחור מזדקן. מכל הזמנים באימפריום הגלאקטי, דרך שערי הזמן הקבועים בתחנה או באופן עצמאי, מגיעים סוחרים, תיירים, שגרירים ופוליטיקאים על מנת לסחור, לפגוש ולשוחח זה עם זה מבעד לזמנים השונים. איש צוות התחנה, שקיים בה במקביל בזמנים שונים, מתמודד בקושי עם הכאוס של ניהול התחנה ועם הבשורה המרה מהבוקר: מחשב התחנה דיווח לו שמצאו את גופתו בחממה. זה הולך להיות אחד מהימים האלה...

מגיל 16 ומעלה.

משחק תפקידים שולחני | אוהל משחקים | 26.9 | 18:00-14:00

**המושבה החדשה**

מנחה: גלעד גרינברג

תשובת הפיקוד למסקנה 22 של חמלת לראל: יש אישור מהפיקוד לתקשורת עם המקומיות. הנכן מתבקשות לעדכן כל 72 שעות. אנו משאירות בידי קברניטת חמלת לראל את האחריות על המתרחש במערכת השמש, כמו גם את תוצאות משלחת המחקר הזו.

המשחק מתרחש בעולם של טרילוגיית "אימפריית הרדש" מאת אן לקי. מומלץ להכיר את הסדרה מראש, אבל לא הכרחי. המשחק יכיל חומר שקיים בספרים, לצד חומר מקורי שהוכן במיוחד עבור המשחק.

מגיל 14 ומעלה.

משחק תפקידים שולחני | אוהל משחקים | 26.9 | 18:00-14:00

**לחישות באפלה**

מנחה: מתן זבולון

חקירות האירועים האחרונים בעיר הנמל ניאנזרו מובילות אל לב הג'ונגל, שם שוכנת העיר האבודה באלובו, ובה מקדש דנדאר העתיק שהטבע הפראי השתלט עליו. הצטרפו למסע לעבר המקדש, גלו את סודותיו ופתרו את התעלומה: מה אורב בינות להריסות? האם טמונים שם אוצרותיה של תרבות עתיקה ונשכחת, או שמא מסתתר שם רוע קדום ונורא?

הרפתקה במסגרת ליגת ההרפתקנים, בשיטת מבוכים ודרקונים מהדורה 5. המשחק מותאם לדמויות בדרגות 4-1, ולשחקנים חדשים ומנוסים כאחד.

חלק שלישי בטרילוגיה "לג'ונגל יש שיניים". אין צורך בהיכרות עם החלקים הקודמים.

משחק תפקידים שולחני | אוהל משחקים | 26.9 | 18:00-15:00

**שן בגלגל**

מנחה: עידו אלון

עכשיו, אחרי שגילו את זהותו של הרוצח, ההרפתקנים צריכים לאתר אותו בביתו. כפי שיתברר, המסע יהיה ארוך מכפי שהם העלו על דעתם.

חלק שני בטרילוגיה "כאוס במלוואנט". אין צורך בהיכרות עם חלקיה האחרים. המשחק מותאם לדמויות בדרגות 4-1, ולשחקנים חדשים ומנוסים כאחד.

משחק תפקידים שולחני | אוהל משחקים | 26.9 | 20:00-16:00

**ועד בית**

מנחה: ארז זבולון

כולכם גרים באותו בניין, אבל מה מסתתר מאחורי כל דלת? למה חדר המדרגות מסריח מהדגים של גברת גריבלדי, איך מונעים מהחתולים של גברת לוצ'יאני להפסיק להרוס את החצר הקדמית, מדוע אדון ויטורי מזמין אליו אורחים מוזרים באמצע הלילה ואיך זה שדווקא עכשיו מישהו החליט לחרוט על מכוניות בחניה המשותפת? כולכם הוזמנתם לפגישה שלא מן המניין של ועד הבית כדי לפתור את כל הסכסוכים.

מגיל 16 ומעלה.

משחק תפקידים חי | עירוני | 26.9 | 21:00-17:00

**משהו רקוב**

מנחות: הילה גרגורי מיינרט וטליה נירגד חסון

מה חלומות נראה בתרדמת המוות / אחרי שננער חבלי עולם הזה – / הנה המעצור! הנה הנסיבה / לאורך ימיהם של ייסורי אנוש! / כי מי יישא שוט הזמן ולעגו, / חמס העריצים, בוזם של שחצנים, / עצבת אהבה נכזבת, עינויי דין, / עזות השליטים וכל הביזיונות, / אשר ינחל צדיק מידי חדל אישים – / אם הוא במו ידיו יכול לפטור הכל / במחי פגיון אחד? (המלט, נסיך דנמרק / ויליאם שייקספיר. תרגום: אברהם שלונסקי)

לארפ לירי בשלוש מערכות על מוות, שחיתות וחלומות, בהשראת המחזה "המלט". מומלץ ללבוש שחור. המשחק **כולל תכנים קשים.**

מגיל 18 ומעלה.

משחק תפקידים חי | עירוני | 26.9 | 23:00-17:00

**השקה: בוזזים**

משחק חדש בישראל מבית פרש משחקים. אדון האופל ריגור מורטיס לא מבין לאן נעלם האוצר שלו בכל פעם שהוא יוצא מהטירה. האם אלו העכברושים במרתפים? החתולאים הנבונים שהתפתחו בהשראת קסמיו? ואולי אלה המלכודות והשומרים שהוא עצמו הציב על המשמר? בואו לשחק לפני כולם במשחק תחרותי ומהיר! תוכלו לבחור את הבוזזים שלכם, לשלוח אותם לתקוף בוזזים אחרים או לגנוב אוצר מהצינוק, וכמובן להטיל כשפים ולהתחמק ממלכודות.

מגיל 9 ומעלה. בשיתוף פרש משחקים.

השקה | אוהל משחקים | 26.9 | 18:00-17:00

**לנווט בים המוות**

מנחה: שלום וינברגר

אתה לא גיבור ואין לך כוחות כבירים. פשוט מאסת בחיי השגרה המשעממים והחלטת לצאת למסע קצר, מדמם, רווי הרפתקאות, בחיפוש אחרי זהב ותהילה. אומרים שאנשים נעלמים בחורבות המבצר הקרוב. אומרים שיש שם אוצר גדול. האוצר הזה יהיה שלך. הרי בשביל זה יצאת מהבית, לא?

משחק זחילת מבוך באווירה קלילה בסגנון DCC (אין צורך להכיר). מבוסס על Sailors on the Starless Sea.

מגיל 14 ומעלה.

משחק תפקידים שולחני | אוהל משחקים | 26.9 | 22:00-18:00

**חי, צומח, דומם**

מנחה: עמיחי פרץ קלופשטוק

**דיאגנוזה:** הפציינט נמצא במצב וגטטיבי מתמשך. המדדים תקינים. אין התפתחות של מחלות או פצעי לחץ.

**פרוגנוזה:** "לאור מצבו הבריאותי התקין, ניתן לצפות לעוד שנים במצב הזה ללא אופק שיקומי. הפציינט נמצא באשפוז סיעודי במחלקה לשיקום ההכרה בבית לוינשטיין".

משחק טאבו דרמטי-תיאטרלי שחוקר רגשות ודילמות שמעוררים מצבים רפואיים קשים. המשחק עשוי להכיל מגע, ריחות, מראות, שפה ותחושות קשים לעיכול, וחלק ניכר ממנו ייערך ללא תנועה או בעיניים מכוסות. דורש השתתפות פעילה מאוד של השחקנים. המשחק נכתב בהשראת המחזה "צמחים מטפסים" מאת ארז מירנץ.

מגיל 18 ומעלה. כולל תכנים קשים לעיכול.

משחק תפקידים חי | עירוני | 26.9 | 23:00-19:00

**מעשה אבות סימן לבנים (למבוגרים)**

מנחות: גל אבנת ורביד אבן-לחץ

משחק תפקידים שעוסק בהוויה הצבאית, יחסי הורים וילדים וחיים במציאות הישראלית: שני דורות של מילואימניקים, באותה עמדה בדרום לבנון. מבדילות ביניהם עשרים שנה, שתי מלחמות וסוד אחד נורא. המשחק נכתב בתור ספק טקס זיכרון פרטי, ספק התמודדות עם חוויות השירות הצבאי.

מגיל 18 ומעלה.

משחק תפקידים שולחני | עירוני | 26.9 | 23:00-19:00

**השמועה אומרת: יש אהבה בעולם**

מנחה: ערן בזל

השמועות מספרות על קלטת וידאו ישנה שמתגלגלת בעולם. אומרים שמי שצופה בה רואה את פניה של אלוהים. כשהיינו צעירות צפינו בה, ולא ראינו פנים. אבל ראינו אותה הופכת משחקנית פורנו מסכנה לאלוהות אחרת. מאז חיינו השתנו. השנים חלפו ואיתן הנעורים. הכת התפצלה, האלוהות בסכנה והכוהנת הגדולה נקלעה למלכוד. האם נוכל לאחד את השורות לפני נפילת האלה?

משחק בשיטת Unknown Armies. כל דמויות השחקן הן נשים. המשחק יעסוק בנושאי מין, ומיניות, תעשיית המין והפורנו האמריקאית ובנרטיבים קשורים.

מגיל 18 ומעלה.

משחק תפקידים שולחני | אוהל משחקים | 26.9 | 23:00-19:00

**טוהר המידות**

מנחה: אילן בזל

ממפיס, טנסי, ארה"ב. טוהר המידות הוא סם אקזוטי חדש שצץ ברחובות העיר. הוא מעלים את הבדידות, מחסל את הספקנות ומעורר תחושת קהילתיות ושייכות. הסם הופך אותך למאושר באדם, ולמשרת המושלם. המשטרה והממשל המקומי מקימים צוות חקירה מיוחד. אנשי מקצוע, זיהוי פלילי, בלשים ושוטרים, כולם תמימי דעים שהם עומדים להיקלע לעיצומו של מאבק כוח בין האלים. אתם צוות החקירה, ונחשפתם להשפעתן של נשמות האלים המתעוררות.

מגיל 16 ומעלה.

משחק תפקידים שולחני | אוהל משחקים | 26.9 | 23:00-19:00

**יוגיהו (פריק)**

בואו ללמוד ולשחק ב-Yu-Gi-Oh: משחק קלפים שבו כל אחד מנסה להביס את יריבו באמצעות מפלצות, קסמים ומלכודות. המשחקים נערכים שחקן מול שחקן ודורשים רמה גבוהה מאוד של אסטרטגיה, חשיבה וגם קצת מזל. הביאו את החפיסות שלכם מהבית או קנו חדשות באחד מדוכני הפסטיבל ובואו להשתתף בטורניר נושא פרסים.

מאורגן בידי "פריק".

טורניר | עירוני | 27.9 | 14:00-10:00

**חתולי צמרת**

מנחה: אלי לוינגר

האם שאלתם את עצמכם פעם למה חתולים קופצים לפעמים בלי סיבה ומכים את האוויר? למה הם מחפשים לצוד ציפורים ועכברים? למה כלבים כל כך לא אוהבים אותם? לכל הדברים האלה יש סיבה, ובמשחק הזה תגלו אותה כשתשחקו… חתולים! כך גם תגלו איך הם מגינים על בני האדם מפני הזוועות המחרידות שאורבות בפינות הבתים ושצריך להיות חתול כדי לזהות אותן.

מגיל 13 ומעלה.

משחק תפקידים שולחני | אוהל | 27.9 | 14:00-10:00

**המחתרת (ליאם)**

משחק חברתי של הסקת מסקנות עם זהויות סודיות. השחקנים הם חברים במחתרת שמנסה להדיח את הממשלה המרושעת, או מרגלי הממשלה שמנסים לסכל את פעילות המחתרת. המחתרת מנצחת במשחק אם היא הצליחה בשלוש משימות, ואילו המרגלים מנצחים אם הכשילו שלוש משימות. המרגלים יכולים גם לנצח אם המחתרת לא הצליחה לבחור צוות למשימה בודדת. במהלך המשחק השחקנים ישתמשו בדיונים, הונאה, תחושות בטן, אינטראקציה חברתית ולוגיקה על מנת לנצח.

בטורניר קבוצות שחקנים ינסו לצבור נקודות ולהוכיח שהם הטובים ביותר. האם מקומכם עמם?

מאורגן על ידי "משחקי ליאם". פרסים מובטחים לזוכים.

טורניר | אוהל משחקים | 27.9 | 13:00-10:00

**Warhammer 40,000**

זה המקום להוריד בו את הכפפות, לגייס את הרשימה החזקה ביותר שלכם ואת מיטב האסטרטגיה ולבחון את כישוריכם כמפקדים בזירה תחרותית יותר מהרגיל באירוע אינטנסיבי מול מיטב שחקני הארץ. הטורניר יימשך שלושה משחקים עם הפסקות ביניהם.

השתתפות כרוכה בהבאת צבא בגודל של 1,750 נקודות, בהתאם למספר המשתתפים. פרטים נוספים ב[קהילת המיניאטורות הישראלית](https://www.facebook.com/groups/231210760243001/) בפייסבוק.

טורניר מיניאטורות | מיניאטורות 1 | 27.9 | 20:00-10:00

**פלאים: שלג באוגוסט**

מנחה: חגי גומפרט

פעם האדירים ניהלו מאבקים סודיים בלי שהאנושות ידעה עליהם דבר. לפני עשור למד העולם על קיומם; היום, כוחות על לא פוטרים אתכם משיעורי בית. אתם נערות ונערים בעלי יכולות פלאיות. הצוות שלכם יהפוך את העולם למקום טוב ובטוח יותר. חבל רק שפרויקט הגמר, הדייט המקסים וארוחת החג המשפחתית לא מתכוונים לחכות עד שתסיימו להציל את העולם.

הבמה שלכם, פלאים: אתם גיבורי המחר.

מגיל 15 ומעלה.

משחק תפקידים שולחני | אוהל משחקים | 27.9 | 15:00-11:00

**שם קוד (ליאם)**

משחק מילים ואסוציאציות שבו שני רבי מרגלים מתחרים יודעים את זהותם הסודית של 25 סוכנים. חברי הצוות שלהם מזהים אותם רק על פי שם הקוד של כל אחד מהם. הצוותים יתחרו כדי לראות מי מהצדדים יצליח ליצור ראשון קשר עם כל הסוכנים שלהם. רבי-המרגלים יתנו רמזים שיורכבו ממילה אחת שיכולה להצביע על כמה מילים על הלוח. חברי הצוות שלהם ינסו לנחש את המילים בצבע הנכון ולהימנע מאלה של הקבוצה היריבה. כולם ירצו להימנע מהמתנקש. המשחק נחל הצלחה גדולה בארץ וכבר מופיע כאחד מעשרת משחקי המשפחה המומלצים ביותר.

מאורגן על ידי "משחקי ליאם". פרסים מובטחים לזוכים.

טורניר | אוהל משחקים | 27.9 | 14:00-11:00

**מעשה אבות סימן לבנים (לנוער)**

מנחות: גל אבנת ורביד אבן-לחץ

משחק תפקידים שעוסק בהוויה הצבאית, יחסי הורים וילדים וחיים במציאות הישראלית: שני דורות של מילואימניקים, באותה עמדה בדרום לבנון. מבדילות ביניהם עשרים שנה, שתי מלחמות וסוד אחד נורא. המשחק נכתב בתור ספק טקס זיכרון פרטי, ספק התמודדות עם חוויות השירות הצבאי.

לגיל 18-15.

משחק תפקידים שולחני לנוער | עירוני | 27.9 | 16:00-12:00

**מעשה בשלושה אחיינים**

מנחה: אילן בזל

החללית שלכם מתפרקת? חסר לכם מנוע קפיצה? המגנים פועלים רק לכיוון אחד? בואו למגרש הגרוטאות החללי של דוד הצלחה! והיום מבצע מיוחד! דוד הצלחה מוכן לשפץ ולתקן את הגרוטאה החללית שלכם בחינם – אם רק תצילו את שלושת האחיינים שלו מידי הפיראטים שחטפו אותם. הרי אתם לא מפחדים מכמה פיראטים, נכון?

משחק בשיטת Savage worlds בעולם המערכה fading suns.

מגיל 16 ומעלה.

משחק תפקידים שולחני | עירוני | 27.9 | 16:00-12:00

**הצריח**

מנחה: מתן זבולון

תושבי הכפר אוראסנו נכנסו לפאניקה כאשר קבוצה של אורקים משבט ידי-הדם הופיעו בקצה היער. הם הביאו עמם חדשות, וגם העלו בקשה בלתי-שגרתית שנוגעת לאויב חדש ומאיים. על מנת להתעמת עמו תיאלצו להיכנס לעומק היער – ולהתמודד עם כל המשתמע מכך.

הרפתקה במסגרת ליגת ההרפתקנים, בשיטת מבוכים ודרקונים מהדורה 5. המשחק מיועד לדרגות 10-5, ומתאים לשחקנים מנוסים, שכבר עלו בדרגות במסגרת ליגת ההרפתקנים.

משחק תפקידים שולחני | אוהל משחקים | 27.9 | 15:00-12:00

**קרבות הקולוסיאום**

מנחה: טל סמוכה

קרבות הקולוסיאום המסורתיים יתקיימו בהשתתפות כל נציגי העולם הידוע. מסורת הטקסים העתיקים דורשת שיתוף פעולה, גם אם זמני בלבד. כאן יתערבבו דם, פלדה וקסם. הנציגים יתחלקו לקבוצות ויילחמו למען ייצוג והכרה. וחשוב לא פחות: המנצחים יבורכו בתואר ובאריכות הימים שמגיעה איתו למשך 13 ירחים. כל שחקן משחק נציג (דמות מוכנה מראש) ועל השחקנים להתמודד, כקבוצה, מול שאר המתמודדים לתואר. סגנון ההרצה בדגש על הקרבות.

משחק לפי המהדורה החמישית של מבוכים ודרקונים.

מגיל 8 ומעלה.

משחק תפקידים שולחני | אוהל משחקים | 27.9 | 16:00-13:00

**מג'יק (נקסוס)**

בואו לשחק במשחק הקלפים המורכב והמתוחכם ביותר מזה 25 שנה, תחכום רב והנאה מובטחת! לצד הטורניר תתקיים גם סדנת לימוד למתחילים.

מאורגן על ידי "נקסוס". המחיר כולל השתתפות בטורניר וחבילת בוסטרים של קלפים וקובייה.

טורניר | אוהל משחקים | 27.9 | 19:00-15:00

**אלנטריס: השרשרת של פיורדן**

מנחה: יואב קוזניוק

הם הגיעו מעולם אחר, שדים עם יתדות בעיניים. הם מובילים מרד באחד המחוזות של האימפריה ומשאירים בעקבותיהם רק מוות וחורבן. אם לא נעצור אותם, הם יהרסו את כל מה שבנינו במשך מאות שנים. מושל המחוז נעלם עוד לפני שהספקנו להגיב. אנו, שני סגניו, נותרנו משותקים, שכן דרגתנו זהה והשרשרת של פיורדן קובעת שרק אדם שדרגתו בכירה משלנו זכאי להנהיג.

ייתכן מעבר שחקנים עם המשחק "האינקוויזיציה של סארן" שירוץ במקביל.

מגיל 16 ומעלה.

משחק תפקידים שולחני | אוהל משחקים | 27.6 | 19:00-15:00

**הערפילאים: האינקוויזיציה של סארן**

מנחה: גלעד גרינברג

האינקוויזיטורים, יציריו מעוררי האימה של השליט העליון שכוחם שני רק לו, הם כוח אימתני שכל תושבי האימפריה האחרונה למדו לפחד ממנו. אבל לאחרונה החלו אינקוויזיטורים להיעלם מסביבת מעוזם, בית הברית של סארן, ואיתם גם אזרחים של האימפריה. קבוצה של חוקרים זוטרים נשלחה לגלות את האמת מאחורי מה שקורה שם, ולמנוע מרד אפשרי.

אם לא תיזהרו, אתם עלולים למצוא את עצמכם במשחק "השרשרת של פיורדן" שירוץ במקביל.

מגיל 16 ומעלה.

משחק תפקידים שולחני | אוהל משחקים | 27.6 | 19:00-15:00

**שבטי זבריוס (הקוביה)**

מנחה: בני גולדשטיין

משחק אסטרטגיה ישראלי מקורי לאוהבי פנטזיה. הובילו את חייליכם לניצחון על שאר השבטים והשיגו שליטה על כל ארצות זבריוס!

לפני שנים רבות הייתה ארץ זבריוס מלאת שמחה, קסם ויופי. עכשיו היא נתונה תחת אימה נוראה, כשארבעה שבטים נלחמים על השלטון ללא רחמים: **החיים** מתים ונאבקים על הזכות לשוב ולעלות על פני האדמה; **בני האדם** האצילים המחפשים כוח, כבוד ושליטה; **שומרי היערות** מגנים על איזון העולם ויצורי הטבע; ו**האורקים** מבקשים נקמה בת אלפי שנים. הובילו את כוחותיכם לניצחון מוחץ על יריביכם. הקימו עיר, בנו צבא, גלגלו קוביות, הביסו את אויביכם והפכו לשליטים הבלעדיים של כל ארצות זבריוס.

מאורגן על ידי "הקוביה משחקים".

השקה | אוהל משחקים | 27.9 | 16:00-15:00

**נדל"ן בקטן**

המשחק שמלמד אותך לשאוף להשיג את בית חלומותיך... ואז למכור אותו למרבה במחיר! המשחק מתבסס על מנגנון של מכירות פומביות וסמויות ומאפשר דינמיות גבוהה, כי ערכו של כל בית נקבע לא רק על פי איכותו אלא נגזר גם מהשכונה שבה הוא נמצא וממצב השוק. גם אם אתם עוד לא מכירים את המשחק, מדריכים בטורניר נושא הפרסים ישמחו ללמד אתכם. אין צורך בידע מוקדם.

מגיל 10 ומעלה.

טורניר | אוהל משחקים | 27.9 | 17:00-15:00

**חור בעולם**

מנחה: עידו אלון

איומים מתוך מלוואנט ומחוצה לה דוחפים את ההרפתקנים עד לקצה. אוכלוסיית העיר המבוהלת תלויה כעת בכמה גיבורים, עליהם היא סומכת שימנעו את האסון.

חלק שלישי בטרילוגיה "כאוס במלוואנט". אין צורך בהיכרות עם חלקיה האחרים. המשחק מותאם לדמויות בדרגות 4-1, ולשחקנים חדשים ומנוסים כאחד.

משחק תפקידים שולחני | אוהל משחקים | 27.9 | 20:00-16:00

**שובם של הגובלינים**

מנחה: אלי סנדלר

לפני שנים רבות נלחמו האלפים והגובלינואידים על השליטה במרחבי החלל המוכר. האלפים ניצחו והגובלינואידים נדחקו החוצה, ללקק את פצעיהם ולתכנן נקמה. כעת זומנתם לפגישה דחופה אצל הפשה הדגול אלנדיל, שליטה של בראל. הפשה ושני אלפים אחרים יושבים סביב השולחן. "שבו," מורה לכם הפשה. "לפני זמן קצר הגיע לידי מידע שהגובלינואידים מתכננים מלחמה. אני זקוק למידע מפורט על התוכניות שלהם. ואני זקוק למתנדבים – מרגלים אמיצים שיסתננו למחנה הגובלינואידים".

הרפתקת היכרות עם Spelljammer, בשילוב של חלל במבוכים ודרקונים. המשחק מותאם למהדורה החמישית של מבוכים ודרקונים.

מגיל 15 ומעלה.

משחק תפקידים שולחני | אוהל משחקים | 27.9 | 20:00-16:00

**מיזם אספמיה: דיסני**

מנחה: ליעד לרנר

האם האחיות של סינדרלה והאמא שלה באמת מרושעות? מה באמת קרה בזמן שסימבה חי עם טימון ופומבה? והאם סקאר זייף את מותו? בעיר האגדות מתרוצצות שמועות רבות – חלקן אמת ואחרות שקר. עליכם לגלות מה מתרחש באמת לפני שהרשע האמיתי, שעומד מאחורי אגדת אספמיה, יצליח לבצע את זממו ולשים סוף לכל הסופים הטובים.

הצטרפו למשחק של "מיזם אספמיה", שיטה ישראלית מקורית על קונספירציות ואלתור מבית הוצאת "גיבורים".

מגיל 15 ומעלה.

משחק תפקידים שולחני | אוהל משחקים | 27.9 | 21:00-17:00

**הגיהינום הוא הזולת**

מנחה: הילה גרגורי מיינרט

ישראל, 2018. המגפה מוטטה את רשויות השלטון והמתים-המהלכים שולטים ברחובות. שורדים מעטים מצאו מחסה משותף ללילה אחד, שכן המתים חזקים יותר כשחשוך. אך גם כשבחוץ סוערת האפוקליפסה, בפנים יכול להיות הרבה יותר גרוע. מאחורי דלת נעולה מנסה קבוצת זרים לשרוד את סוף העולם - ואחד את השני. רק עד הבוקר. רק עד הבוקר. רק עד הבוקר…

משחק תפקידים חי ניסיוני, שמטיל את האחריות על יצירת התוכן על השחקנים הפועלים בתוכו. המשחק רץ בהצלחה בכנסים רבים.

מגיל 18 ומעלה. כולל תכנים קשים.

משחק תפקידים חי | עירוני | 27.9 | 22:00-18:00

**חתונת הדמים**

מנחה: ארז וערן זבולון

"פנים, מוזמנים ואותות סכנה / מסכות מחייכות, חתונה לבנה / ואת שבויה בידיים זרות / אני רץ אלייך לאורך קירות" (חתונה לבנה, שלום חנוך).

בקיסרות עתידנית, על כוכב לכת זר, שני בתי אצולה עורכים חתונה פוליטית גדולה. חתן וכלה, שני בתי אצולה, קבלת פנים על רקע שמיים סגולים, עסקה בין הצללים – ומלחמה.

מגיל 16 ומעלה.

משחק תפקידים חי | אוהל משחקים | 27.9 | 22:00-18:00

**מחיר הוורד**

מנחה: טניה איטקין

היה היה שביל שהוביל מיער חורפי בצרפת של המאה ה-19 למקום... אחר. היה הייתה עלמה אבודה בים של ורדים. והיה היה אדון הטירה. כל זה קרה לפני שנים רבות, אבל אגדות לעולם חוזרות. לכל דבר יש מחיר – מה המחיר שלכן?

משחק תפקידים שולחני בשיטת Bluebeard's Bride, על בסיס עלילת "היפה והחיה", שעוסק באימה נשית ובמסתורין. הדמויות הן פנים שונים באישיותה של העלמה.

מגיל 18 ומעלה. האירוע כולל עיסוק באלימות נגד נשים ותיאורים גרפיים.

משחק תפקידים שולחני | עירוני | 27.9 | 23:00-19:00

**רדיו מת**

מנחה: עידו צנג

אף אחד כבר לא מגיע. הרדיו מת, ואתם לבד. יש רק אפשרות אחת: פורט ויקטור. לפי הדיבורים המקוטעים שנשמעו ברדיו נדמה שזה המקום להיות בו. אבל אתם נמצאים במרחק של שעה משם – אם לא יותר. לחצות את הנהר ואז דרך היער. המקלט העירוני שאתם נמצאים בו לא יחזיק אתכם אפילו כמה ימים, שלא לדבר על זה שהגנרטור התחיל לגמגם. אולי אפשר להציל פה עוד קצת אספקה, אבל דבר אחד בטוח: הגיע הזמן לזוז.

משחק בשיטת האימה האווירתית Ten Candles.

מגיל 20 ומעלה. המשחק יכלול תכנים קשים, וביניהם אימה ואלימות קשה.

משחק תפקידים שולחני | עירוני | 27.9 | 23:00-19:00

**פני הדור כפני הכלב**

מנחה: עמית נתנאל

דברות האדם:

1. היה כלב טוב.

2. ציית לאדון.

3. נשוך רק את מי שמסכן אותך.

4. הגן על ביתך.

5. היה נאמן לנכונים.

6. הגן על כולם מן הבלתי נודע.

7. תפוס את מה שנותר מאחור.

האדם נטש את העולם והשאיר מאחור רק רמזים. שנים רבות לאחר מכן, ממלכת בוץ-טרייר עומדת בפני משבר. האם תהיו כלבים טובים, או שתרדו ארצה?

משחק תפקידים בעולם של Pugmire.

מגיל 14 ומעלה.

משחק תפקידים שולחני | אוהל משחקים | 27.9 | 22:00-19:00

**סיידקיקס אנונימוס**

מנחים: אורן בן נתן, מייק ליפשיץ ויובל פורת

ברוכים הבאים ל"ליגת הגיבורים הממש טוביםTM". טוב, למעשה אתם לא חלק ישיר של הליגה, אלא רק הסיידקיקס הנאמנים של גיבורי העל השייכים לליגה. אז למה לעזאזל אתם כאן לבד בלי הגיבורים שלכם?

גיבורים בכל העולם נעלמים. זה התחיל כשבחור צעיר, "המוח", הגיע לאחוזת הליגה וטען שנשקפת סכנה נוראה לחברי הליגה מהארכי-נבל דוקטור מושחת. לאחר מכן החלו ההיעלמויות: ראשית האנק הכחול, לאחר מכן פוטוניה, העכבר המעופף אחריהם ואז. אין מכתבי כופר. איש לא נטל אחריות. האחרון שנעלם היה דוקטור סופר-נובה, שברגע האחרון זימן את כל הסיידקיקס בעולם לאחוזת הליגה. עכשיו הכל תלוי בכם.

משחק פרודי וקומי, ידידותי מאוד למתחילים אך דורש יכולת משחק בסיסית. אתם מוזמנים לבוא בתחפושות של סופר גיבורים: מסכות מטופשות, גלימות או מפת שולחן שמתחזה לגלימה, כפפות מרשימות או כל דבר אחר שיכול להתאים לתלבושת של סיידקיק.

כתב: ניק האגינס; תרגם: ארז זבולון; ערך: אורן בן נתן.

מגיל 14 ומעלה.

משחק תפקידים חי | סדנאות 1 | 27.9 | 24:00-20:00

**להציל את הכנס: מיני-חדר בריחה**

חדר הבריחה הראשון של אייקון!

חדר בריחה חד-פעמי שתכננו במיוחד בשבילכם: הרפתקה שמערבת חידות ממגוון פאנדומים (לא נדרש ידע מוקדם).

העלילה: יש בעיה עם טפסי הרישוי של הפסטיבל והוא נמצא בסכנת סגירה. אנחנו חייבים את מכונת הזמן כדי לסדר את זה ולהציל את הכנס! מכונת הזמן נמצאת בכספת באפסנאות, ורק לשומר הזמן של האגודה יש גישה לשם. אבל שומר הזמן נעלם. עליכם להיכנס לאפסנאות ולמצוא את מכונת הזמן. אייקון תלוי בכם!

**מיועד ל-5-2 אנשים.**

**מגיל 13 ומעלה. משך המשימה: עד 40 דקות.**

**חדר בריחה | כל יום | פעם בשעה**

**ארטמיס**

ברוכים הבאים לגשר החללית ארטמיס! אנחנו נכנסים לסקטור חדש ואין לנו הרבה זמן לתדרוך. הסורקים קלטו חלליות בלתי מזוהות, ותחנת החלל DS1 קוראת לנו. מהרו לתפוס את העמדה שלכם בגשר! האם תהיו נווטת, האיש על ההדקים, הנַשָק, קציני הנדסה, תקשורת, מדע או אפילו הקפטן? עליכם לעבוד כצוות כדי לשרוד. מה? מי? אני? לא... אני בסך הכל המחשב שלכם.

מגיל 12 ומעלה או בליווי הורים. דרושה שליטה סבירה באנגלית.

פעילות לקבוצה של עד שישה אנשים.

כל יום | פעם בשעה

**הדגמת משחק מיניאטורות**

משחקי מיניאטורות הם ז'אנר של משחקי לוח אסטרגיים שמשוחקים באמצעות מודלים קטנים של חיילים, כלי רכב וכל כלי מלחמה אחר שהשחקן מרכיב וצובע לפי בחירתו. המשתתפים יזכו בהדגמה של משחק מיניאטורות מז'אנר המדע הבדיוני והפנטזיה, בהדרכת שחקן ותיק שיציג את עולם המשחק והסיפור שלו, את החוקים ואת תחביב המיניאטורות בכלל, תוך התנסות במשחק עצמו.

מומלץ להירשם עם חבר או חברה נוספים כדי שתוכלו להתחרות זה בזה על במהלך ההדגמה.

הדגמה | מתחם הדגמת מיניאטורות | 25.9 | 14:00-12.00

הדגמה | מתחם הדגמת מיניאטורות | 25.9 | 16:00-14:00

הדגמה | מתחם הדגמת מיניאטורות | 25.9 | 18:00-16:00

הדגמה | מתחם הדגמת מיניאטורות | 25.9 | 20:00-18:00

הדגמה | מתחם הדגמת מיניאטורות | 26.9 | 12:00-10:00

הדגמה | מתחם הדגמת מיניאטורות | 26.9 | 14:00-12.00

הדגמה | מתחם הדגמת מיניאטורות | 26.9 | 16:00-14:00

הדגמה | מתחם הדגמת מיניאטורות | 26.9 | 18:00-16:00

הדגמה | מתחם הדגמת מיניאטורות | 26.9 | 20:00-18:00

הדגמה | מתחם הדגמת מיניאטורות | 27.9 | 12:00-10:00

הדגמה | מתחם הדגמת מיניאטורות | 27.9 | 14:00-12.00

הדגמה | מתחם הדגמת מיניאטורות | 27.9 | 16:00-14:00

הדגמה | מתחם הדגמת מיניאטורות | 27.9 | 18:00-16:00

הדגמה | מתחם הדגמת מיניאטורות | 27.9 | 20:00-18:00